**РЕПУБЛИКА СРПСКА**

**ВЛАДА**

**Е**

**НАЦРТ**

**ЗАКОН О ТУРИЗМУ**

**Бања Лука, октобар 2025. године**

**Нацрт**

**ЗАКОН О ТУРИЗМУ**

**ГЛАВА I**

**ОСНОВНЕ ОДРЕДБЕ**

**Предмет Закона**

Члан 1.

Овим законом уређују се облици планирања и развоја туризма на територији Републике Српске, права и обавезе туристичких субјеката, услови за обављање туристичке дјелатности, услуге у туризму, промоција и унапређeње туризма, подстицаји у туризму, евиденција у туризму, управни надзор и друга питања од значаја за развој и унапређeње туризма.

**Начела у туризму**

Члан 2.

Уређење односа у области туризма заснива се на начелима:

1) интегралног развоја туризма и пратећих дјелатности као чинилаца укупног привредног и друштвеног развоја, којим се у складу са законом обезбјеђује спровођење међусобно усаглашених планова и програма,

2) одрживог развоја туризма као усклађеног система техничко-технолошких, економских и друштвених активности, који се заснива на економском развоју, очувању природних и културних добара, очувању и развоју јединице локалне самоуправе,

3) повећања ефикасности и одговорности у области коришћења, управљања, заштите и унапређeња туристичког простора,

4) обезбјеђивања јединствених стандарда за пружање услуга у туризму,

5) партнерског односа приватног и јавног сектора и цивилног друштва приликом планирања, обликовања и пласмана туристичког производа на тржишту,

6) обезбјеђивања јединствене, јавне и електронске евиденције регистрованих и евидентираних података из области туризма,

7) поштовања људских права и достојанства особа са инвалидитетом, равноправности и забране дискриминације у туризму у складу са прописима којима се спречава дискриминација особа са инвалидитетом,

8) садржаним у Етичком кодексу у туризму Свјетске туристичке организације Уједињених нација (UNWTO),

9) планирања и остваривања политике развоја туризма у складу са Стратегијом развоја туризма.

**Основни појмови**

Члан 3.

(1) Појмови који се користе у овом закону имају сљедеће значење:

1) туризам је скуп односа и појава које произлазе из путовања и боравка посјетилаца неког мјеста, ако се тим боравком не заснива стално пребивалиште и ако са таквим боравком није повезана никаква њихова привредна дјелатност,

2) туриста је физичко лице које најмање 24 сата борави ван мјеста свог пребивалишта ради задовољавања културних, друштвених, социјалних, историјских и других потреба, релаксације и одмора, а без сврхе стицања добити,

3) корисник туристичке услуге је туриста, путник, потрошач или друго физичко лице које непосредно користи услуге туристичких субјеката из овог закона,

4) туристичка дестинација је одредиште туристичког путовања које својом опремљеношћу и формираном туристичком инфраструктуром и супраструктуром омогућава прихват и боравак туриста,

5) туристичка инфраструктура су објекти за информисање, одмор, снабдијевање, рекреацију, едукацију и забаву туриста, а под тим се подразумијевају: скијалишта, купалишта и плаже, тематски и забавни паркови, туристички информативни центри, центри за прихват туриста и посјетилаца, одморишта поред путева, објекти туризма на води, терени за голф, тениски терени, отворени и затворени објекти спортске рекреације, мале вјештачке акумулације са купалиштем, базени за купање, велнес објекти, забавно-рекреативне стазе и путеви (трим-стазе, стазе здравља, видиковци, панорамски путеви, бициклистичке стазе, пјешачке стазе, стазе за моторне санке и слично), уређене обале ријека и језера, објекти за посматрање природних ријеткости, објекти за предах и краће задржавање туриста, објекти за авантуристичке активности и друго,

6) туристичка супраструктура су угоститељски објекти, галерије, изложбени, конгресни и забавни објекти који су у непосредној вези са угоститељским објектима и објектима спортско-рекреативног садржаја или са њима чине јединствену цјелину,

7) узансе у туризму су правила којима се уређују пословни обичаји настали из уговора о пружању туристичких или угоститељских услуга, које се примјењују ако су их странке уговориле или ако из околности произлази да су хтјеле њихову примјену, а дефинишу се у оквиру коморских удружења субјеката у туризму,

8) виша сила је спољни догађај који се није могао предвидјети, избјећи или отклонити, а који је својим наступањем утицао на реализацију туристичког пакет-аранжмана,

9) пребукирање је мултипликовање броја потврђених резервација од појединих пружалаца услуга који пружају услуге смјештаја или туристичких агенција, а посљедица тога је непружање услуге смјештаја или непружање услуге на уговорени начин,

10) туристички пакет-аранжман је уговорени посао који подразумијева унапријед утврђену комбинацију од најмање двије појединачне услуге које се састоје од услуге превоза, смјештаја или других туристичких и угоститељских услуга, чинећи цјелину, а пружају се у времену дужем од 24 сата или укључују бар једно ноћење, те се као такве продају по укупној унапријед утврђеној цијени, аранжман може обухватити и друге туристичке услуге које нису споредне услуге превоза и смјештаја, а чине значајан дио укупне цијене,

11) факултативна услуга је услуга која може бити садржана у програму путовања, а не чини његов обавезан елемент, од које не зависи реализација туристичког пакет-аранжмана и чија цијена није урачуната у продајну цијену туристичког пакет-аранжмана (излети, улазнице, разни видови осигурања и сл.),

12) излет је унапријед припремљена комбинација двију или више туристичких услуга (превоз и друге туристичке услуге) у трајању краћем од 24 сата, не укључује ноћење, а које туристичка агенција нуди на продају по утврђеној цијени,

13) туристичка група је организована група од десет или више туриста којој туристичка агенција по унапријед утврђеном програму пружа туристичку услугу,

14) туристички производ је комплексан и повезан склоп појединачних физичких услуга и производа из различитих комерцијалних и некомерцијалних домена које туриста, односно посјетилац конзумира за вријеме туристичког путовања,

15) домаћи туризам подразумијева туристичка путовања и боравак домицилног становништва (резидената) у различитим туристичким дестинацијама унутар граница сопствене земље,

16) рецептивни туризам се односи на туристе нерезиденте који бораве у Републици Српској (у даљем тексту: Република), односно Босни и Херцеговини (БиХ),

17) кластер чине географски концентрисане, међусобно повезане организације из сродних или различитих дјелатности које се формално или неформално удружују ради јачања појединачних организација учесника у кластеру и кластера као цјелине,

18) евиденција у туризму је јединствена, електронска, централна база података о регистрованим или евидентираним субјектима који обављају послове из области туризма, а који су регистровани или евидентирани у складу са прописима, као и о другим подацима о туристичким субјектима који се региструју или евидентирају у складу са овим законом,

19) дестинацијска менаџмент организација је организација која управља туристичком дестинацијом – туристичким мјестом, кроз удруживање више организација и интересних група (туристичке организације градова/општина, туристичке агенције и угоститељи који пружају услуге смјештаја, исхране и пића, као и други јавни и приватни субјекти),

20) дестинација за одрживи развој туризма је подручје јединице локалне самоуправе или ужа просторна цјелина на подручју јединице локалне самоуправе која испуњава услове за одрживи туризам у складу са овим законом,

21) подстицајне мјере у туризму представљају финансијске и друге врсте подстицаја из буџета Републике Српске туристичким субјектима ради унапређења њиховог пословања и развоја туризма Републике.

(2) Поједини изрази употријебљени у овом закону за означавање мушког или женског рода подразумијевају оба пола.

**ГЛАВА II**

**ПЛАНИРАЊЕ И РАЗВОЈ ТУРИЗМА**

**Облици планирања развоја туризма**

Члан 4.

(1) Планирање и развој туризма обухвата доношење стратешких и планских докумената о будућем развоју туристичке привреде, проглашење и одрживо коришћење туристичких простора и мјеста.

(2) Планирање у области туризма заснива се на принципима интегралног развоја туризма и осталих комплементарних дјелатности, начелима одрживог развоја туризма, обезбјеђења јединствених стандарда за пружање услуга у туризму и обезбјеђење јединственог регистра свих туристичких субјеката, као и сарадње јавног и приватног сектора у креирању туристичког производа, уз осигурање ефикасног коришћења туристичког мјеста.

(3) Одрживим туризмом сматра се сваки вид туризма који доприноси заштити животне средине, социјалном и економском интегритету и унапређењу природних, створених и културних вриједности на трајној основи.

(4) Министарство трговине и туризма (у даљем тексту: Министарство) даје сагласност на стандарде одрживог туризма који су дестинацијама за одрживи развој туризма или пословним субјектима у области туризма и угоститељства додијељени од стране међународних организација за одрживи туризам.

(5) Сагласност из става 4. овог члана министар трговине и туризма (у даљем тексту: министар) даје рјешењем које доноси на захтјев јединице локалне самоуправе, правног лица које управља просторном цјелином на подручју јединице локалне самоуправе и пословног субјекта у области туризма и угоститељства.

(6) Субјекти из става 5. овог члана обавезни су уз захтјев доставити додијељени стандард одрживог туризма.

(7) Министар доноси рјешење из става 5. овог члана у року од осам дана од дана пријема уредног захтјева.

(8) Рјешење из става 5. овог члана је коначно и против њега није дозвољена жалба, али се може тужбом покренути управни спор пред надлежним судом.

**Врсте стратешких и планских докумената**

Члан 5.

(1) Стратешка документа у туризму су:

1. Стратегија развоја туризма Републике Српске и
2. Стратегија развоја туризма јединице локалне самоуправе.

(2) Планска документа у туризму су:

1. План промоције туризма Републике Српске,
2. Мастер план,
3. Програм развоја туристичког производа.

(3) Планска документа из става 2. овог члана морају бити усаглашена са Стратегијом развоја туризма Републике Српске (у даљем тексту: Стратегија).

**Стратегија развоја туризма Републике Српске**

Члан 6.

(1) Стратегијом се одређују циљеви и приоритети развоја туризма у складу са укупним економским, социјалним, еколошким и културно-историјским развојем, обавезама проистеклих из међународних аката и процеса европских интеграција.

(2) Стратегију доноси Влада Републике Српске (у даљем тексту: Влада) на приједлог Министарства за период од најмање седам година.

**Стратегија развоја туризма јединице локалне самоуправе**

Члан 7.

(1) Стратегија развоја туризма јединице локалне самоуправе је стратешки документ којим се утврђују циљеви и приоритети развоја туризма јединице локалне самоуправе, а у сагласности са Стратегијом развоја туризма Републике Српске.

(2) Стратегију развоја туризма јединице локалне самоуправе доноси скупштина јединице локалне самоуправе на приједлог градоначелника, односно начелника јединице локалне самоуправе, уз активно учешће свих туристичких субјеката на подручју јединице локалне самоуправе.

(3) Изузетно од става 1. овог члана, није потребно доносити посебну  стратегију развоја туризма јединице локалне самоуправе уколико је на нивоу јединице локалне самоуправе усвојен стратешки документ у којем је плански третиран туризам као посебна привредна дјелатност.

(4) Градска, односно општинска управа прати реализацију Стратегије развоја туризма јединице локалне самоуправе и о томе најмање једанпут годишње извјештава скупштину јединице локалне самоуправе.

**План промоције туризма Републике Српске**

Члан 8.

(1) План промоције туризма Републике Српске (у даљем тексту: План промоције) израђује Туристичка организација Републике Српске и подноси Министарству на усвајање.

(2)  Влада даје сагласност на План промоције.

(3) План промоције садржи истраживање тржишта, идентификацију циљних група – тржишта, позиционирање маркетиншког програма и остале битне елементе за планирање промоције туризма који се дефинишу пројектним задатком.

(4) План промоције се доноси за период од пет година.

(5) Туристичке организације из овог закона планирају своје промотивне активности у годишњем програму рада у складу са Планом промоције.

**Мастер план**

Члан 9.

(1) Мастер план је комплексан, истраживачки и свеобухватан документ којим се на основу Стратегије развоја туризма за одређену туристичку дестинацију утврђује концепт развоја простора у вези са размјештајем објеката туристичке инфраструктуре, туристичком супраструктуром, инвестицијама у туризму, плановима маркетинга и конкурентности, као и мјерама за њихово спровођење, за одређени простор од значаја за развој туризма, односно за приоритетну туристичку дестинацију.

(2) Мастер план доноси Влада на приједлог Министарства.

(3) Мастер план садржи техничку оцјену посматраног подручја, укупну процјену капацитета туристичке локације у оквиру простора, саобраћајне мреже и процјену економске оправданости појединачних и укупних инвестиција и остале битне елементе за планирање развоја туризма који се посебно дефинишу пројектним задатком.

(4) Министарство прати реализацију Мастер плана и о томе једанпут годишње извјештава Владу.

**Програм развоја туристичког производа**

Члан 10.

(1) Програм развоја туристичког производа је документ којим се одређује развој приоритетних туристичких производа утврђених Стратегијом.

(2) Програм развоја туристичког производа доноси Министарство, на основу приједлога Туристичке организације Републике Српске.

**Концесије у туризму**

Члан 11.

(1) Концесије у области туризма додјељују се ради коришћења јавног добра, природног богатства или добра у општој употреби које је погодно за изградњу објеката туристичке инфраструктуре и туристичке супраструктуре, и то за:

1) изградњу скијалишта у складу са посебним законом којим је уређена област пружања услуга на скијалишту,

2) изградњу угоститељских објеката за смјештај, исхрану и пиће,

3) изградњу купалишта, базена и велнес објеката,

4) изградњу тематских паркова,

5) изградњу објеката туризма на води и објеката за пружање туристичких услуга са спортско-рекреативним активностима.

(2) На питања спровођења поступка из става 1. овог члана, периода коришћења концесије и одређивање концесионе накнаде примјењује се закон којим је уређено питање додјеле концесије у Републици.

(3) Приликом планирања, изградње, реконструкције и адаптације објеката туристичке инфраструктуре потребно је водити рачуна о постизању неутралности деградације земљишта у складу са Конвенцијом Уједињених нација за борбу против дезертификације UNCCD.

**Туристичко мјесто**

Члан 12.

(1) Туристичко мјестоје организациона и функционална цјелина са формираном туристичком понудом, природним вриједностима, културним добрима, знаменитостима од значаја за туризам, комуналном, саобраћајном и туристичком инфраструктуром и другим садржајима за смјештај и боравак туриста на подручју јединице локалне самоуправе.

(2) Министарство проглашава подручје јединице локалне самоуправе за туристичко мјесто на основу квалитативних и квантитативних статистичких показатеља у туризму.

(3) Квантитативни критеријуми процјењују се на основу расположивих података обима туристичког промета на подручју јединице локалне самоуправе у посљедњој години која претходи години у којој се врши проглашење туристичког мјеста.

(4) Квалитативни критеријуми процјењују се на основу степена изграђености туристичке инфраструктуре и туристичке супраструктуре подручја јединице локалне самоуправе које се проглашава туристичким мјестом.

(5) Министар правилником прописује поступак утврђивања услова за проглашавање туристичког мјеста.

**Комисија за проглашење туристичког мјеста**

Члан 13.

1. Министар рјешењем именује Комисију за проглашење туристичког мјеста.
2. Комисија из става 1. овог члана сачињава записник о свом раду и доставља га министру са приједлогом рјешења.

(3) Министар, на приједлог Комисије, доноси рјешење о проглашењу подручја јединице локалне самоуправе туристичким мјестом.

(4) Рјешење из става 3. овог члана подлијеже ревизији након истека рока од пет година од дана његовог доношења.

(5) Министарство по службеној дужности води рачуна о истеку рока из става 4. овог члана.

(6) Рјешење из става 3. овог члана је коначно и против њега није дозвољена жалба, али се може тужбом покренути управни спор пред надлежним судом.

**ГЛАВА III**

**ТУРИСТИЧКА ДЈЕЛАТНОСТ И ТУРИСТИЧКИ СУБЈЕКТИ**

**Туристичка дјелатност**

Члан 14.

(1) Туристичка дјелатност је, у смислу овог закона, пружање услуга туристичких агенција, услуга туристичких професија и пружање других услуга у складу са овим законом.

(2) Туристичка дјелатност из става 1. овог члана обавља се у складу са овим законом и у складу са добрим пословним обичајима и узансама које се утврђују у оквиру удружења туристичких субјеката при Привредној комори Републике Српске.

**Субјекти који могу обављати туристичку дјелатност**

Члан 15.

(1) Туристичку дјелатност обављају привредна друштва, предузетници и физичка лица која за пружање тих услуга нису регистровани као предузетници (у даљем тексту: туристички субјекти).

(2) Под условима прописаним овим законом поједине врсте туристичких услуга могу пружати и:

1) субјекти који управљају заштићеним подручјем и

2) удружења грађана.

(3) Туристички субјекти из ст. 1. и 2. овог члана дужни су да:

1) на улазу у пословни простор видно истакну пословно име и радно вријеме, као и да се придржавају утврђеног радног времена у своме пословању,

2) објаве услове и цијену сваке појединачне услуге и придржавају се утврђених цијена у оквиру туристичког објекта,

3) за сваку извршену услугу издају кориснику туристичке услуге одговарајући рачун.

**Услови за обављање туристичке дјелатности**

Члан 16.

(1) Туристички субјект за обављање туристичке дјелатности мора да обезбиједи простор, уређаје, опрему и запослено лице, осим ако овим законом није другачије прописано.

(2) Туристички субјект организован као привредно друштво може да почне са обављањем дјелатности, да обавља дјелатност и да мијења услове њеног обављања када се код надлежног суда региструје за обављање туристичке дјелатности у складу са законом којим се уређује регистрација пословних субјеката.

(3) Туристички субјект организован као предузетник може да почне са обављањем дјелатности, да обавља дјелатности и да мијења услове њеног обављања када од надлежног органа јединице локалне самоуправе добије рјешење о регистрацији предузетника у складу са законом којим се уређује обављање предузетничке дјелатности.

**Одговорност туристичког субјекта**

Члан 17.

Туристички субјект је одговоран за штету проузроковану трећим лицима у обављању туристичке дјелатности у складу са општим правилима одговорности за штету прописаним законом којим се уређују облигациони односи.

**Период обављања туристичке дјелатности**

Члан 18.

(1) Туристички субјект послује током цијеле године или сезонски.

(2) Туристички субјект утврђује период пословања из става 1. овог члана за сваки објекат посебно и о томе обавјештава надлежни орган јединице локалне самоуправе.

**ГЛАВА IV**

**ТУРИСТИЧКЕ АГЕНЦИЈЕ**

**Туристичке агенције**

Члан 19.

(1) Пословима туристичких агенција (у даљем тексту: агенција), у смислу овог закона, сматра се организовање, посредовање, продаја и спровођење туристичких пакет-аранжмана, екскурзија, излета и осталих облика путовања, као и пружање других услуга уобичајених у туристичком промету, ради стицања добити.

(2) Послове агенције може да обавља привредно друштво или предузетник уписан у одговарајући регистар у складу са законом којим се уређује регистрација привредних субјеката, односно предузетничке дјелатности, као и у складу са овим законом.

**Пословно име туристичке агенције**

Члан 20.

1. Пословно име агенције као ближу ознаку дјелатности обавезно садржи и ријечи: „туристичка агенција“.
2. Осим назива из става 1. овог члана, пословно име агенције може садржавати и уобичајене називе у туристичком пословању као што су: „tours, travel“ и слично.

**Послови које обавља туристичка агенција**

Члан 21.

Пословима туристичке агенције сматрају се:

1) организовање, продаја и спровођење туристичког пакет-аранжмана или излета у земљи и иностранству,

2) организовање и реализовање путовања ученика и студената у иностранство ради учења страног језика или стручног усавршавања са могућношћу обављања привремених и повремених послова,

3) посредовање у организацији и продаји туристичких путовања из т. 1) и 2) овог члана у земљи и иностранству,

4) понуде, продаје и посредовања у продаји туристичких путовања прихвата и превоза путника (трансфер),

5) организовање излета, туристичких разгледања, забавних програма и томе слично и посредовање у организовању скупова, сајмова, манифестација и спортских приредби,

6) пружање, односно посредовање у пружању услуга туристичких водича, туристичких пратилаца, локалних туристичких водича и туристичких аниматора,

7) резервације и продаје путних карата у име и за рачун домаћих и страних превозника,

8) резервације и продаје туристичких, угоститељских и других услуга које су у вези са путовањем и боравком корисника туристичких услуга,

9) посредовање у пружању услуга смјештаја и исхране у апартманима, кућама за одмор, собама за изнајмљивање и угоститељским услугама на селу у објектима сеоског туризма и друго,

10) посредовање у продаји специфичних туристичких услуга,

11) посредовање у изнајмљивању возила корисницима туристичких услуга,

12) резервације и продаје карата за спортске, културне и друге приредбе и манифестације, заступање у осигурању корисника туристичких услуга и пртљага у складу са законом којим се уређује осигурање, продаја туристичких публикација,

13) замјене стране валуте (мјењачке послове), посредовање у продаји полиса за осигурање корисника туристичке услуге и пртљага,

14) пружање туристичких информација и објављивање промотивних материјала,

15) други послови уобичајени у туристичком промету.

**Пословни простор туристичке агенције**

Члан 22.

(1) За обављање дјелатности туристичка агенција мора располагати пословним простором који испуњава услове који се односе на техничку опремљеност, осим ако овим законом није другачије одређено.

(2) Пословни простор из става 1. овог члана представља посебну грађевинску цјелину у односу на друге пословне просторе у истом грађевинском објекту.

(3) Изузетно од става 2. овог члана, пословни простор агенције не мора представљати посебну грађевинску цјелину уколико се такав простор налази у оквиру тржних центара, сајамских простора, у склопу аутобуских, жељезничких станица, аеродромских терминала и у холу угоститељског објекта за смјештај врсте хотел.

(4) Изузетно од става 1. овог члана агенцијa која продаје услуге искључиво електронским путем, не мора да испуњава услове који се односе на пословни простор агенције.

(5) Туристичка агенција из става 4. овог члана дужна је да у пословању примјењује одредбе посебног прописа којим се уређује заштита потрошача у дијелу који се односи на склапање уговора на даљину и да поред лица овлашћеног за заступање агенције има запослено још једно лице.

(6) Министар правилником прописује услове који се односе на уређење простора и опрему агенције.

**Продаја туристичког пакет-аранжмана**

Члан 23.

(1) Агенција продаје туристички пакет-аранжман као комбинацију двију или више услуга по унапријед утврђеној цијени.

(2) Продајна цијена је уговорена цијена туристичког пакет-аранжмана која мора да садржи све оне трошкове који чине неодвојив дио неопходан за реализацију тог путовања.

(3) Издвојени обрачун или наплата појединачних услуга истог туристичког пакет-аранжмана не ослобађа агенцију од обавезе из става 1. овог члана.

**Електронска продаја туристичког пакет-аранжмана**

Члан 24.

(1) Агенција која продаје услугу електронским путем послује у складу са овим законом и прописима којим се уређује заштита потрошача.

(2) Агенција из става 1. овог члана дужна је да испуни услове који се односе на услуге продаје електронским путем, као и да електронску продају туристичког пакет-аранжмана, излета и других услуга у туризму обавља уз обавезно навођење сљедећих података:

1. пословно име и матични број,
2. адреса, сједиште, односно пословна јединица,
3. контакт подаци (телефон, мејл адреса и др.),
4. број важеће лиценце Министарства у складу са овим законом,
5. безусловна и на први позив платива банкарска гаранција или полиса осигуравајућег друштва,
6. општи услови путовања,
7. програм путовања,
8. име и презиме и контакт подаци лица задуженог за пријем рекламације,
9. број текућег рачуна туристичке агенције.

(3) Уколико агенција посредством друштвених мрежа, других веб-сајтова и томе слично даје обавјештење о туристичком пакет-аранжману, излету и другим услугама које пружа, дужна је да испуни услове из става 2. овог члана.

**Обавезе туристичке агенције**

Члан 25.

Туристичка агенција је обавезна да:

1) донесе опште услове путовања и програм путовања,

2) предузме радње коју су прописане законом којим су уређена права потрошача у Републици [предуговорно обавјештавање, закључивање уговора о туристичком пакет-аранжману (уговор о организацији путовања) и остале обавезе по том закону],

3) обезбиједијемство за обављање послова у складу са овим законом и о томе обавијести корисника туристичке услуге,

4) се придржава утврђених цијена и садржаја појединачних услуга (визирање, резервације, излети и остало), свих услова наведених у општим условима путовања, програму путовања и уговору и у свим пословима из члана 21. овог закона поступа са пажњом доброг привредника,

5) нуди и продаје програме путовања који су припремљени на основу закљученог уговора са трећим лицима којима је повјерио извршење услуга из тог програма путовања,

6) у случају отказа путовања корисницима туристичке услуге благовремено врати уплаћена средства,

7) обезбиједи смјештај у периоду трајања уговореног путовања,

8) обезбиједи повратак корисника туристичке услуге на одредиште,

9) води рачуна да корисници туристичке услуге не буду неоправдано задржани на путовању дуже него што је предвиђено програмом путовања,

10) дневно води евиденцију продатих туристичких путовања,

11) у сваком пословном простору, односно мјесту пословања у ком обавља дјелатност на видном мјесту истакне лиценцу за обављање послова туристичке агенције (у даљем тексту: лиценца),

12) понуди кориснику туристичке услуге осигурање од посљедица несрећног случаја, повреде, смрти, оштећења или губитка пртљага, добровољно здравствено осигурање за вријеме путовања и боравка у иностранству, те осигурање од отказа путовања,

13) ангажује током путовања, на језику групе за коју се аранжман реализује, најмање једног туристичког водича или туристичког пратиоца за групу од десет до 50 корисника туристичке услуге, те најмање једног на сваких сљедећих 50 корисника туристичких услуга,

14) користи услуге овлашћеног туристичког водича и туристичког пратиоца,

15) за цјелокупан период трајања туристичког путовања омогући кориснику туристичке услуге једноставан и приступачан начин обраћања лицу овлашћеном за пријем рекламација,

16) као пословну тајну чува податке о кориснику туристичке услуге, које не може достављати другом лицу без његовог изричитог одобрења,

17) сваку промјену регистрованог податка о сједишту, пословној јединици, односно издвојеној пословној просторији пријави Министарству у року од 15 дана од дана настале промјене,

18) објави услове, садржај и цијену сваке појединачне услуге (визирање, резервације, излети и остало) коју пружа и придржава се тих услова, садржаја и цијена,

19) у свим рекламним и промотивним материјалима, као и у свим пословним документима видљиво назначи пословно име и сједиште, те идентификациони број.

**Општи услови путовања**

Члан 26.

(1) У општим условима путовања кориснику туристичке услуге непосредно се појашњавају права и обавезе агенције и корисника туристичке услуге у реализацији организације туристичког путовања у складу са законом којим су уређена права потрошача у Републици и облигациони односи, као и права и обавезе приликом обављања осталих послова агенције из члана 21. овог закона, уколико их агенција обавља.

(2) Општи услови путовања садрже најмање:

1) право агенције на накнаду учињених трошкова ако је корисник туристичке услуге одустао од уговора због околности које није могао избјећи или отклонити и које би да су постојале у вријеме закључења уговора представљале оправдан разлог да не закључи уговор,

2) право корисника туристичке услуге на накнаду учињених трошкова када је обезбиједио одговарајућу замјену или је замјену нашла агенција,

3) одговорност агенције када извршење услуга повјери трећим лицима,

4) права корисника туристичке услуге за случај отказа путовања,

5) услове за измјену уговорене цијене путовања,

6) информацију о садржају јемства за осигурање од одговорности за причињену штету кориснику туристичке услуге,

7) појашњење поступка, рокове и обавезе агенције у вези са рекламацијом корисника туристичке услуге због отказа путовања, неизвршења или непотпуног извршења услуга обухваћених програмом путовања.

(3) Агенција је дужна опште услове путовања ставити на располагање корисницима туристичких услуга.

**Програм путовања**

Члан 27.

За реализацију појединачног туристичког пакет-аражмана или излета агенција је дужна да изради програм путовања у писаној форми (штампаној или електронској), а који мора да садржи:

1) пословно име и сједиште агенције,

2) број и датум издавања лиценце,

3) мјесто, датум и вријеме почетка и завршетка путовања (одредиште), опис плана путовања (итинерер), опис одредишта путовања и периоде боравка са датумима ако је боравак организован у дијеловима, односно укупан број дана и ноћења,

4) податке о врсти превоза и својствима превозног средства које се користи приликом реализације путовања,

5) податке о смјештајном објекту (врста и назив, локација и категорија према важећим прописима земље у којој се објекат налази и садржаје које објекат има), односно податке о опремљености смјештајне јединице (соба, апартман, студио), опремљеност и ниво комфора и услуга и остале карактеристике,

6) податке о броју ноћења, врсти и броју услуга и укупном броју дана туристичког путовања,

7) број, врсту и начин услуживања оброка као карактеристике јела и исхране,

8) укупну цијену путовања и услуге које су обухваћене том цијеном,

9) износ таксе и накнаде које се односе на одређене услуге, а које нису укључене у цијену путовања (пристајање, укрцавање, таксе у пристаништима и на аеродромима, боравишне таксе и слично),

10) начин и динамику плаћања путовања,

11) цијену оних факултативних услуга које нису обухваћене продајном цијеном,

12) посебне обавезе путника које су услов за реализацију путовања (здравствене, царинске и граничне формалности, административне и визне, као и документа и рокови неопходни за прибављање виза),

13) минимални број корисника туристичке услуге, ако је то услов за реализацију путовања и крајњи рок за њихово обавјештавање за случај отказивања путовања.

**Уручивање програма путовања**

Члан 28.

(1) Агенција је дужна да програм путовања уручи кориснику туристичке услуге непосредно или електронским путем прије закључивања уговора о туристичком пакет-аранжману (уговор о организацији путовања).

(2) Корисник туристичке услуге својим потписом непосредно или електронским путем потврђује пријем програма путовања.

**Уговор о туристичком пакет-аранжману и уговор**

**о извођењу екскурзије**

Члан 29.

(1) Садржај, права и обавезе агенције и корисника туристичке услуге у уговору о туристичком пакет-аранжману (уговор о организацији путовања), као и у другим уговорима у агенцијском пословању, прописани су законом којим су уређена права потрошача у Републици и облигациони односи.

(2) Изузетно, у случају организације групних школских путовања као што су: ученичке, ђачке и студентске екскурзије, агенција је обавезна да закључи уговор о организацији екскурзије са васпитно-образовном установом у чије име се организује екскурзија, те да уговоре доставе родитељима малољетних ученика, ђака и студенатима.

(3) Уговор из става 2. овог члана садржи све елементе уговора о туристичком пакет-аранжману (уговор о организацији путовања), с тим да корисници услуга групног путовања (ученици, ђаци и студенти) имају иста права и обавезе као и корисници туристичких услуга из туристичког пакет-аранжмана према закону којим је уређена заштита потрошача у Републици и закону којим се уређују облигациони односи.

(4) Корисници услуга групног путовања (ученици, ђаци и студенти) на основу уговора из става 2. овог члана остварују сва права која корисницима туристичких услуга припадају на основу овог закона.

(5) Уз уговор из става 2. овог члана обавезно се прилаже списак корисника услуга групног путовања овјерен од одговорног лица васпитно-образовне установе.

(6) Прије закључивања уговора о организацији екскурзије потребно је прибавити писмену сагласност родитеља, односно старатеља свих корисника услуга групног путовања из става 4. овог члана.

(7) Уговори из ст. 1. и 2. овог члана морају бити сачињени на једном од службених језика Републике.

(8) Изузетно од става 7. овог члана, уговори и документација могу бити на страном језику, али је агенција дужна да обезбиједи њихов превод овјерен од овлашћеног лица.

(9) Министар у сарадњи са министром просвјете и културе правилником прописује облик и садржај уговора о организовању екскурзије.

**Уговор о посредовању**

Члан 30.

(1) Агенција као посредник може да продаје само туристички пакет-аранжман друге агенције у својству организатора путовања са којим има закључен уговор о посредовању.

(2) Агенција продаје туристички пакет-аранжман у име и за рачун агенције у својству организатора путовања.

(3) Агенција је дужна да продаје туристички пакет-аранжман под истим условима као и агенција у својству организатора путовања, уз одговарајућу накнаду.

(4) Агенција која је путнику продала туристички пакет-аранжман дужна је да сва документа из уговора о организованом путовању уручи путнику непосредно, уз потврду путника о пријему тих докумената.

(5) Агенција је дужна да у програму путовања и у уговору закљученим са корисником туристичке услуге назначи својство у коме наступа, наведе пословно име и број лиценце агенције у својству организатора туристичког путовања, као и да кориснику туристичке услуге стави на располагање програм и опште услове путовања агенције у својству организатора путовања у писаној форми.

(6) У вези са осталим правима и обавезама из уговора o посредовању сходно се примјењују одредбе закона којима су уређени облигациони односи и заштита потрошача.

**Обавезе агенције у случају отказа туристичког пакет-аранжмана и**

**ослобађање од одговорности агенције**

Члан 31.

(1) У случају да агенција откаже туристички пакет-аранжман или излет, агенција је дужна да кориснику туристичке услуге врати уплаћена средства за отказано путовање у складу са законом којим су уређена права потрошача у Републици и облигациони односи.

(2) Агенција није одговорна кориснику туристичке услуге за насталу штету ако:

1) је утврђено да су пропусти у неиспуњавању уговорних услуга кривица корисника туристичке услуге,

2) су пропусти настали дјеловањем више силе или неким другим догађајем које организатор туристичког путовања није могао да предвиди или отклони и поред професионалне пажње, а у то се не убраја пребукирање.

**Обавезе туристичке агенције приликом пружања услуга превоза**

Члан 32.

(1) Агенција је обавезна да превоз корисника туристичких услуга обавља сопственим превозним средствима или превозним средствима у власништву других превозника регистрованих за обављање дјелатности превоза путника.

(2) Када агенција обавља превоз корисника туристичке услуге превозним средствима у власништву других превозника, обавезна је да сачини уговор о међусобним правима и обавезама.

(3) Одредба става 1. овог члана не односи се на превозна средства којима се обавља линијски превоз путника из мјестаполаска и доласка до одредишта и назад у складу са прописима из области саобраћаја.

**Услови за рад туристичке агенције**

Члан 33.

(1) Послове агенције може да обавља привредно друштво или предузетник који има обезбијеђено јемство, односно гаранцију у складу са овим законом и законом којим је уређена област банкарства у сваком пословном простору, односно мјесту пословања у којем непосредно обавља послове из члана 21. овог закона има запослена најмање два лица у пуном радном времену, од којих једно лице са:

1) завршеним првим циклусом високог образовања са остварених најмање 180 ЕСТS бодова или еквивалентом,

2) знањем најмање једног страног језика.

(2) Изузетно од става 1. овог члана, агенција која се у свом пословању бави организацијом и спровођењем сопствених туристичких пакет-аранжмана или излета на подручју Републике, односно БиХ, непосредно их продаје или нуди на продају корисницима туристичких услуга (резидентима или нерезидентима), односно обавља послове из члана 21. овог закона који се односе искључиво на рецептивни или домаћи туризам, може да обавља те послове као привредно друштво или предузетник ако обезбиједи јемство, односно гаранцију у складу са овим законом и уколико у сваком пословном простору, односно мјесту пословања у којем непосредно обавља послове из члана 21. овог закона има запослено најмање једно лице у пуном радном времену са најмање средњом стручном спремом у четворогодишњем трајању.

**Јемство за обављање послова туристичке агенције**

Члан 34.

(1) Агенција из члана 33. став 1. овог закона дужна је да обезбиједи јемство за обављање послова у облику неопозиве, безусловне и на први позив плативе банкарске гаранције или полисе осигуравајућег друштва са лимитом одговорности до 50.000 КМ.

(2) Агенција из члана 33. став 2. овог закона дужна је да обезбиједи јемство за обављање послова у облику неопозиве, безусловне и на први позив плативе банкарске гаранције или полисе осигуравајућег друштва са лимитом одговорности до 10.000 КМ.

(3) Јемство из ст. 1. и 2. овог члана се обезбјеђује ради накнаде кориснику туристичке услуге:

1) плаћене цијене путовања ако због платне немогућности или стечаја агенције изостану услуге путовања,

2) накнаде трошкова који су настали због платне немогућности или стечаја агенције да измири трошкове нужног смјештаја, исхране и повратка корисника туристичке услуге у мјесто поласка,

3) накнаде штете која се проузрокује кориснику туристичке услуге неиспуњењем, дјелимичним испуњењем или неуредним испуњењем обавеза агенције које су одређене уговором о туристичком пакет-аранжману и програмом путовања.

(4) Агенција је дужна да јемство за организацију путовања посједује за све вријеме трајања лиценце.

(5) Банкарску гаранцију агенцији као налогодавцу издаје банка као гарант.

(6) Банкарска гаранција мора да садржи клаузулу „без приговора“ или „наплатива на први позив“.

(7) Уговарач осигурања од одговорности је агенција.

(8) У банкарској гаранцији и полиси осигурања морају бити назначени осигурани ризици из става 3. овог члана.

(9) У случају да агенција обезбјеђује јемство у облику банкарске гаранције или полисе осигурања уговорене на једногодишњи период, дужна је да у року од 15 дана од дана издавања банкарске гаранције или полисе осигурања за наредни једногодишњи период Министарству достави продужену банкарску гаранцију, односно полису осигурања.

**Банкарска гаранција за извођење екскурзије**

Члан 35.

(1) За организацију групних школских путовања као што су ученичке, ђачке и студентске екскурзије, поред јемства из члана 34. овог закона, агенција је обавезна да обезбиједи посебну банковну гаранцију у најмањој вриједности половине укупне цијене коштања екскурзије утврђене уговором из члана 29. став 2. овог закона.

(2) Гаранција из става 1. овог члана обезбјеђује се ради накнаде штете у свим случајевима из члана 34. став 3. овог закона.

(3) На сва питања у вези са издавањем банковне гаранције из става 1. овог члана сходно се примјењују одредбе члана 34. ст. 5, 6. и 8. овог закона.

**Корисник јемства и гаранције**

Члан 36.

(1) Корисник јемства и гаранције из чл. 34. и 35. овог закона је корисник туристичке услуге или друго лице које у складу са законом има право на накнаду трошкова или штете, у случају:

1) када је платио цијену путовања и измирио трошкове нужног смјештаја, исхране и повратка са путовања у мјесто поласка у земљи и иностранству и

2) неиспуњења, дјелимичног испуњења или неуредног испуњења обавеза агенције које су одређене општим условима путовања и програмом путовања.

(2) Обезбијеђеним јемством, односно гаранцијом не могу се ограничити права лица из става 1. овог члана на накнаду трошкова или штете.

**Лиценца за обављање послова туристичке агенције**

Члан 37.

(1) Агенције из члана 33. овог закона дужне су да након прибављања рјешења из члана 16. овог закона од Министарства прибаве дозволу за рад, односно лиценцу.

(2) У поступку издавања лиценце Министарство утврђује да ли је агенција регистрована за обављање туристичке дјелатности код надлежног суда или надлежног органа јединице локалне самоуправе, односно да ли су испуњени услови прописани овим законом и прописима донесеним на основу овог закона који се односе на услове за запослене, обезбјеђење јемства, услове за изрицање заштитних мјера против одговорног лица организатора туристичког путовања и други услови за рад агенције који се тичу солвентности и квалитета рада агенције, у складу са овим законом и прописима донесеним на основу овог закона.

(3) Уз захтјев за издавање лиценце, потребно је доставити сљедећу документацију:

1) потврду надлежног суда да над агенцијом која је организована као привредно друштво није отворен поступак стечаја или ликвидације,

2) потврду надлежног суда да агенцији није изречена заштитна мјера забране обављања позива, дјелатности или дужности, нити је одговорном лицу у агенцији изречена заштитна мјера забране обављања позива, дјелатности или дужности,

3) доказ о испуњености законских услова за запослене у агенцији, а то подразумијева:

1. копију дипломе или увјерења о стеченој стручној спреми,

2. увјерење, односно потврду о знању страног језика или овјерену копију дипломе о завршеном школовању на страном језику,

4) потврду, односно увјерење Пореске управе Републике Српске о регистрацији обвезника доприноса обавезног осигурања,

5) овјерене и од одговорног лица агенције потписане опште услове путовања,

6) доказ о посједовању јемства из члана 34. овог закона.

(4) У случају из члана 22. став 4. овог закона, уз захтјев за издавање лиценце, потребно је доставити документацију из става 3. т. 1), 2), 4), 5) и 6) овог члана.

(5) Министарство, по службеној дужности, у сарадњи са Агенцијом за посредничке и финансијске услуге (у даљем тексту: АПИФ) или увидом у Јединствени информациони систем за регистрацију пословних субјеката Републике Српске провјерава регистровање туристичке агенције и оснивање пословне јединице или издвојене јединице.

(6) Министар правилником прописује облик и садржај обрасца захтјева за издавање лиценце.

**Издавање лиценце, одбијање захтјева за издавање**

**лиценце и ревизија лиценце за обављање послова туристичке агенције**

Члан 38.

(1) Министарство издаје лиценцу у форми рјешења најкасније у року од 15 дана од дана подношења уредног и потпуног захтјева агенције.

(2) Лиценца садржи: пуно пословно име агенције, матични број, сједиште агенције и идентификациони код агенције.

(3) Министарство одбија захтјев за издавање лиценце ако:

1) се утврди да је захтјев поднесен од агенције којој је у периоду од три године, рачунајући од дана подношења захтјева за издавање лиценце, била одузета лиценца,

2) су оснивачи, односно одговорна лица агенције или лица која након оснивања приступе агенцији, физичка лица која су директно или индиректно имала контролно учешће у капиталу агенције којој је одузета лиценца,

3) су оснивачи, односно одговорна лица агенције или лица која након оснивања приступе агенцији, физичка лица која су у периоду од двије године прије подношења захтјева за издавање лиценце кажњена за прекршај из области привреде,

4) нису испуњени остали услови за издавање лиценце из члана 37. став 3. овог закона.

(4) Лиценца из става 1. овог члана подлијеже ревизији након истека рока од три године од дана њеног достављања агенцији.

(5) Министарство по службеној дужности води рачуна о истеку рока из става 4. овог члана.

(6) У поступку ревизије лиценце Министарство, у сарадњи са АПИФ-ом или увидом у Јединствени информациони систем за регистрацију пословних субјеката Републике Српске, а у сарадњи са Пореском управом Републике Српске, по службеној дужности, прибавља документацију из члана 37. став 3. тачка 4) овог закона.

(7) У поступку ревизије лиценце агенција доставља документацију из члана 37. т. 1), 2), 3), 5) и 6) овог закона и сљедећа документа:

1) овјерен и потписан списак реализованих туристичких путовања, туристичких пакет-аранжмана, екскурзија, излета, односно извршених других послова из члана 21. т. 2) до 15) овог закона које је агенција обављала у периоду од тренутка издавања лиценце до тренутка покретања поступка ревизије лиценце,

2) извод из евиденције продатих туристичких путовања из члана 25. став 1. тачка 10) овог закона.

(8) Лиценца из става 1. овог члана је коначна и против ње није дозвољена жалба, али се може тужбом покренути управни спор пред надлежним судом.

(9) Подносилац захтјева за издавање лиценце сноси трошкове поступка и трошкови се плаћају приликом подношења захтјева за издавање лиценце.

(10) Трошкови поступка из става 9. овог члана уплаћују се у корист буџета Републике.

(11) На сва питања која се односе на поступак издавања лиценци која овим законом нису посебно уређена, примјењују се одговарајуће одредбе закона којим се уређује управни поступак.

(12) Министар правилником прописује облик и садржај идентификационог кода агенције.

**Престанак важења лиценце туристичке агенције**

Члан 39.

1. Лиценца престаје да важи:

1) истеком периода одређеног за ревизију,осим ако је агенција поступила у складу са чланом 38. став 7. овог закона,

2) на основу захтјева агенције,

3) одузимањем лиценце,

4) подјелом агенције на два друштва или више друштава, или престанком постојања агенције у складу са законом којим се уређују привредна друштва и обављање предузетничке дјелатности.

(2) Рјешење о престанку важења лиценце доноси министар.

(3) Рјешење из става 2. овог члана је коначно и против њега није дозвољена жалба, али се може тужбом покренути управни спор пред надлежним судом.

**Одузимање лиценце туристичке агенције**

Члан 40.

(1)Министар доноси рјешење о одузимању лиценце агенцији ако се након издавања лиценце у поступку инспекцијског прегледа или ревизије лиценце утврди:

1) да је агенција престала да испуњава услове из чл. 16. и 33. овог закона,

2) да агенција за вријеме важења лиценце послује без важећег јемства из члана 34. овог закона,

3) да агенција за вријеме важења лиценце организује извођење екскурзија, а без обезбјеђења банкарске гаранције из члана 35. овог закона,

4) да агенција нуди или продаје програме путовања без закљученог уговора о туристичком пакет-аранжману (уговор о организацији путовања), односно без уговора о посредовању из члана 30. овог закона, у форми и садржају прописаном законом којим је регулисана заштита потрошача у Републици и облигациони односи, или без уговора о организацији екскурзије из члана 29. овог закона, у форми и садржају прописаном овим законом,

5) да је агенцији у периоду важења лиценце два пута у року од годину дана изречена новчана казна за прекршај због неизвршавања обавеза из чл. 25, 26, 27. и 32. овог закона,

6) да је лиценца издата на основу неистинитих података или фалсификованих докумената,

7) да је агенција отказала путовање, а корисницима туристичке услуге у законском року не изврши повраћај уплаћених средстава,

8) да агенција није обезбиједила смјештај корисника туристичке услуге за вријеме уговореног путовања.

(2) Агенција којој је одузета лиценца не може да поднесе захтјев Министарству за добијање лиценце прије истека рока од три године од дана достављања рјешења о одузимању лиценце.

(3) Рјешење из става 1. овог члана је коначно и против њега није дозвољена жалба, али се може тужбом покренути управни спор пред надлежним судом.

**Туристичка путовања за сопствене потребе**

Члан 41.

(1) Удружења, организације и синдикати могу, ради остваривања својих циљева и задатака прописаних статутом или другим актом, организовати путовање које укључује превоз и смјештај само за своје чланове, у складу са посебним прописима којима се региструју удружења, организације и синдикати, без сврхе стицања добити.

(2) Удружења, организације и синдикати су дужни да утврде годишњи план путовања (у даљем тексту: план путовања) и доставе га тржишној инспекцији у року од седам дана од дана усвајања.

(3) План путовања који није достављен тржишној инспекцији сматраће се као да није ни донијет.

(4) План путовања актом усваја статутом утврђен надлежни орган удружења, организације и синдиката.

(5) Удружења, организације и синдикати који су утврдили план путовања дужни су да истовремено са планом путовања доставе тржишној инспекцији податке који су неопходни за њихову идентификацију, статут, податке о броју чланова и акт из става 4. овог члана.

(6) У случају промјене плана путовања удружења, организације и синдикати су дужни да нови план путовања доставе тржишној инспекцији најкасније пет дана од дана усвајања новог плана.

(7) Удружења, организације и синдикати могу да реализују само она путовања која су предвиђена планом путовања и којима се остварују циљеви утврђени оснивачким актом, односно статутом.

(8) Удружења, организације и синдикати су дужни да свако путовање пријаве тржишној инспекцији, најкасније пет радних дана прије почетка путовања.

(9) Уз пријаву из става 8. овог члана удружења, организације и синдикати су дужни да доставе програм путовања и списак путника са доказом о чланству.

(10) Удружења, организације и синдикати су дужни да у програму путовања посебно истакну обавјештење да за путовање није обезбијеђена заштита која се односи на банкарску гаранцију или полису осигурања осигуравајућег друштва.

(11) Путовање се не може јавно оглашавати и рекламирати, осим давања обавјештења члановима.

(12) Удружења, организације и синдикати су дужни да воде евиденцију уговора о организацији путовања и података из уговора закључених са трећим лицима којима је повјерено извршење услуга превоза, смјештаја и других услуга из програма путовања.

(13) Удружења, организације и синдикати су дужни да за свако путовање воде и евиденцију која нарочито садржи:

1) податке о путнику (име, презиме, број чланске карте са датумом издавања и контакт податке),

2) мјесто, датум и вријеме почетка и завршетка путовања, опис одредишта путовања и периоде боравка са датумима,

3) податке о врсти превоза и својствима превозног средства које се користи,

4) податке о смјештајном објекту (врста и назив, локација и категорија према важећим прописима земље у којој се објекат налази и садржаје које објекат има),

5) податке о броју ноћења, врсти и броју услуга и укупном броју дана путовања,

6) продајну цијену путовања са услугама, које су обухваћене том цијеном,

7) цијену оних факултативних услуга, које нису обухваћене продајном цијеном,

8) начин и динамику плаћања путовања,

9) циљ и сврху путовања, усаглашени са актом о оснивању, односно статутом.

(14) Евиденције из ст. 12. и 13. овог члана воде се по начелима уредности и тачности, на начин који не дозвољава брисање унесених података и којим се омогућава увид у податке по хронолошком реду.

(15) Путовање које није у плану путовања или подаци о путовању који нису евидентирани на начин из ст. 12. и 13. овог члана, а имају елементе туристичког путовања у смислу овог закона сматраће се туристичким путовањем за чије је организовање и реализовање потребна лиценца из члана 37. овог закона.

(16) Изузетно од става 1. овог члана, вјерске организације могу организовати посјете вјерника и ходочашћа вјерским свечаностима, светим мјестима и процесијама у складу са законом којим је уређен правни положај цркава и вјерских заједница.

**ГЛАВА V**

**ТУРИСТИЧКИ ВОДИЧ, ТУРИСТИЧКИ ПРАТИЛАЦ И**

**ТУРИСТИЧКИ АНИМАТОР**

**Туристички водич**

Члан 42.

(1) Туристички водич је физичко лице које корисницима туристичких услуга показује и стручно објашњава, по унапријед утврђеном програму, природне, културно-историјске, археолошке, етнографске, друштвено-политичке и друге туристичке знаменитости.

(2) Услугама туристичког водича, у смислу овог закона, не сматрају се послови показивања, стручног објашњавања или давања информација које обавља стручно лице унутар пословног простора у коме ради (музеји, галерије), у националним парковима и другим заштићеним природним добрима или споменицима културе, стручни радник путничке агенције који прати туристичку групу из мјеста у мјесто, планински водичи, спелеолошки водичи,водичи у лову и риболову и у осталим облицима туризма из овог закона, као и вођа или пратилац излета или школских екскурзија (у даљем тексту: специјализовани водичи).

(3) Специјализовани водичи за обављање послова из става 2. овог члана не морају имати положен стручни испит за стицање звања туристичког водича, у складу са овим законом.

**Услови за стицање звања туристичког водича**

Члан 43.

(1) За стицање звања туристичког водича потребно је да физичко лице испуни сљедеће услове:

1) да је држављанин Републике, односно БиХ, односно страни држављанин који има пријављен привремен боравак у БиХ,

2) да има најмање завршено средње образовање у четворогодишњем трајању,

3) да има активно знање најмање једног страног језика и

4) да има положен стручни испит за стицање звања туристичког водича, осим ако овим законом није другачије прописано.

(2) Стручни испит за стицање звања туристичког водича може се полагати за:

1) подручје Републике и/или

2) туристичка подручја (туристичке регије) која обухватају територију на којој се, по овом закону, оснивају међуопштинске туристичке организације,

3) подручје јединице локалне самоуправе.

(3) Лице из става 1. овог члана полаже стручни испит за стицање звања туристичког водича за подручје Републике пред комисијом коју рјешењем формира министар, у складу са програмом полагања стручног испита за стицање звања туристичког водича за подручје Републике.

(4) Трошкове полагања стручног испита за стицање звања туристичког водича за подручје Републике сноси лице које полаже стручни испит, а трошкови се уплаћују у корист буџета Републике и износе једну четвртину износа утврђене најниже нето плате у Републици, за претходну годину.

(5) Министарство издаје увјерење о положеном стручном испиту за стицање звања туристичког водича за подручје Републике и води евиденцију лица која су положила испит за туристичког водича.

(6) Лице из става 1. овог члана полаже стручни испит за стицање звања туристичког водича за туристичка подручја (туристичке регије) која обухватају територију на којој се оснивају међуопштинске туристичке организације пред комисијом коју именује међуопштинска туристичка организација или једна или више туристичких организација јединице локалне самоуправе у складу са посебним програмом полагања стручног испита за стицање звања туристичког водича за наведено подручје.

(7) Међуопштинска туристичка организација, односно једна или више туристичких организација јединице локалне самоуправе издају увјерење о положеном стручном испиту за стицање звања туристичког водича туристичке регије и воде евиденцију лица која су положила испит за туристичког водича туристичке регије или јединице локалне самоуправе.

**Подручје пружања услуга туристичког водича**

Члан 44.

(1) Лице које положи стручни испит из члана 43. став 3. овог закона може да пружа услуге водича на подручју Републике.

(2) Лице које положи стручни испит из члана 43. став 6. овог закона може да пружа услуге водича само на територији туристичког подручја (туристичке регије) на којем се оснивају међуопштинске туристичке организације или на подручју јединице локалне самоуправе.

(3) Министар правилником прописује:

1) програм и начин полагања стручног испита за стицање звања туристичког водича из члана 43. став 3. овог закона,

2) садржај и начин вођења евиденције лица која су положила испит за туристичког водича и садржај увјерења о положеном стручном испиту за стицање звања туристичког водича,

3) облик и садржај легитимације и ознаке туристичког водича.

(4) Међуопштинска туристичка организација, односно једна или више туристичких организација јединица локалне самоуправе, уз претходно прибављену сагласност министра, доноси програм полагања стручног испита за стицање звања туристичког водича из члана 43. став 6. овог закона, те утврђује садржај и начин вођења евиденције лица која су положила испит за туристичког водича, садржај увјерења о положеном стручном испиту за стицање звања туристичког водича, облик и садржај легитимације и ознаке туристичког водича.

**Почасни туристички водич**

Члан 45.

(1) Министар може утврдити својство почасног туристичког водича истакнутим научницима, стручњацима из подручја уже специјалности и лицима која су дала допринос развоју туризма, а која испуњавају услове из члана 43. став 1. т. 1), 2) и 3) овог закона.

(2) Почасни туристички водич може обављати послове водича само повремено.

**Начин пружања услуга туристичког водича**

Члан 46.

(1) Туристички водич може да пружа услуге самостално као предузетник, односно посредством агенције, привредног друштва које обавља туристичку дјелатност као претежну.

(2) За пружање услуга из чл. 42. и 43. овог закона туристички водич не мора посједовати пословни простор.

(3) За регистрацију туристичког водича као предузетника, поред услова прописаних законом којим се уређује регистрација самосталних предузетника, лице из члана 43. овог закона дужно је да јединици локалне самоуправе достави увјерење о положеном испиту за стицање звања туристичког водича за подручје Републике или туристичког подручја на којем се оснивају међуопштинске туристичке организације.

(4) Туристички водич може пружати услуге посредством агенције, привредног друштва или другог правног лица које обавља туристичку дјелатност као претежну на основу уговора о дјелу или другог уговора о извршењу посла.

(5) Удружење туристичких водича може у име и за рачун својих чланова посредовати у пружању услуга туристичког водича, уз обавезу издавања рачуна кориснику услуге.

**Туристички пратилац**

Члан 47.

Туристички пратилац је физичко лице које у складу са чланом 16. овог закона обавља оперативно-техничке послове у вођењу и праћењу туристичке групе, те даје туристима основна саопштења о путовању.

**Услови за стицање звања туристичког пратиоца**

Члан 48.

(1) За стицање звања туристичког пратиоца потребно је да физичко лице испуни услове из члана 43. став 1.т. 1), 2) и 3) овог закона, као и да стекне стручна знања у складу са посебним испитним програмом.

(2) Услове из става 1. овог члана и испитни програм утврђује одговорно лице агенције или струковног удружења агенција.

(3) Агенција издаје увјерење о стицању звања туристичког пратиоца.

(4) Евиденцију лица која су стекла звање туристичког пратиоца води струковно удружење агенција.

(5) За обављање послова из члана 47. овог закона туристички пратилац не мора посједовати пословни простор.

(6) Туристички пратилац може обављати послове из члана 47. овог закона након издавања увјерења агенције, односно струковног удружења агенција.

(7) Изузетно, туристички пратилац може обављати послове из члана 47. овог закона посредством агенције, привредног друштва или другог правног лица на основу уговора о дјелу или другог уговора о извршењу посла.

**Туристички аниматор**

Члан 49.

(1) Туристички аниматор је физичко лице које у складу са чланом 15. овог закона планира и остварује програме организовања слободног времена корисника туристичких услуга, а које се односи на спортско-рекреативне, забавне и културне садржаје.

(2) За обављање послова из става 1. овог члана туристички аниматор не мора посједовати пословни простор.

**Обавезе туристичког водича, туристичког пратиоца и**

**туристичког аниматора**

Члан 50.

(1) Туристички водич, туристички пратилац и туристички аниматор дужни су да пружају услуге савјесно и стручно у складу са одредбама овог закона и узансама у туризму.

(2) Приликом обављања послова, туристички водич мора код себе имати легитимацију туристичког водича, те на видљивом мјесту носити прописану ознаку туристичког водича.

(3) При обављању послова туристички водич је дужан код себе имати рјешење надлежног органа за пружање услуга уколико послове обавља у својству предузетника или уговор о дјелу, односно други уговор из члана 46. став 4. овог закона.

**ГЛАВА VI**

**УСЛУГЕ У ТУРИЗМУ**

**Туристичке услуге**

Члан 51.

(1) Туристичке услуге у смислу овог закона су: туристичке услуге у здравственом туризму, туристичке услуге на селу, туристичке услуге у ловно-риболовном туризму, туристичке услуге на водама, туристичке услуге које укључују спортско-рекреативне активности, туристичке услуге које се могу пружати у културном, конгресном, омладинском, планинском и вјерском туризму и у осталим облицима туризма и остале туристичке услуге.

(2) Туристичке услуге из става 1. овог члана могу пружати правна лица**,** предузетници и физичка лица регистрована за обављање дјелатности у складу са прописима из области угоститељства.

(3) Услугама у конгресном туризму, у смислу овог закона, сматра се скуп туристичких услуга у вези са организовањем научних, политичких, стручних, културних и других скупова, прихват и смјештај учесника, приређивање културно-забавних и других манифестација у вези са организацијом слободног времена учесника, као и приређивање пратећих приредби (изложбе, презентације производа, продаја производа и слично).

(4) Услугама у омладинском туризму, у смислу овог закона, сматра се организовање и спровођење боравка туриста у хостелима или другим објектима који су предвиђени за омладину, као што су студентски и омладински домови, кампови, као и организовање културно-забавних, музичких, едукативних и других програма и садржаја који су у вези са боравком омладине.

(5) Туристичке услуге на скијалишту прописане су посебним законом којим се уређује област пружања услуга на скијалишту.

**Туристичке услуге у здравственом туризму**

Члан 52.

Туристичке услуге у здравственом туризму подразумијевају путовања мотивисана потребом за унапређењем здравља и превенцију болести уз помоћ медицинских услуга, терапија, физичке активности, велнес услуга и слично, а које се конкретно односе на бањски и медицински туризам.

**Туристичке услуге на селу**

Члан 53.

(1) У сеоском туризму могу се пружати туристичке услуге боравка туриста ради одмора и рекреације са могућношћу учествовања у активностима на селу у складу са овим законом и прописима из области угоститељства.

(2) Туристичке услуге из става 1. овог члана су активности које су карактеристичне за сеоска подручја.

**Туристичке услуге у ловно-риболовном туризму**

Члан 54.

(1) Под туристичким услугама у ловно-риболовном туризму подразумијевају се услуге прихвата и смјештаја ловаца – риболоваца туриста у одговарајуће објекте, организовање лова и риболова и пружање других услуга за потребе ловно-риболовног туризма.

(2) Туристичке услуге у ловно-риболовном туризму могу пружати привредна друштва и остала правна лица у ловиштима у складу са прописима из области ловства.

(3) Субјекти из става 2. овог члана дужни су да туристима пружају услуге у складу са одредбама овог закона и у складу са прописима из области ловства.

(4) Услуге смјештаја у објектима ловног туризма пружају се у складу са законом којим се уређује област угоститељства.

**Туристичке услуге на водама**

Члан 55.

(1) Под туристичким услугама на водама подразумијевају се услуге на ријекама и језерима и осталим водама, као што су:

1) изнајмљивања пловних објеката за одмор и рекреацију и туристичка крстарења,

2) изнајмљивања простора уз уређену и дјелимично или потпуно заштићену обалу за смјештај пловних објеката и туриста који бораве у њима,

3) прихват, чување, одржавање и снабдијевање пловних објеката,

4) уређења и припремања пловних објеката,

5) школе пловидбе и роњења, обуке за вожњу скутера за воду, обуке за скипере, скијање на води и организовање спортских наутичких активности.

(2) Организатор је дужан да обезбиједи доступност службе спасавања и пружања хитне медицинске помоћи за вријеме пружања туристичке услуге из става 1. овог члана.

(3) Туристичке услуге у туризму на водама пружају се у прихватним и пловним објектима на ријекама и језерима.

**Подјела туристичких објеката на водама**

Члан 56.

(1) Објекти у туризму на водама дијеле се на прихватне и пловне објекте.

(2) Прихватним објектом, у смислу овог закона, сматра се објекат инсталиран на обали или води који служи за прихват, снабдијевање, чување, одржавање и поправку пловних објеката који се користе за пружање услуга корисницима туристичких услуга.

(3) Прихватни објекти су, у смислу овог закона, сидришта, пристаништа и марине.

(4) Пловним објектом, у смислу овог закона, сматра се објекат са техничким карактеристикама предвиђеним за пловидбу на води.

(5) Пловни објекти су пловни објекти намијењени за разоноду, спорт и рекреацију и пловни објекти намијењени за превоз путника и ствари.

**Услови које морају да испуњавају прихватни и пловни**

**објекти туризма на водама**

Члан 57.

(1) Прихватни и пловни објекти туризма на водама морају испуњавати посебне услове за поједину врсту објекта у складу са прописом којим се уређује унутрашња пловидба.

(2) Пружаоци услуга у случају изнајмљивања пловног објекта обавезни су да кориснику предају бродско свједочанство или пловидбену дозволу у складу са законом којим се уређује унутрашња пловидба, а лица која изнајмљују пловни објекат морају бити стручно оспобљена за управљање.

**Туристичке услуге које укључују спортско-рекреативне активности**

Члан 58.

(1) Туристичке услуге које укључују спортско-рекративне активности су:

1) туристичке услуге на дивљим водама, као што су: рафтинг, кајак, кану, сплаварење, кањонинг и остале сличне активности,

2) остале туристичке услуге, као што су: услуге спортског пењања, параглајдинг, спелеолошко истраживање, роњење, спелео-роњење, бициклизам, брдски бициклизам, алпинизам, горско-планинско вођење, скакање ужетом, скакање падобраном, хајкинг, трекинг, хидроспид, вожња дајак чамцем и остале сличне активности.

(2) Туристичке услуге из става 1. овог члана на комерцијалној основи могу пружати привредна друштва и предузетници (у даљем тексту: пружалац услуга), под условима прописаним овим законом и у складу са законом којим се уређује област унутрашње пловидбе.

(3) За пружање услуга из става 1. овог члана пружаоци услуга морају имати запослена стручна лица, као што су: инструктори, тренери, скипери и друга лицакоја су обучена за пружање услуга у складу са законом којим се уређује област спорта.

(4) Лица из става 3. овог члана морају да посједују цертификат издат од одговарајуће асоцијације.

(5) Министар правилником разрађује минимално-техничке услове за обављање рафтинга као туристичке услуге са спортско-рекреативним активностима.

**Обавезе пружаоца туристичких услуга које**

**укључују спортско-рекреативне активности**

Члан 59.

(1) Пружалац услуга из члана 58. став 2. овог закона обавезан је да:

1) за пружање туристичких услуга обезбиједи одговарајућу опрему и одржава је у складу са посебним стандардима и прописима, зависно од врсте туристичке услуге која укључује спортско-рекреативне активности,

2) прије него што почне са пружањем услуга, посебном информацијом у писаној форми, а и усмено, упозна корисника туристичких услуга са врстама ризика приликом спровођења туристичких услуга из члана 58. став 1. овог закона,

3) у случају организованог пружања услуга из члана 58. став 1. овог закона осигура кориснике туристичких услуга од посљедица несрећног случаја,

4) упозна кориснике туристичких услуга са свим осигураним случајевима из полисе осигурања.

(2) Пружалац услуга из члана 58. став 2. овог закона не смије почети са пружањем услуга прије него што корисник туристичких услуга из члана 58. став 1. овог закона потпише изјаву о разумијевању, прихватању ризика и преузимању одговорности за евентуално насталу штету и упозна се са тим.

(3) Лицима млађим од 18 година услуге из члана 58 став 1. овог закона могу се пружати само уз сагласност родитеља, односно законског заступника или старатеља.

(4) Пружалац услуга дужан је да одбије пружање услуга кориснику који испуњава све услове утврђене овим законом, а за које је очигледно да је под утицајем алкохола или других опојних средстава, односно за кога сматра да је у физичком или психичком стању у којем може проузроковати штету, повреду или довести у животну опасност себе и друге.

(5) Забрањено је конзумирање алкохола и других опојних средстава током обављања активности из члана 58. став 1. овог закона и обављати те активности лицу које је под дејством алкохола и других опојних средстава.

**Обавезе стручног лица код пружаоца туристичких услуга које**

**укључују спортско-рекреативне активности**

Члан 60.

Стручно лице из члана 58. став 3. овог закона обавезно је да:

1) прије почетка пружања услуга сачини сигурносни извјештај и усмено обавијести кориснике туристичких услуга о сигурносним захтјевима,

2) сачини план путовања, те са његовим садржајем упозна све кориснике туристичких услуга,

3) предузме мјере за заштиту животне средине за вријеме пружања туристичких услуга из члана 58. став 1. овог закона,

4) провјери техничку исправност опреме корисника туристичких услуга,

5) благовремено обавијести претпостављене о почетку и завршетку путовања,

6) обавијести надлежне органе у случају наступања несрећног догађаја,

7) води дневник о свакој учињеној услузи.

**Услови за стицање звања туристичког водича за рафтинг – скипера**

Члан 61.

(1) За стицање звања туристичког водича за рафтинг – скипера на подручју Републике потребно је да физичко лице испуни сљедеће услове:

1) да је држављанин Републике, односно БиХ, односно страни држављанин који има пријављен привремен боравак у БиХ,

2) да има најмање завршено средње образовање,

3) да има положен стручни испит за стицање звања туристичког водича за рафтинг – скипера.

(2) Лице из става 1. овог члана полаже стручни испит за стицање звања туристичког водича за рафтинг – скипера на подручју Републике пред комисијом коју рјешењем формира министар, у складу са програмом полагања стручног испита за стицање звања туристичког водича за рафтинг – скипера на подручју Републике.

(3) Комисију чине три члана: представник Министарства трговине и туризма, један доктор медицине запослен у Јавној здравственој установи Дом здравља и инструктор који посједује цертификат IRF – Међународне рафтинг федерације за рафтинг инструкторе.

(4) Трошкове полагања стручног испита за стицање звања туристичког водича за рафтинг на подручју Републике сноси лице које полаже стручни испит, а трошкови се уплаћују у корист буџета Републике и износе једну четвртину износа утврђене најниже нето плате у Републици, за претходну годину.

(5) Чланови комисије из става 3. овог члана имају право на накнаду за свој рад, а износ накнаде министар утврђује рјешењем.

(6) Висина укупне накнаде за рад свих чланова комисије не може бити мања од једне, нити већа од двије утврђене најниже плате у Републици.

(7) Министарство издаје лиценцу о положеном стручном испиту за стицање звања туристичког водича за рафтинг – скипера на подручју Републике и води евиденцију лица која су положила испит за туристичког водича за рафтинг – скипера.

(8) Лице које не посједује лиценцу о стеченом звању туристичког водича за рафтинг – скипера на подручју Републике не може се бавити пословима туристичког водича за рафтинг – скипера у комерцијалне сврхе у смислу овог закона.

(9) Министар правилником прописује начин и програм полагања стручног испита за стицање звања туристичког водича за рафтинг – скипера, којим се детаљно прописује начин полагања испита.

**Остале туристичке услуге**

Члан 62.

(1) Осталим туристичким услугама, у смислу овог закона, сматрају се: услуге на купалиштима и базенима, скијање на води, изнајмљивање скијашке и риболовне опреме, опреме за обављање спортских и рекреативних активности, као и опреме за обављање различитих врста туристичких услуга.

(2) Услуге на купалиштима подразумијевају пружање услуга на природним купалиштима и/или вјештачким купалиштима, односно базенима.

(3) Пружалац услуга на купалиштима обавезан је да:

1) организује спасилачку службу са спасиоцима,

2) пропише купалишни ред и правила коришћења купалишта,

3) уради процјену ризика у складу са посебним прописом којим је нормирано пружање услуга на природним купалиштима,

4) обезбиједи довољан број санитарних простора, тушева са хигијенски исправном водом, кабина за пресвлачење и мобилне корпе за отпатке.

(4) Министар правилником прописује начин пружања услуга на купалиштима.

**Услуге изнајмљивања возила – рентакар**

Члан 63.

(1) Услугама изнајмљивања возила (рентакар) сматра се изнајмљивање путничких аутомобила и возила до 3,5 тоне са возачем и без возача.

(2) Пружалац услуга из става 1. овог члана мора имати запослено најмање једно лице које ће обављати услугу возача, уколико се возила изнајмљују са возачима.

(3) Изнајмљивање возила није дозвољено:

1) за стицање добити корисника изнајмљеног возила,

2) за вршење јавног превоза лица,

3) за учествовање на спортским такмичењима или брзинским пробама.

(4) Возилима не могу управљати лица која нису наведена у уговору о изнајмљивању возила.

(5) Уговор о изнајмљивању возила мора се држати у изнајмљеном возилу за вријеме његовог изнајмљивања.

(6) Пружалац услуга из става 1. овог члана дужан је водити евиденцију уговора о изнајмљивању возила.

(7) Министар правилником прописује начин вођења и садржај евиденције уговора о изнајмљивању возила.

Изнајмљивање возила – услови

Члан 64.

(1) Возила која се изнајмљују не могу да буду старија од седамгодина и морају да испуњавају услове утврђене прописима о безбједности саобраћаја на путевима.

(2) Пружалац услуга изнајмљивања возила из члана 63. овог закона мора да посједује најмање три регистрована моторна возила, обезбијеђено сервисирање и паркинг-простор за сва моторна возила.

**ГЛАВА VII**

**ПРОМОЦИЈА ТУРИЗМА И ТУРИСТИЧКЕ ОРГАНИЗАЦИЈЕ**

**Промоција и унапређење туризма**

Члан 65.

Туристичке организације оснивају се ради обављања сљедећих послова:

1) промоције туристичког производа,

2) подстицања и унапређивања развоја постојећег и новог туристичког производа,

3) унапређења и развијања свијести о значају туризма, привредним, друштвеним, културним и мултипликативним ефектима туризма на цјелокупни привредни систем,

4) унапређивања општих услова боравка туриста и пружања информација туристима.

**Послови туристичких организација**

Члан 66.

(1) Туристичке организације:

1) управљају туристичком инфраструктуром јединице локалне самоуправе или туристичког мјеста која им је дата на управљање одлуком оснивача,

2) управљају природним добрима и ресурсима који су им дати на управљање одлуком оснивача (излетишта, ловишта, паркови, плаже, језера, ријеке, природно и културно-историјско насљеђе),

3) посредују у пружању угоститељских услуга на селу, у апартманима, кућама за одмор и собама за изнајмљивање,

4) организују испит за стицање звања туристичког водича за туристичка подручја (туристичке регије) која обухватају територију на којој се оснивају међуопштинске туристичке организације или на подручју јединице локалне самоуправе,

5) достављају Министарству податке о издатим увјерењима о положеном стручном испиту за стицање звања туристичког водича на подручју јединице локалне самоуправе или међуопштинске туристичке организације,

6) организују манифестације и приредбе,

7) објављују туристичке комерцијалне огласе у огласним медијима који су им дати на управљање одлуком оснивача,

8) изнајмљују сајамски простор и спортско-рекреативне реквизите,

9) продају сувенире, туристичке карте и брошуре, осим сопственог промотивног материјала, и продају производе и услуге,

10) обављају и друге послове од јавног интереса који су у функцији развоја туризма и који нису у супротности са овим законом и другим прописима.

(2) Обављање послова из става 1. тачка 9) овог члана врши се у складу са прописима којим се уређује област трговине.

**Приходи туристичких организација**

Члан 67.

Приходи туристичких организација су:

1) приходи из буџета оснивача,

2) приходи од боравишне таксе,

3) приходи од обављања послова из члана 66. овог закона,

4) кредитног задужења уз претходну сагласност оснивача,

5) донација,

6) других извора у складу са законом.

**Правни статус туристичких организација**

Члан 68.

(1) Туристичке организације имају својство правног лица и уписују се у судски регистар.

(2) Рад туристичких организација је јаван.

(3) Јавност рада обезбјеђује се на начин прописан статутом туристичке организације.

(4) За остваривање права, обавезе и одговорности запослених у туристичким организацијама примјењују се прописи којим се уређује област радних односа.

(5) Туристичке организације у свом називу могу имати појмове као што су: спорт, рекреација, култура, информисање и друге сличне појмове.

(6) Прије упућивања оснивачког акта туристичке организације на разматрање скупштини општине или града, јединица локалне самоуправе дужна је Министарству доставити приједлог оснивачког акта ради давања сагласности о његовој усклађености са овим законом.

(7) На остала питања о раду туристичких организација која нису уређена овим законом примјењују се одговарајуће одредбе закона којим се уређује систем јавних служби.

**Врсте туристичких организација**

Члан 69.

Туристичке организације су:

1) Туристичка организација Републике Српске (у даљем тексту: ТОРС),

2) међуопштинска туристичка организација,

3) туристичка организација града или општине.

**Органи туристичких организација**

Члан 70.

(1) Органи руковођења и управљања туристичким организацијама из члана 69. овог закона су:

1) директор и

2) управни одбор.

(2) Мандат члановима органа управљања туристичким организацијама траје четири године, са могућношћу реизбора.

**Статут туристичке организације**

Члан 71.

(1) Основни акт туристичке организације је статут.

(2) Туристичка организација која оснива организационе дијелове, као што су представништва, туристичко-информативни центри, филијале, статутом уређује њихову организацију, права и дужности, те начин њиховог пословања и финансирања.

**Програм рада туристичке организације**

Члан 72.

(1) Туристичка организација је обавезна да за сваку пословну годину утврди програм рада и финансијски план.

(2) Годишњи програм рада и финансијски план туристичке организације обавезно садржи појединачно утврђене и планиране задатке са мјерљивим индикаторима**,** као и потребна финансијска средства за њихово извршавање.

(3) Туристичка организација која посједује туристичко-информативне центре у оквиру програма рада посебно исказује податке из става 2. овог члана.

(4) Након што оснивач да сагласност на програм рада и финансијски план, туристичка организација из члана 69. т. 2) и 3) овог закона доставља наведене акте ТОРС-у.

(5) ТОРС је обавезан да донесе програм рада и финансијски план најкасније до краја децембра текуће године за наредну годину, на које сагласност даје оснивач.

(6) Управни одбор усваја годишњи програм рада и финансијски план туристичке организације.

**Извјештај о пословању са финансијским извјештајем**

**туристичке организације**

Члан 73.

(1) Туристичка организација је обавезна да приходе из члана 67. овог закона користи у складу са њиховом намјеном, програмом и финансијским планом, у складу са овим законом, законом којим се уређује наплата боравишне таксе и у складу са другим прописима.

(2) ТОРС је обавезан да донесе извјештај о пословању са финансијским извјештајем о пословању за претходну годину најкасније до краја априла текуће године.

(3) Туристичке организације из члана 69. т. 2) и 3) овог закона обавезне су да донесу извјештај о пословању са финансијским извјештајем за претходну годину најкасније до краја јуна текуће године.

(4) Након што оснивач да сагласност извјештај о пословању са финансијским извјештајем, туристичке организације из члана 69. т. 2) и 3) овог закона достављају наведене акте ТОРС-у.

(5) Финансијски извјештај из ст. 2. и 3.овог члана, поред осталих података, обавезно садржи и: податке о извршењу програма рада по појединачно утврђеним задацима са мјерљивим индикаторима, утрошена средства за њихову реализацију, податке о утрошеним средствима за рад туристичких организација, посебно податке о стеченим приходима по основу члана 66. овог закона, начин и сврху трошења средстава јавних прихода, те остварење укупних прихода и укупни финансијски резултат пословања.

**Дестинацијска менаџмент организација**

Члан 74.

(1) Туристичке организације из члана 69. овог закона, уз сагласност оснивача, у циљу планирања, координације и управљања туристичким активностима, могу са другом туристичком организацијом, привредним друштвом или предузетником који обавља дјелатност из области саобраћаја, туризма, угоститељства, промета робе и услуга, културе, спорта, информисања, конгресних и сајамских активности, основати дестинацијску менаџмент организацију, односно организацију за оперативне, маркетиншке и промотивне послове.

(2) Дјелокруг рада, начин финансирања, као и међусобна права и обавезе туристичке организације и оснивача из става 1. овог члана уређују се посебним споразумом.

**ТОРС**

Члан 75.

(1) Послове на промоцији и унапређењу туризма од интереса за Републику обавља ТОРС.

(2) За обављање послова из става 1. овог члана Влада је основала ТОРС.

(3) Сједиште ТОРС-а је у Бањој Луци.

**Послови ТОРС-а**

Члан 76.

(1) ТОРС обавља сљедеће послове:

1) промотивне активности у туризму:

1. програмира, организује и спроводи туристичку информативно-промотивну дјелатност Републике у земљи и иностранству ради промовисања њених туристичких вриједности,

2. обезбјеђује информативно-промотивна средства којима се промовишу туристичке вриједности Републике (издавачка дјелатност, огласна, електронска и аудиовизуелна средства, односи са јавношћу, наступи на сајмовима, специјализоване туристичке приредбе и манифестације, информативна дјелатност и друга промотивна средства),

3. прикупља све врсте туристичких информација ради обавјештавања јавности, сачињава и објављује туристичке календаре,

2) програмске активности у туризму:

1. припрема и предлаже Министарству План промоције,

2. обједињује туристичку понуду Републике и предузима мјере и активности на креирању туристичког производа и туристичког имиџа, као и активности на формирању марке (бренда) туристичких подручја која обухватају територију на којој се оснивају међуопштинске туристичке организације, туристичке дестинације и туристичког мјеста,

3. предузима активности на иновацији постојећег туристичког производа Републике,

4. сарађује на пословима који су у вези са стандардизацијом и класификацијом туристичког производа,

5. прати стање на туристичком тржишту и ради на истраживању туристичког тржишта с циљем позиционирања туристичког производа на иностраном туристичком тржишту,

6. прати и анализира кретања на домаћем и иностраним тржиштима и организује истраживања туристичког тржишта од интереса за информативно-промотивну дјелатност Републике,

7. у сарадњи са Министарством предузима мјере и активности на развоју и промоцији туризма у туристички неразвијеним дијеловима Републике,

8. оснивање и организовање туристичких представништава у иностранству и информативних центара у земљи, самостално или у сарадњи са другим субјектима,

9. остали послови од јавног интереса у области туризма које Министарство повјери ТОРС-у,

10. припрема и предлаже Министарству Програм развоја туристичког производа,

3) координаторске активности у туризму:

1. координира активности у изради планова и програма рада туристичке организације из члана 69. т. 2) и 3) овог закона,

2. усклађује интересе, пружа подршку и координира начине извршења свих планских и програмских задатака туристичке организације из члана 69. т. 2) и 3) овог закона,

3. остварује сарадњу са агенцијама и осталим привредним субјектима у туризму,

4. усмјерава и координира иницијативе и активности привредних субјеката и других организација на формирању и пласману туристичког производа,

5. координира и обједињава промотивне активности туристичких субјеката, носилаца те активности на нивоу јединице локалне самоправе и других субјеката у области туризма ради обезбјеђивања јединственог наступа туризма Републике на домаћем тржишту и иностраним тржиштима и остварује сарадњу са одговарајућим органима и организацијама у земљи ради остваривања јединствене политике у области промоције туризма земље на домаћем тржишту и иностраним тржиштима,

6. сарађује са туристичким заједницама и организацијама у БиХ, националним туристичким организацијама у другим земљама и међународним и регионалним организацијама у области туризма,

7. посредствомМинистарства предлаже Влади одлуку за укључивање ТОРС-а у међународне и регионалне програме и програме развоја и промоције туризма,

8. координира активности са туристичким организацијама из члана 69. т. 2) и 3) овог закона на постављању туристичке сигнализације.

(2) ТОРС обавља и друге активности којима се обезбјеђује успјешно спровођење промоције туризма, као и остале активности од јавног интереса у области туризма које су наложене од Министарства.

(3) ТОРС је обавезан да приликом израде Плана промоције, а прије његовог упућивања Министарству, обави јавну расправу са туристичким организацијама из члана 69. т. 2) и 3) овог закона.

Координационо тијело ТОРС-а

Члан 77.

(1) За обављање послова из члана 76. става 1. тачка 3) овог закона ТОРС формира Координационо тијело ТОРС-а (у даљем тексту: Координационо тијело).

(2) Координационо тијело чине директор или овлашћени представник туристичких организација из члана 69. т. 2) и 3) овог закона, на начин и под условом који се утврди Статутом ТОРС-а, и један представник Министарства.

(3) Број чланова Координационог тијелаиз постојећих туристичких организација градова или општина, односно међуопштинских туристичких организација утврђује се одлуком Управног одбора ТОРС-а и одређује у зависности од броја постојећих туристичких организација из члана 69. т. 2) и 3) овог закона, сразмјерно њиховом туристичком значају и учешћу у укупном приходу ТОРС-а.

(4) Министарство даје сагласност на одлуку Управног одбора ТОРС-а из става 3. овог члана.

(5) Чланови Координационог тијела учествују у изради основних програмских и планских докумената ТОРС-а, на годишњем нивоу усаглашавају ставове према заједничким промотивним активностима свих туристичких организација у Републици на домаћим и иностраним тржиштима и њиховом заједничком наступу на туристичким тржиштима, разматрају и друга питања у вези са развојем туризма у складу са овим законом и Статутом ТОРС-а.

(6) У обављању послова из става 5. овог члана органи управљања ТОРС-а обавезни су да најмање једном годишње одрже сједницу Координационог тијела.

(7) ТОРС је обавезан извјештај са приједлогом мјера и закључака о одржаним активностима из става 5. овог члана доставити Министарству у року од 15 дана од дана завршетка сједнице Координационог тијела.

**Рад ТОРС-а у иностранству и међународна сарадња**

Члан 78.

(1) ТОРС може да оснива својепословне јединицеу иностранству.

(2) ТОРС може бити члан међународних организација у области туризма.

**Органи руковођења и управљања ТОРС-ом**

Члан 79.

1. Орган руковођења ТОРС-ом је директор, а орган управљања је Управни одбор ТОРС-а.
2. Органи руковођења и управљања ТОРС-ом именују се на период од четири године, са могућношћу реизбора.

**Директор ТОРС-а**

Члан 80.

(1) Директор представља и заступа ТОРС, организује и руководи радом ТОРС-а и одговара за законитост рада ТОРС-а, заједно са Координационим тијелом предлаже годишњи програм рада са финансијским планом Управном одбору, предлаже акте које усваја Управни одбор ТОРС-а, извршава одлуке Управног одбора ТОРС-а и предузима мјере за њихово спровођење, одговара за коришћење и располагање имовином ТОРС-а, сазива сједницу Координационог тијела и врши друге послове утврђене законом и Статутом.

(2) За директора ТОРС-а може да буде изабрано лице које испуњава опште и посебне услове:

1) да је држављанин Републике, односно БиХ,

2) да је пунољетан,

3) да има завршен први циклус високог образовања са остварених најмање 180 ECTS бодова или еквивалентом правног, економског или туристичког смјера,

4) да има најмање три године радног искуства у струци, након завршеног првог циклуса образовања,

5) да има активно знање најмање једног страног језика.

(3) Директора ТОРС-а именује и разрјешава Влада на приједлог Министарства, уз претходно спроведен поступак јавне конкуренције.

**Управни одбор ТОРС-а**

Члан 81.

(1) Управни одбор ТОРС-а има три члана, који се бирају посредством јавног конкурса из реда стручних лица из области туризма.

(2) Чланове Управног одбора ТОРС-а именује и разрјешава Влада на приједлог Министарства, након спроведеног поступка јавне конкуренције, осим уколико овим законом није другачије прописано.

(3) За чланове Управног одбора ТОРС-а може да буде изабрано лице које испуњава опште и посебне услове:

1) да је држављанин Републике, односно БиХ,

2) да је пунољетан,

3) да има завршен првициклус високог образовања са остварених најмање 180 ECTS бодова или еквивалентом правног, економског или туристичког смјера,

4) да има најмање три године радног искуства у струци.

(4) Управни одбор ТОРС-а надлежан је да:

1) доноси Статут ТОРС-а,

2) доноси годишњи програм рада са финансијским планом,

3) усваја годишњи извјештај о пословању, са финансијским извјештајем,

4) доноси одлуку о оснивању представништва у иностранству и информативних центара у земљи и иностранству,

5) одлучује о коришћењу средстава у складу са законом и Статутом ТОРС-а,

6) одлучује о саставу, начину избора и рада чланова Координационог тијела,

7) обавља и друге послове утврђене законом и Статутом.

(5) Акти из става 4. т. 1), 2) и 4) овог члана доносе се уз сагласност Министарства.

Надзор над радом ТОРС-а

Члан 82.

(1) Надзор над радом туристичких организација из члана 69. овог закона врши Министарство.

(2) Министарство надзире законитост рада туристичких организација, законитост њихових аката и степен извршења годишњег програма рада и финансијског плана.

(3) У вршењу надзора Министарство је овлашћено да:

1) захтијева извјештаје и податке о раду,

2) утврди стање извршавања послова, упозори на уочене неправилности и одреди мјере и рокове за њихово отклањање,

3) даје инструкције,

4) наложи предузимање послова које сматра као потребне,

5) обавијести управну инспекцију у складу са посебним законом,

6) предложи Влади да предузме мјере за које је овлашћена.

(4) У случају да органи руковођења и управљања ТОРС-а не поступе у складу са чл. 72, 73. и 76. овог закона, Министарство упућује приједлог Влади за покретање поступка разрјешења.

(5) У вршењу надзора из става 1. овог члана Министарство је обавезно да Влади припреми годишњу информацију о реализованим пројектима туристичких организација из члана 69. овог закона који су се финансирали из средстава јавних прихода.

**Туристичка организација града или општине и**

**међуопштинска туристичка организација**

Члан 83.

(1) За обављање послова из чл. 65. и 66. овог закона за територију једне или више јединица локалне самоуправе, јединица локалне самоуправе може да оснује туристичку организацију града или општине и/или међуопштинску туристичку организацију.

(2) Туристичка организација града или општине и међуопштинска туристичка организација усклађују своје програмске активности на организовању туристичке информативно-промотивне дјелатности у туризму са програмима рада ТОРС-а.

**Међуопштинска туристичка организација**

Члан 84.

(1) Међуопштинска туристичка организација (у даљем тексту: МТО) оснива се за туристчка подручја (туристичке регије) и то за:

1) бањолучку туристичку регију која обухвата подручје јединица локалне самоуправе: Бања Лука, Козарска Дубица, Костајница, Градишка, Србац, Прњавор, Лакташи, Приједор, Нови Град, Крупа на Уни, Оштра Лука, Челинац, Котор Варош, Кнежево, Мркоњић Град, Језеро, Шипово, Рибник, Купрес, Источни Дрвар, Дринић,

2) добојску туристичку регију која обухвата подручје јединица локалне самоуправе: Добој, Дервента, Теслић, Петрово, Брод, Модрича, Шамац, Доњи Жабар, Пелагићево, Вукосавље, Станари,

3) зворничко-бијељинску туристичку регију која обухвата подручје јединица локалне самоуправе: Бијељина, Угљевик, Лопаре, Зворник, Осмаци, Шековићи, Власеница, Братунац, Милићи, Сребреница,

4) сарајевску туристичку регију која обухвата подручје јединица локалне самоуправе: Источни Стари Град, Источно Ново Сарајево, Источна Илиџа, Пале, Трново, Хан Пијесак, Соколац, Рогатица,

5) фочанску туристичку регију која обухвата подручје јединица локалне самоуправе: Фоча, Калиновик, Вишеград, Ново Горажде, Рудо, Чајниче,

6) требињску туристичку регију која обухвата подручје јединица локалне самоуправе: Требиње, Љубиње, Билећа, Берковићи, Гацко, Невесиње, Источни Мостар.

(2) На остала питања о раду МТО као што су оснивање, органи управљања, статус, доношење одлука, усвајање програма рада, извјештаја о пословању са финансијским извјештајима, примјењују се одговорајуће одредбе закона којим је уређен систем јавних служби и закона којим се уређује систем локалне самоуправе.

**Послови туристичке организације града или општине и МТО**

Члан 85.

Туристичка организација града или општине и МТО обављају послове:

1) промоције туризма јединице локалне самоуправе за туристичка подручја (туристичке регије),

2) унапређивања и промоције изворних вриједности јединице локалне самоуправе, као што су традиција, обичаји, етнолошко благо,

3) стварања претпоставки за валоризацију туристичких ресурса града или општине,

4) сарадње и координације са привредним субјектима који обављају туристичку дјелатност или остале дјелатности које су директно или индиректно повезане са туристичком дјелатношћу, ради заједничког договарања, утврђивања и спровођења политике развоја туризма и његове промоције у оквиру стратегије развоја Републике и града или општине,

5) промоције и организовања културних, умјетничких, спортских и других скупова и манифестација које доприносе развоју туристичке понуде мјеста, града или општине,

6) подстицања развоја подручја града или општине, која нису укључена или су недовољно укључена у туристичку понуду града, односно општине,

7) подстицања и организација активности усмјерених на заштити и одржању културно-историјских споменика и других материјалних добара од интереса за туризам и њихово укључивање у туристичку понуду,

8) организовања акција ради очувања туристичког простора, унапређивања туристичког округа и заштите животне средине на подручју града или општине,

9) израде програма и планова промоције туризма у складу са стратегијом развоја туризма, планом промоције туризма и програмских активности ТОРС-а,

10) реализовања програма боравка студијских група, пружање осталих сервисних информација и услуга туристима,

11) сарадње са удружењима, невладиним организацијама из области туризма,

12) сарадње са другим туристичким организацијама у Републици, односно БиХ,

13) обраде података о броју и структури туриста на подручју града или општине, те прикупљање и обрада свих других показатеља битних за праћење извршења постављених циљева и задатака и то најмање једном у шест мјесеци на годишњем нивоу,

14) спровођења анкета и других истраживања у циљу утврђивања оцјене квалитета туристичке понуде на територији града или општине,

15) израде извјештаја о извршењу задатака, анализа и оцјена остварења програма рада и финансијског плана туристичке организације града или општине,

16) израде извјештаја и информација за потребе ТОРС-а,

17) оснивања туристичко-информативних центара,

18) учествовања у дефинисању циљева и политике развоја на нивоу града или општине,

19) прикупљања података за потребе информисања туриста,

20) посредовања у пружању угоститељских услуга на селу, у апартманима, собама и кућама за одмор,

21) обезбјеђивања и израде информативно-пропагандног материјала којим се промовишу туристичке вриједности јединице локалне самоуправе, као што су: штампане публикације, аудио и видео промотивни материјал, промоција путем веб-портала, сувенири, презентације,

22) организације испита за стицање звања туристичког водича за туристичка подручја која обухватају територију на којој се оснивају међуопштинске туристичке организације,

23) вођења евиденције обвезника боравишне таксе на подручју јединице локалне самоуправе који не уплаћују или неуредно уплаћују боравишну таксу и

24) сарадње са надлежним органом града или општине при одређивању радног времена угоститељских објеката на територији јединице локалне самоуправе и друге послове од интереса за промоцију туризма на подручју града или општине у складу са посебним прописима.

**Посебни услови за избор директора и управног одбора туристичке**

**организације града или општине и МТО**

Члан 86.

1. За директора туристичке организације града или општине и МТОможе да буде изабрано лице које испуњава опште и посебне услове:

1) да је држављанин Републике, односно БиХ,

2) да је пунољетан,

3) да има завршен први циклус високог образовања са остварених најмање 180 ECTS бодова или еквивалент економског, правног или туристичког смјера,

4) да има најмање двије године радног искуства у струци,

5) да има активно знање једног страног језика.

(2) За члана Управног одбора туристичке организације града или општине и МТОможе да буде изабрано лице које испуњава опште и посебне услове:

1) да је држављанин Републике, односно БиХ,

2) да је пунољетан,

3) да има завршен први циклус високог образовања са остварених најмање 180 ECTS бодова или еквивалент економског, правног или туристичког смјера,

4) да има најмање двије године радног искуства у струци.

(3) Остале надлежности директора туристичке организације града или општине и МТОутврђују сеу складу са одредбама овог закона и закона којим се уређује рад јавних служби.

**Туристичко-информативни центри**

Члан 87.

(1) На територији јединица локалне самоуправе туристичка организација града или општине или МТО може основати посебне организационе дијелове, односно туристичко-информативне центре.

(2) Туристичко-информативни центар нема својство правног лица и обавља послове:

1) пружања основних информација туристима у вези са њиховим смјештајем и боравком у туристичком мјесту,

2) промоције и подршке у организовању традиционалних манифестација, забавног, спортског и културног карактера у туристичком мјесту,

3) активног учествовања у пројектима усмјереним на очување животне средине,

4) праћења туристичког промета у туристичком мјесту,

5) сарадње са локалном туристичком привредом,

6) сарадње са осталим субјектима на територији јединице локалне самоуправе који директно или индиректно учествују у креирању локалног туристичког производа и

7) друге послове у складу са статутом туристичке организације града или општине, односно МТО.

**Туристичка сигнализација**

Члан 88.

(1) Туристички потенцијали, као и садржаји туристичке понуде обиљежавају се одговарајућим сликама, симболима и натписима (у даљем тексту: туристичка сигнализација).

(2) Туристичка сигнализација представља знакове, односно табле, паное или карте којима се усмјеравају и обавјештавају туристи, пјешаци, бициклисти и учесници у саобраћају о културним, историјским, природним и туристичким знаменитостима, објектима туристичке инфраструктуре и супраструктуре, манифестацијама и осталим садржајима туристичке понуде.

(3) Туристичка сигнализација не смије бити оштећена или непрописно постављена.

(4) Министар правилником прописује садржину и начин истицања туристичке сигнализације.

**Услови за постављање туристичке сигнализације**

Члан 89.

Туристичка сигнализација се поставља на основу одобрења надлежног органа у складу са посебним прописима из области безбједности саобраћаја на путевима, а према захтјеву ТОРС-а или туристичке организације града или општине, односно МТО.

**ГЛАВА VIII**

**ЕВИДЕНЦИЈА У ТУРИЗМУ И ФИНАНСИРАЊЕ ТУРИЗМА**

Евиденција у туризму

Члан 90.

(1) Министарство води електронску евиденцију у туризму у којој се уписују подаци о броју:

1) агенција,

2) пружалаца ловно-туристичких услуга,

3) пружалаца услуга у туризму који укључује спортско-рекреативне активности,

4) пружалаца туристичких услуга на селу,

5) туристичких водича,

6) туристичких мјеста,

7) субјеката који пружају услуге изнајмљивања возила,

8) пружалаца услуга у осталим облицима туризма и

9) туристичких организација.

(2) Министарство, по службеној дужности, прибавља податке о регистрованим туристичким субјектима од АПИФ-а.

(3) Изузетно од става 2. овог члана, пружаоци услуга рафтинга из члана 58. став 2. овог закона и изнајмљивања возила (рентакар) из члана 63. овог закона дужни су да, након прибављања рјешења из члана 16. ст. 2. и 3. овог закона, Министарству доставе захтјев за упис у евиденцију у туризму.

(4) Пружаоци услуга из става 3. овог члана у случају престанка обављања дјелатности из члана 58. став 2. и члана 63. овог закона дужни су Министарству доставити захтјев за брисање из евиденције у туризму.

(5) Министар правилником прописује облик и садржај захтјева за упис и брисање из евиденције у туризму.

(6) Министар правилником прописује садржај, изглед и начин вођења евиденције у туризму.

**Подстицајне мјере за развој туризма**

Члан 91.

(1) С циљем усмјеравања и подстицања развоја туризма у буџету Републике могу се планирати средства за:

1) учешће у финансирању израде Стратегије, Плана промоције, Мастер плана, програма развоја туристичког производа, студија изводљивости туристичких пројеката, урбанистичких и просторних планова, планова туристичких мјеста и мјеста за одмор,

2) учешће у финансирању промотивних активности туристичких дестинација, као и учешће на туристичким манифестацијама у земљи и иностранству,

3) подстицање изградње туристичке инфраструктуре и туристичке супраструктуре,

4) унапређење постојеће туристичке понуде,

5) подстицање домаћег и рецептивног туризма,

6) финансирање пројеката из области туризма или других области сродних туризму, као што су угоститељство, услужне дјелатности, културне, спортске и остале сродне дјелатности које се могу туристички валоризовати,

7) финансирање редовних активности туристичких субјеката.

(2) Право на додјелу намјенских средстава имају субјекти који су регистровани у Републици и у Брчко Дистрикту БиХ за обављање дјелатности туризма и угоститељства, или са туризмом непосредно повезаних дјелатности, а ти субјекти могу бити:

1) привредна друштва и предузетници,

2) физичка лица која пружају угоститељске услуге на селу, апартману, кући за одмор, односно соби за изнајмљивање,

3) удружења, невладине организације и остале непрофитне организације,

4) јединице локалне самоуправе и туристичке организације града или општине, односно МТО и остале јавне установе и правна лица основана на нивоу јединице локалне самоуправе,

5) јавне установе и јавна предузећа.

(3) Додјела намјенских средстава за развој туризма врши се:

1) на основу акта Владе,

2) на основу јавног конкурса,

3) рјешењем министра за износе до 10.000 КМ,

4) рјешењем министра о додјели субвенције за туристичке агенције,

5) за додјелу субвенција у туризму.

(4) За спровођење конкурса министар именује Комисију за спровођење поступка додјеле намјенских средстава.

(5) За спровођење поступка контроле утрошка додијељених намјенских средстава министар именује Комисију за контролу утрошка намјенских средстава за развој туризма.

(6) Избор пројеката који ће бити финансирани или суфинансирани намјенским средствима врши се према сљедећим критеријумима:

1) усклађеност пројекта са програмима рада Министарства и планским документима,

2) допринос пројекта развоју туристичке понуде,

3) допринос пројекта побољшању друштвеног и економског окружења.

(7) Министар доноси рјешење о одређивању износа намјенских средстава и закључује уговор о финансирању пројекта из области туризма.

(8) Уговор о финансирању пројекта из области туризма садржи податке о додијељеном финансијском износу, прецизно утврђену сврху трошења буџетских средстава, висину учешћа корисника средстава у финансирању пројекта из сопствених или других извора, динамику преноса буџетских средстава, обавезу редовног извјештавања Министарства о намјенском утрошку средстава, начин контроле утрошка додијељених средстава, те остала међусобна права и обавезе уговорних страна.

(9) Влада, на приједлог Министарства, уредбамапрописује услове за додјелу средстава, поступак и начин додјеле и коришћења средстава, односно начин контроле утрошка средстава из става 1. овог члана.

**Туристички ваучер**

Члан 92.

(1) С циљем развоја домаћег туризма у буџету Републике могу се планирати средства за субвенционисано коришћење угоститељских услуга код угоститеља додјелом туристичких ваучера (у даљем тексту: ваучер).

(2) Корисник ваучера је сваки грађанин Републике Српске, као и грађанин са пребивалиштем у Брчко Дистрикту БиХ, који посједује држављанство Републике Српске без обзира на висину личних примања.

(3) Изузетно од става 2. овог члана, корисник ваучера може бити и страни држављанин, у складу са међународним споразумом и уговореним принципом реципроцитета.

(3) Ваучер је документ који издаје Министарство на основу кога корисник ваучера остварује право на субвенцију трошкова услуга смјештаја или других угоститељских услуга, код угоститеља.

(4) Корисник ваучера може користити ваучер само ради плаћања услуга из става 3. овог члана код угоститеља у угоститељском објекту који се налази ван мјеста пребивалишта корисника ваучера.

(5) Корисник ваучера је дужан да лично користи услугу из става 3. овог члана код угоститеља.

(6) Право на субвенцију трошкова услуга из става 3. овог члана код угоститеља корисник ваучера може остварити директно у односу са угоститељем или уз посредовање туристичке агенције.

**Јавни позив угоститељима и туристичким агенцијама**

Члан 93.

(1) Министарство у једном од дневних штампаних гласила која се дистрибуирају на територији Републике објављује Јавни позив за учешће у поступку додјеле ваучера (у даљем тексту: Јавни позив).

(2) За учешће на Јавном позиву угоститељ и туристичка агенција подносе Министарству захтјев.

(3) За учешће на Јавном позиву угоститељ и туристичка агенција дужни су да испуне условe, и то:

1) да имају регистровано сједиште у Републици,

2) да имају измирене све доспјеле пореске обавезе најкасније 30 дана од дана подношења захтјева за учешће на Јавном позиву,

3) број запослених радника код угоститеља и у туристичкој агенцији.

(4) Министарство, по службеној дужности, увидом у Јединствени информациони систем за регистрацију пословних субјеката Републике Српске утврђује испуњеност услова регистрације угоститеља и туристичке агенције из става 3. тачка 1) овог члана, а у сарадњи са Пореском управом утврђује испуњеност услова у вези са измиреним пореским обавезама и бројем запослених радника из става 3. т. 2) и 3) овог члана.

(5) Уколико угоститељ и туристичка агенција испуњавају услове из става 3. овог члана за учешће у поступку додјеле туристичких ваучера, министар доноси рјешење о упису у Евиденцију угоститеља и туристичких агенција (у даљем тексту: Евиденција) у року од осам дана од дана пријема уредног захтјева.

(6) Евиденција је јавна и објављује се на интернет страници Министарства.

(7) Министар доноси рјешење о брисању из Евиденције ако се:

1) у току периода додјеле ваучера утврди да су угоститељ или туристичка агенција престали испуњавати услове за учешће у поступку додјеле ваучера,

2) у поступку инспекцијске контроле утврди да угоститељска услуга из члана 92. став 3. овог закона није извршена лично и непосредно кориснику ваучера,

3) утврди да угоститељ или туристичка агенција злоупотребљавају личне податке грађана.

(8) Рјешења из ст. 5. и 7. овог члана су коначна и против њих није дозвољена жалба, али се може тужбом покренути управни спор пред надлежним судом.

**Додјела туристичког ваучера**

Члан 94.

(1) За прибављање ваучера лице из члана 92. став 2. овог закона обраћа се директно угоститељу или туристичкој агенцији.

(2) По окончању процедуре резервисања услуге код угоститеља, угоститељ или туристичка агенција из Евиденције, путем јединствене електронске апликације, подносе Министарству пријаву за ваучер.

(3) Угоститељ, односно туристичка агенција под пуном прекршајном и кривичном одговорношћу гарантују за тачност личних података грађана у пријави за ваучер, а корисник ваучера за тачност његових личних података достављених угоститељу или туристичкој агенцији у поступку из става 1. овог члана.

(4) У поступку из ст. 1. и 2. овог члана могу се обрађивати лични подаци грађана на основу њихове сагласности, у складу са посебним прописом којим се уређује заштита личних података грађана.

(5) Пријава за ваучер се евидентира са тачним датумом и временом предаје Министарству, односно њеним уписом у јединствену електронску апликацију, о чему се подносилац пријаве за ваучер обавјештава електронским путем.

(6) Министарство спроводи поступак оцјене испуњености услова за издавање ваучера.

(7) Министарство путем јединствене електронске апликације доставља ваучер угоститељу или туристичкој агенцији.

(8) Ако у поступку из става 6. овог члана Министарство оцијени да нису испуњени услови за издавање ваучера, рјешењем одбија захтјев за издавање ваучера и о томе обавјештава подносиоца пријаве за ваучер и лице из члана 92. став 2. овог закона.

(9) Рјешење из става 8. овог члана је коначно и против њега није дозвољена жалба, али се може тужбом покренути управни спор пред надлежним судом.

(10) Разматрање броја пријава за ваучер ограничен је расположивим буџетским средствима и рангирање пријава за ваучер врши се даном њиховог уноса у јединствену електронску апликацију.

**Обавезе угоститеља и туристичке агенције**

Члан 95.

(1) Угоститељ је дужан да угоститељске услуге из члана 92. став 3. овог закона пружи лично кориснику ваучера, у угоститељском објекту за који је издат ваучер и који послује ван мјеста пребивалишта корисника ваучера.

(2) Ваучер се не може преносити на друго лице и може га искористити само лице на чије име ваучер гласи.

(3) Угоститељ или туристичка агенција наплаћују кориснику ваучера услугу умањену за стварну вриједност смјештаја.

(4) Угоститељ је обавезан да кориснику ваучера изда фискални рачун, односно одговарајући рачун након реализације услуге из члана 92. став 3. овог закона и других услуга које су кориснику ваучера пружене у периоду за који је одобрен ваучер, а најкасније на дан одјаве корисника ваучера из угоститељског објекта.

(5) Датум издавања рачуна из става 5. овог члана мора одговарати периоду боравка корисника ваучера у угоститељском објекту.

(6) Уколико укупна вриједност услуге из члана 92. став 3. овог закона не прелази вриједност ваучера, угоститељ или туристичка агенција кориснику ваучера издаје рачун на износ стварне вриједности наведене услуге и тај износ ће бити признат од стране Министарства, у складу са условима за рефундацију из овог закона.

(7) Уколико укупна вриједност услуге из члана 92. став 3. овог закона прелази вриједност ваучера, угоститељ или туристичка агенција кориснику ваучера издају рачун који садржи укупну вриједност услуга, уз обавезу да на рачуну посебно прикажу уплату до вриједности ваучера и преостали износ који прелази износ вриједности ваучера, а који плаћа корисник ваучера.

(8) Забрањено је угоститељу и туристичкој агенцији да својом цјеновном политиком или на било који други начин доведу у неравноправан положај корисника ваучера у односу на друге кориснике исте услуге.

**Рефундација средстава за искориштене туристичке ваучере**

Члан 96.

(1) Угоститељ, односно туристичка агенција дужни су да, најкасније до петнаестог дана у мјесецу за претходни мјесец у којем је реализована услуга из члана 92. став 3. овог закона, Министарству доставе Захтјев за рефундацију средстава по основу искоришћених ваучера у претходном мјесецу (у даљем тексту: Захтјева за рефундацију средстава).

(2) Уз Захтјев за рефундацију средстава прилаже се:

1) уредно попуњен, овјерен и потписан ваучер,

2) копија фискалног рачуна за пружене услуге кориснику ваучера,

3) оригинална фактура угоститеља или туристичке агенције,

4) спецификација услуга, овјерена и потписана од овлашћеног лица угоститеља или туристичке агенције.

(3) Министарство разматра Захтјев за рефундацију средстава и у случају испуњености услова, министар доноси рјешење о рефундацији средстава у року од 15 дана од дана пријема уредног Захтјева за рефундацију средстава.

(4) Вриједност ваучера представља максималан износ средстава који се по једном ваучеру може рефундирати угоститељу, односно туристичкој агенцији.

(5) У случају да корисник ваучера користи услугу из члана 92. став 3. овог закона у финансијској вриједности већој од вриједности ваучера, угоститељу, односно туристичкој агенцији рефундира се износ у вриједности ваучера.

(6) У случају да је вриједност ваучера већа од вриједности услуге из члана 92. став 3. овог закона, угоститељу, односно туристичкој агенцији рефундира се износ средстава у вриједности пружених услуга.

(7) Министар рјешењем одбија Захтјев за рефундацију средстава уколико се утврди:

1) да се Захтјев за рефундацију средстава односи на наплату ваучера у супротности са општим правилима коришћења ваучера из овог закона и подзаконских аката који се доносе на основу овог закона,

2) да су ваучером наплаћене угоститељске услуге које није могуће платити ваучером,

3) да је ваучером плаћена услуга смјештаја из члана 92. став 3. овог закона у мјесту пребивалишта корисника ваучера,

4) да ваучер није уредно и читко попуњен,

5) да је ваучер оштећен и коригован,

6) да лични подаци корисника ваучера нису истовјетни његовим подацима на личним документима, односно ако ваучер садржи неправилности у вези са личним подацима грађана,

7) да услуга из члана 92. став 3. овог закона није пружена лично кориснику ваучера, у периоду за који је одобрен ваучер и у угоститељском објекту за који је издат ваучер,

8) да датум издавања рачуна из члана 95. став 5. овог закона не одговара периоду боравка корисника ваучера у угоститељском објекту,

9) да је издат рачун у супротности са чланом 95. ст. 4, 5, 6. и 7. овог закона.

(8) Угоститељу и туристичкој агенцији исплаћују се средства за рефундацију искоришћених ваучера најкасније у року до 90 дана од дана доношења рјешења из става 3. овог члана.

(9) Рјешења из ст. 3. и 7. овог члана су коначна и против њих није дозвољена жалба, али се може тужбом покренути управни спор пред надлежним судом.

(10) Влада доноси Уредбу о додјели туристичких ваучера у Републици.

(11) Уредбом из става 10. овог члана утврђује се финансијска вриједност и садржај ваучера, период и правила коришћења ваучера, облик и садржај пријаве за ваучер, облик и садржај захтјева за учешће на Јавном позиву, разрада посебних услова за учешће на Јавном позиву, као и облик и садржај Захтјева за рефундацију средстава по основу искоришћених ваучера у претходном мјесецу и садржај фактуре и спецификације услуга угоститеља или туристичке агенције.

**База података**

Члан 97.

(1) Министарство води јединствену базу података емитованих ваучера са серијским бројевима и датумом издавања свих ваучера, без навођења личних података корисника ваучера.

(2) Јединствена база података из става 1. овог члана је јавна и доступна на интернет страници Министарства.

**ГЛАВА IX**

**НАДЗОР**

**Управни надзор**

Члан 98.

(1) Надзор над примјеном одредаба овог закона и прописа донесених на основу овог закона врши Министарство.

(2) Инспекцијски надзор над спровођењем одредаба овог закона врши Републичка управа за инспекцијске послове и посебне организационе јединице за обављање инспекцијских послова у градској, односно општинској управи јединица локалне самоуправе посредством тржишног инспектора, здравственог инспектора, саобраћајног инспектора, те урбанистичко-грађевинског и еколошког инспектора.

(3) Тржишни инспектор у поступку инспекцијске контроле над примјеном овог закона надлежан је да контролише регистрацију и категоризацију туристичког субјекта и туристичког мјеста, обавезе туристичких субјеката из овог закона које се односе на испуњеност осталих минимално-техничких услова за рад, истицање пословног имена и радног времена, вођење прописане евиденције, закључивање уговора о туристичком пакет-аранжману (уговор о путовању), уговора о извођењу екскурзије и осталих уговора у агенцијском пословању, истицање и придржавање објављених цијена услуга, издавање рачуна, прибављање јемства и гаранције, план путовања и услове за запослена лица код туристичког субјекта.

(4) Здравствени инспектор у поступку инспекцијске контроле над примјеном овог закона врши надзор над санитарно-техничким и хигијенским условима у објектима у којима се обавља туристичка дјелатност, осим у просторијама у којима надзор обавља инспектор за храну.

(5) Саобраћајни инспектор у поступку инспекцијске контроле над примјеном овог закона надлежан је да контролише испуњеност саобраћајно-техничких услова прихватних и пловних објеката код туризма на води и пловних објеката код туристичких услуга са спортско-рекреативним активностима, као и испуњеност услова прописаних за возила која су предмет изнајмљивања (рентакар).

(6) Урбанистичко-грађевински и еколошки инспектор у поступку инспекцијске контроле над примјеном овог закона надлежан је да контролише испуњеност грађевинских услова за обављање туристичке дјелатности у објектима, заштиту животне средине код туристичких услуга на води, услуга са спортско-рекреативним активностима и осталих туристичких услуга.

**Отклањање утврђених неправилности**

Члан 99.

(1) Ако у вршењу инспекцијског надзора над примјеном одредаба овог закона или прописа донесених за његово спровођење тржишни инспектор утврди да закон није примијењен или је неправилно примијењен, односно да туристички субјект није поступио по обавезама из овог закона, поред општих овлашћења прописаних посебним законом, дужан је да донесе рјешење којим се налаже отклањање утврђених неправилности и да одреди рок за њихово отклањање.

(2) Ако недостаци и неправилности из става 1. овога члана угрожавају здравље и живот корисника туристичке услуге или запосленог особља код туристичког субјекта, тржишни инспектор ће усменим рјешењем у записнику забранити обављање туристичке дјелатности у објекту у којем су утврђени недостаци и неправилности, док се утврђени недостаци и неправилности не отклоне.

(3) Тржишни инспектор дужан је да донесе рјешење о забрани обављања туристичке дјелатности ако се утврђене неправилности у предвиђеном року не отклоне.

(4) Забрана из ст. 1. и 2. овог члана траје до отклањања неправилности које су проузроковале забрану.

(5) Ако у поступку инспекцијског надзора тржишни инспектор утврди да је за пружене услуге у туризму зарачуната или наплаћена виша цијена од утврђене, а туристички субјект одбије да врати више наплаћени износ, рјешењем ће наредити даваоцу услуге враћање више наплаћеног износа оштећеном кориснику туристичке услуге.

**Привремено затварање објекта**

Члан 100.

(1) У вршењу инспекцијског надзора тржишни инспектор је овлашћен и дужан да изрекне мјеру забране обављања туристичке дјелатности до отклањања неправилности ако:

1) туристичку дјелатност обавља лице које није регистровано код надлежног суда или надлежног органа јединице локалне самоуправе,

2) агенција обавља послове из члана 22. овог закона без прибављене лиценце.

(2) У вршењу инспекцијског надзора тржишни инспектор је овлашћен и дужан да привремено затвори објекат у којем се обавља туристичка дјелатност и донесе рјешење ако:

1) агенција послује без важећег јемства, односно без важеће банковне гаранције за извођење екскурзије,

2) агенција престане да испуњава остале услове на основу којих је издата лиценца или су наступиле околности које су разлог за одузимање лиценце,

3) агенција организује туристичко путовање без закљученог уговора о туристичком пакет-аранжману (уговор о путовању), уговора о извођењу екскурзије или ако посредује у организацији туристичког путовања без уговора о субагентури, односно посредничког уговора у туризму,

4) туристички субјект обавља послове агенције или пружа остале туристичке услуге из овог закона, а објекат, просторија и простор у којима се пружају услуге не испуњавају прописане опште минимално-техничке услове за обављање туристичке дјелатности,

5)приликом реализације туристичког пакет-аранжмана или излета агенција не користи превозна средства у којима су корисници туристичких услуга осигурани,

6) купалиште није опремљено неопходним уређајима и опремом или пружалац услуга на купалишту није урадио процјену ризика,

7) се инспектору онемогући вршење послова инспекцијског надзора.

(3) У вршењу инспекцијског надзора саобраћајни инспектор је, поред општих овлашћења прописаних посебним законом, овлашћен и дужан да привремено затвори објекат у којем се пружају услуге изнајмљивања возила и донесе рјешење ако се услуге рентакара пружају без испуњености услова из члана 64. овог закона.

(4) У случају затварања објекта у којем се обавља туристичка дјелатност надлежни инспектор из ст. 1, 2, 3. и 4. овог члана дужан је да га запечати.

(5) О затварању објекта у којем се обавља туристичка дјелатност надлежни инспектор из ст. 1, 2, 3. и 4. овог члана дужан је да сачини записник и у року од 48 сати од тренутка затварања објекта донесе рјешење против кога се може изјавити жалба Министарству у року од осам дана од дана његовог достављања.

**Контрола испуњености услова**

Члан 101.

Испуњеност услова из члана 17. став 1. овог закона провјерава тржишна инспекција у редовном инспекцијском прегледу, а најкасније у року који је прописан законом којим се уређује пословање привредних друштава и законом којим се уређује обављање предузетничкедјелатности.

**Примјена закона и право на жалбу**

Члан 102.

(1) У поступку примјене овог закона и прописа донесених на основу њега примјењују се правила општег управног поступка, односно одговарајуће одредбе закона којим се уређује инспекцијски надзор, ако овим законом није другачије прописано.

(2) Против рјешења тржишног инспектора може се изјавити жалба Министарству у року од осам дана од дана његовог достављања.

(3) Жалба против рјешења инспектора не одгађа његово извршење.

**ГЛАВА X**

**КАЗНЕНЕ ОДРЕДБЕ**

**Прекршаји**

**(новчана казна од 5.000 КМ до 25.000 КМ, новчана казна од 2.000 КМ до 10.000 КМ, новчана казна од 3.000 КМ до 15.000 КМ)**

Члан 103.

(1) Новчаном казном од 5.000 КМ до 25.000 КМ казниће се за прекршај туристички субјект као привредно друштво ако:

1) обавља послове агенције, а не обезбиједи јемство из члана 34. ст. 1. и 2. овог закона, односно Министарству не достави продужену банкарску гаранцију или полису осигурања у случају из члана 34. став 9. овог закона,

2) као агенција организује групна школска путовања, а не обезбиједи банковну гаранцију из члана 35. став 1. овог закона,

3) обавља дјелатност агенције без прибављене лиценце из члана 37. став 1. овог закона.

(2) За прекршај из става 1. овог члана казниће се одговорно лице у привредном друштву новчаном казном од 2.000 КМ до 10.000 КМ.

(3) За прекршај из става 1. овог члана казниће се за прекршај предузетник новчаном казном од 3.000 КМ до 15.000 КМ.

**Прекршаји**

**(новчана казна од 4.000 КМ до 20.000 КМ, новчана казна од 1.000 КМ до 5.000 КМ, новчана казна од 3.000 КМ до 15.000 КМ)**

Члан 104.

(1) Новчаном казном од 4.000 КМ до 20.000 КМ казниће се за прекршај туристички субјект као привредно друштво ако обавља дјелатност изнајмљивања возила у супротности са чл. 63. и 64. овог закона.

(2) За прекршај из става 1. овог члана казниће се одговорно лице у привредном друштву новчаном казном од 1.000 КМ до 5.000 КМ.

(3) За прекршаје из става 1. овог члана казниће се предузетник новчаном казном од 3.000 КМ до 15.000 КМ.

**Прекршаји**

**(новчана казна од 1.500 КМ до 7.500 КМ, новчана казна од 1.000 КМ до 5.000 КМ, новчана казна од 800 КМ до 4.000 КМ)**

Члан 105.

(1) Новчаном казном од 1.500 КМ до 7.500 КМ казниће се за прекршај туристички субјект као привредно друштво ако:

1) обавља дјелатност без рјешења надлежног органа из члана 17. ст. 2. и 3. овог закона,

2) обавља послове агенције без испуњености услова који се односе на простор, уређаје и опрему из члана 23. овог закона,

3) као агенција послује без закљученог уговора из члана 29. овог закона,

4) посједује лиценцу Министарства за обављање послова из члана 33. став 2. овог закона, а не бави се организацијом и спровођењем сопствених туристичких пакет-аранжмана или излета на подручју Републике, односно БиХ, односно не обавља послове који се односе искључиво на рецептивни или домаћи туризам,

5) обавља послове агенције, а јемство не посједује у периоду трајања лиценце из члана 34. став 4. овог закона.

(2) За прекршај из става 1. овог члана казниће се одговорно лице у привредном друштву новчаном казном од 800 КМ до 4.000 КМ.

(3) За прекршај из става 1. овог члана казниће се предузетник новчаном казном од 1.000 КМ до 5.000 КМ.

**Прекршаји**

**(новчана казна од 1.000 КМ до 5.000 КМ, новчана казна од 800 КМ до 4.000 КМ, новчана казна од 600 КМ до 3.000 КМ)**

Члан 106.

(1) Новчаном казном од 1.000 КМ до 5.000 КМ казниће се за прекршај туристички субјект као привредно друштво ако:

1) обавља послове агенције супротно одредбама члана 22. овог закона,

2) дневно не води евиденцију продатих туристичких путовања (члан 25. тачка 10),

3) не објави услове, садржај и цијену сваке појединачне услуге (визирање, резервације, излети и остало) коју пружа и не придржава се тих услова, садржаја и цијена (члан 25. став 1. тачка 18),

4) не донесе опште услове путовања и програм путовања у складу са чл. 26. и 27. овог закона, а у вези са чланом 25. став 1. тачка 1) овог закона,

5) обавља послове агенције супротно одредбама чл. 24. и 32. овог закона,

6) посредује у организацији туристичког путовања без закљученог уговора о посредовању из члана 30. овог закона,

7) пружа туристичке услуге које укључују спортско-рекреативне активности, а прије него што почне са пружањем услуга, посебном информацијом у писаној форми, те усмено не упозна корисника туристичких услуга са врстама ризика приликом спровођења туристичких услуга из члана 58. став 1. овог закона и не осигура кориснике туристичких услуга од посљедица несрећног случаја (члан 59. т. 2) и 3),

8) пружа туристичке услуге из чл. 58. и 62. овог закона, а не испуњава услове који се односе на пословне просторије, уређаје и опрему,

9) пружа услуге у туризму на дивљим водама или туристичке услуге које укључују спортско-рекреативне активности, а нема запослена лица са одговорајућом лиценцом из члана 58. став 3. овог закона,

10) пружа туристичке услуге које укључују спортско-рекреативне активности, а не одржава опрему у технички исправном стању у складу са чланом 59. тачка 1) овог закона.

(2) За прекршај из ст. 1. и 2. овог члана казниће се одговорно лице у привредном друштву новчаном казном од 600 КМ до 3.000 КМ.

(3) За прекршаје из ст. 1. и 2. овог члана казниће се за прекршај предузетник новчаном казном од 800 КМ до 4.000 КМ.

**Прекршаји**

**(новчана казна од 800 КМ до 4.000 КМ, новчана казна од 500 КМ до 2.500 КМ, новчана казна од 400 КМ до 2.000 КМ)**

Члан 107.

(1) Новчаном казном од 800 КМ до 4.000 КМ казниће се за прекршај туристички субјект као привредно друштво ако:

1) послује супротно прописаним обавезама из члана 16. став 3. овог закона,

2) обавља послове агенције, а не назначи пословно име из члана 21. овог закона,

3) обавља послове агенције и пружа услуге посредством интернета супротно одредбама члана 23. ст. 4. и 5. овог закона,

4) корисника туристичке услуге не упозна са садржајем јемства (члан 25. став 1. тачка 3),

5) се не придржава утврђених цијена и садржаја појединачних (визирање, резеврације, излети остало) услуга, те свих услова наведених у општим условима путовања, програму путовања и уговору (члан 25. став 1. тачка 4),

6) не нуди и не продаје програме путовања који су припремљени на основу закљученог уговора са трећим лицима којима је повјерио извршење услуга из тог програма путовања (члан 25. став 1. тачка 5),

7) у сваком пословном простору, односно мјесту пословања у ком обавља дјелатност на видном мјесту не истакне лиценцу у складу са чланом 25. став 1. тачка 11) овог закона,

8) не понуди кориснику туристичке услуге осигурање од посљедица несрећног случаја, повреде, смрти, оштећења или губитка пртљага, добровољно здравствено осигурање за вријеме путовања и боравка у иностранству, те осигурање од отказа путовања (члан 25. став 1. тачка 12),

9) не ангажује током путовања на језику групе за коју се аранжман реализује најмање једног туристичког водича или туристичког пратиоца за групу од десет до 50 корисника туристичких услуга, те најмање једног на сваких сљедећих 50 корисника туристичких услуга, у складу са чланом 25. став 1. тачка 13) овог закона,

10) обавља послове агенције, а ангажује неовлашћеног туристичког водича, туристичког пратиоца или туристичког аниматора који не испуњава услове из закона (члан 25. став 1. тачка 14),

11) као пословну тајну не чува податке о кориснику туристичке услуге или их достави другом лицу без корисниковог изричитог одобрења (члан 25. став 1. тачка 16),

12) сваку промјену регистрованог податка о сједишту, пословној јединици, односно издвојеној пословној просторији не пријави Министарству у року од 15 дана од дана настале промјене (члан 25. став 1. тачка 17),

13) у рекламним и промотивним материјалима, као и у свим пословним документима видљиво не назначи пословно име и сједиште, те идентификациони број (члан 25. став 1.тачка 19),

14) обавља послове агенције, а садржај утврђених општих услова путовања и програма путовања не усагласи са чланом 26. став 2. и чланом 27. став 1. овог закона,

15) опште услове путовања не стави на располагање корисницима туристичких услуга 26. став 3. овог закона,

16) програм путовања не уручи кориснику туристичке услуге непосредно или електронским путем прије закључивања уговора о туристичком пакет-аранжману (уговор о организацији путовања), (члан 28. став 1),

17) се уз уговор не приложи списак корисника услуга групног путовања овјерен од одговорног лица васпитно-образовне установе и не прибави писмена сагласност родитеља, односно старатеља свих корисника услуга групног путовања (члан 29. ст. 5. и 6),

18) уговори нису сачињени на једном од језика конститутивних народа у БиХ (члан 29. став 7) и не обезбиједи превод уговора који је овјерен од овлашћеног лица у случају из члана 29. став 8. овог закона,

19) у програму путовања и у уговору закљученим са корисником туристичке услуге не назначи својство у коме наступа, наведе пословно име и број лиценце агенције у својству организатора туристичког путовања, као и кориснику туристичке услуге не стави на располагање програм и опште услове агенције у својству организатора туристичког путовања у писаној форми (члан 30. став 2),

20) продаје или нуди на продају туристички пакет-аранжман или излет друге агенције, а не продаје туристичка путовања под истим условима као и агенција у својству организатора путовања (члан 30. став 3),

21) обавља послове агенције, а не испуњава услове који се односе на кадровске оспособљености из члана 33. ст. 1. и 2. овог закона,

22) пружа туристичке услуге супротно одредбама члана 51. ст. 3. и 4, чл. 52, 53. и 54. овог закона,

23) пружа туристичке услуге на водама супротно одредбама чл. 55. и 57. овог закона,

24) пружа туристичке услуге које укључују спортско-рекреативне активности, а кориснике туристичких услуга не упозна са осигураним случајевима из члана 59. тачка 4) овог закона,

25) пружа услуге које укључују спортско-рекреативне активности супротно одредбама члана 60. став 1. овог закона,

26) поступи супротно одредбама члана 60. ст. 3, 4. и 5. овог закона,

27) пружа туристичке услуге на купалишту и остале туристичке услуге супротно одредбама члана 62. став 3. овог закона,

28) не води евиденцију уговора о изнајмљивању возила (члан 63. став 6),

29) врши изнајмљивање возила супротно одредбама члана 63. став 3. овог законa,

30) пружаоци услуга рафтинга и изнајмљивања возила (рентакар) Министарству не доставе захтјев за упис у Евиденцију у туризму након прибављања рјешења из члана 17. ст. 2. и 3. овог закона (члан 90. став 4), односно ако у случају престанка обављања дјелатности из члана 58. став 2. и члана 63. овог закона Министарству не доставе захтјев за брисање из Евиденције у туризму (члан 90. став 5).

(2) За прекршај из ст. 1. и 2. овог члана казниће се одговорно лице у привредном друштву новчаном казном од 400 КМ до 2.000 КМ.

(3) За прекршај из става 1. овог члана казниће се предузетник новчаном казном од 500 КМ до 2.500 КМ.

**Прекршаји**

**(новчана казна од 1.500 КМ до 7.500 КМ, новчана казна од 800 КМ до 4.000 КМ, новчана казна од 600 КМ до 3.000 КМ)**

Члан 108.

(1) Новчаном казном од 1.500 КМ до 7.500 КМ казниће се туристичка организација ако:

1) ненамјенски утроши средства из члана 67. т. 1) и 2) овог закона (члан 73. став 1),

2) поступи супротно одредбама члана 86. овог закона.

(2) Новчаном казном од 800 КМ до 4.000 КМ казниће се туристичка организација ако:

1) донесе програм полагања стручног испита за стицање звања туристичког водича из члана 43. став 6. овог закона, без претходно прибављене сагласности (члан 44. став 4),

2) не донесе програм рада и финансијски план најкасније до краја децембра текуће године за наредну годину (члан 72. став 5),

3) не донесе извјештај о пословању са финансијским извјештајем о пословању у року прописаном чланом 73. ст. 2. и 3. овог закона,

4) не достави ТОРС-у програм рада и извјештај о пословању са финансијским извјештајем у складу са чланом 72. став 4. и чланом 73. став 4. овог закона,

5) поступи супротно одредбама члана 77. став 6. овог закона и не достави извјештај Министарству у року из члана 77. став 7. овог закона.

(3) За прекршај из става 1. овог члана казниће се одговорно лице у туристичкој организацији новчаном казном од 800 КМ до 4.000 КМ, а за прекршај из става 2. овог члана новчаном казном од 600 КМ до 3.000 КМ.

**Прекршаји**

**(новчана казна од 500 КМ до 2.500 КМ, новчана казна од 400 КМ до 2.000 КМ)**

Члан 109.

(1) Новчаном казном од 500 КМ до 2.500 КМ казниће се туристичке организације из члана 69. т. 2) и 3) овог закона ако:

1) не планирају своје промотивне активности у годишњем програму рада у складу са Планом промоције (члан 8. став 5),

2) програм рада, финансијски план или извјештај о пословању не садржи податке из члана 72. ст. 2. и 3. и члана 73. став 5. овог закона.

(2) За прекршај из става 1. овог члана новчаном казном од 400 КМ до 2.000 КМ казниће се одговорно лице у туристичкој организацији из члана 69. т. 2) и 3) овог закона.

**Прекршаји**

**(новчана казна од 1.500 КМ до 7.500 КМ, новчана казна од 800 КМ до 4.000 КМ, новчана казна од 600 КМ до 3.000 КМ, новчана казна од 400 КМ до 2.000 КМ)**

Члан 110.

1. Новчаном казном од 1.500 КМ до 7.500 КМ казниће се правно лице ако:

1) пружа услуге из члана 58. овог закона, а не поступи у складу са чланом 14. овог закона,

2) пружа услуге у туризму на дивљим водама или туристичке услуге које укључују спортско-рекреативне активности, а нема запослена лица са одговорајућом лиценцом из члана 58. став 3. овог закона,

3) пружа туристичке услуге које укључују спортско-рекреативне активности, а не одржава опрему у технички исправном стању у складу са чланом 59. тачка 1) овог закона и ако прије него што почне са пружањем услуга, посебном информацијом у писаној форми и усмено не упозна корисника туристичких услуга са врстама ризика приликом спровођења туристичких услуга из члана 58. став 1. овог закона и не осигура кориснике туристичких услуга од посљедица несрећног случаја (члан 59. т. 2) и 3).

(2) Новчаном казном од 800 КМ до 4.000 КМ казниће се правно лице ако:

1) прије закључивања уговора о организацији екскурзије не прибави писмену сагласност родитеља, односно старатеља свих корисника услуга групног путовања (члан 29. став 6),

2) за вријеме организације путовања не користи искључиво услуге превозника и превозна средства у којима су путници и пртљаг осигурани (члан 41. став 3),

3) посредује у пружању услуга туристичког водича, а кориснику услуге не изда рачун (члан 46. став 5),

4) пружа туристичке услуге супротно одредбама члана 51. ст. 3. и 4, чл. 52, 53. и 54. овог закона,

5) пружа туристичке услуге које укључују спортско-рекреативне активности, а кориснике туристичких услуга не упозна са осигураним случајевима у складу са чланом 59. тачка 4) овог закона,

6) пружа услуге које укључују спортско-рекреативне активности супротно одредбама члана 60. ст. 1, 3, 4. и 5. овог закона.

(3) За прекршај из става 1. овог члана казниће се одговорно лице у правном лицу новчаном казном од 600 до 3.000 КМ, а за прекршај из става 2. овог члана новчаном казном од 400 КМ до 2.000 КМ.

**Прекршаји**

**(Новчана казна од 500 КМ до 2.500 КМ)**

Члан 111.

Новчаном казном од 500 КМ до 2.500 КМ казниће се физичко лице ако:

1) пружа услуге туристичког водича и турустичког пратиоца, а не испуњава услове из члана 43. став 1, члана 44. став 1, члана 45. став 2, члана 46. став 1. и члана 49. став 1. овог закона,

2) пружа услуге туристичког водича без закљученог уговора о дјелу или другог уговора из члана 46. став 4. овог закона,

3) поступи супротно од одредаба члана 48. ст. 6. и 7. и члана 50. став 1. овог закона,

4) у својству стручног лица пружа услуге у туризму на дивљим водама или туристичке услуге које укључују спортско-рекреативне активности, а не поступи по обавези из члана 60. став 1. т. 1), 2), 4), 6) и 7) овог закона,

5) пружа услуге туристичког водича за рафтинг – скипера, а не испуњава услове из члана 61. став 1. овог закона,

6) пружа услуге туристичког водича за рафтинг – скипера без лиценце о стеченом звању туристичког водича за рафтинг – скипера.

**Прекршаји**

**(новчана казна од 300 КМ до 1.500 КМ)**

Члан 112.

Новчаном казном од 300 КМ до 1.500 КМ казниће се физичко лице ако:

1) поступи супротно одредбама члана 44. став 2, члана 47. и члана 48. став 1. овог закона,

2) пружа услуге туристичког водича, а не посједује легитимације и ознаке и ако код себе нема рјешење надлежног органа за пружање услуга уколико послове обавља у својству предузетника или уговор о дјелу, односно други уговор (члан 50. ст. 2. и 3),

3) поступи супротно одредбама члана 60. став 5. овог закона.

**Заштитна мјера**

Члан 113.

(1) За учињене прекршаје из члана 103. овог закона који су поновно почињени од истог туристичког субјекта у року од двије године од дана правоснажности рјешења о прекршају, поред новчане казне, изрећи ће се и заштитна мјера забране обављања туристичке дјелатности у трајању од 90 дана до шест мјесеци.

(2) За учињене прекршаје из чл. 104. и 105. овог закона који су поновно почињени од истог туристичког субјекта у року од двије године од дана правоснажности рјешења о прекршају, поред новчане казне, изрећи ће се и заштитна мјера забране обављања туристичке дјелатности у трајању до 90 дана.

**ГЛАВА XII**

**ПРЕЛАЗНЕ И ЗАВРШНЕ ОДРЕДБЕ**

**Усклађивање пословања туристичких субјеката**

Члан 114.

Туристички субјекти ускладиће своје пословање са одредбама овог закона у року од годину дана од дана ступања на снагу овог закона.

**Започети поступци**

Члан 115.

Поступци започети према прописима важећим до дана ступања на снагу овог закона окончаће се по тим прописима.

**Подзаконски акт – уредба**

Члан 116.

Влада ће у року од шест мјесеци од дана ступања на снагу овог закона донијети:

1. Уредбу о условима и критеријумима за додјелу намјенских средстава за развој туризма (члан 91. став 9),
2. Уредбу о подстицајима за туристичке агенције (члан 91. став 9),
3. Уредбу о додјели туристичких ваучера (члан 96. став 10).

**Подзаконски акт – правилник**

Члан 117.

Министар у року од девет мјесеци од дана ступања на снагу овог закона доноси сљедеће подзаконске акте:

1) Правилник о условима за проглашавање туристичког мјеста (члан 13. став 3),

2) Правилник о условима за опремање пословног простора агенције (члан 22. став 6),

3) Правилник о облику и садржају уговора о организацији екскурзије (члан 29. став 9),

4) Правилник о облику и садржају идентификационог кода агенције (члан 38. став 12),

5) Правилник о програму и начину полагања стручног испита за стицање звања туристичког водича за подручје Републике,

6) Правилник о садржају и начину вођења евиденције лица која су положила испит за туристичког водича и садржај увјерења о положеном стручном испиту за стицање звања туристичког водича,

7) Правилник о облику и садржају легитимације и ознаке туристичког водича (члан 44. став 3. т. 1), 2) и 3),

8) Правилник о минимално-техничким условима за обављање рафтинга као туристичке услуге са спортско-рекреативним активностима (члан 58. став 5),

9) Правилник о програму полагања стручног испита за стицање звања туристичког водича за рафтинг – скипера (члан 61. став 7),

10) Правилник о садржају и начину истицања туристичке сигнализације (члан 88. став 4),

11) Правилник о облику и садржају захтјева за упис и брисање из Евиденције у туризму (члан 90. став 5),

12) Правилник о садржају, изгледу и начину вођења евиденције у туризму (члан 90. став 6),

13) Правилник о начину пружања услуга на купалиштима (члан 62. став 4),

14) Правилник о начину вођења и садржају евиденције уговора о изнајмљивању возила (члан 63. став 7),

15) Правилник о облику и садржају обрасца захтјева за издавање лиценце (члан 37. став 5).

**Подзаконски акти – примјена**

Члан 118.

До доношења подзаконских аката утврђених овим законом примјењиваће се подзаконски акти донесени на основу Закона о туризму („Службени гласник Републике Српске“, бр. 45/17 и 16/23), осим ако нису у супротности са овим законом.

**Престанак важења постојећег Закона**

Члан 119.

Ступањем на снагу овог закона престаје да важи Закон о туризму („Службени гласник Републике Српске“, бр. 45/17 и 16/23).

**Ступање на снагу Закона**

Члан 120.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**НАЦРТА ЗАКОНА О ТУРИЗМУ**

**I УСТАВНИ ОСНОВ**

Уставни основ за доношење овог закона садржан је у Амандману XXXII на члан 68. став 1. т. 6, 7, 8. и 18. Устава Републике Српске којим је утврђено да Република Српска уређује и обезбјеђује:

* правни положај предузећа и других организација, њихових удружења и комора, тржиште и планирање,
* основне циљеве и правце привредног, научног, технолошког, демографског и социјалног развоја пољопривреде и села, коришћење простора, политику и мјере за усмјеравање развоја и робне резерве,
* друге односе од интереса за Републику, у складу са Уставом.

Такође, уставни основ за доношење овог закона садржан је и у члану 70. став 1. тачка 2. Устава Републике Српске, којим је утврђено да Народна скупштина Републике Српске доноси законе.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА**

**ЗА ИЗРАДУ ЗАКОНА И ДРУГИХ ПРОПИСА РЕПУБЛИКЕ СРПСКЕ**

Према Мишљењу Републичког секретаријата за законодавство број: 22.04.020-2964/25 од 30. октобра 2025. године, уставни основ за доношење овог закона садржан је у Амандману XXXII т. 8. и 18. на члан 68. Устава Републике Српске, према коме Република Српска, између осталог, уређује и обезбjеђује основне циљеве и правце привредног развоја, као и друге односе од интереса за Републику. Такође, уставни основ за доношење овог закона садржан је и у члану 70. став 1. тачка 2. Устава Републике Српске, према којем Народна скупштина Републике Српске доноси законе, друге прописе и опште акте.

Обрађивач Закона је, у складу са чланом 41. став 1. тачка 5. Правила за израду закона и других прописа Републике Српске („Службени гласник Републике Српске“, број 24/14), навео разлоге и циљеве доношења овог закона. Према наводима обрађивача, основни разлози за доношење новог Закона о туризму су остваривања стратешких циљева у туризму Републике Српске који су дефинисани у Стратегији развоја туризма и у осталим планским документима у туризму, као и нормирање правног оквира за организацију путовања од стране удружења грађана. Прописани су рестриктивни услови под којима удружења грађана могу организовати путовања. Такође, препозната је потреба за јасним дефинисањем и регулисањем улоге агенције као посредника у продаји туристичких пакет-аранжмана. Новим Законом о туризму уређују се и услови за стицање звања туристичког водича за рафтинг – скипера.

Републички секретаријат за законодавство размотрио је Нацрт закона о туризму и упутио обрађивачу сугестију која се односила на усклађивање текста Закона са чланом 7. Устава Републике Српске. Такође, упућена је сугестија да се изврши усклађивање са чл. 13. и 15. Закона о стратешком планирању и управљању развојем у Републици Српској („Службени гласник Републике Српске“, број 63/21) којима је уређено које овлашћен за доношење стратешких докумената и на чији приједлог. Дата је сугестија да се текст Нацрта закона о туризму усклади са чланом 16. Уредбе о стратешким документима у Републици Српској („Службени гласник Републике Српске“, број 94/21) којим је прописана структура стратешких докумената. Упућене примједбе односиле су се и на усклађивање текста Нацрта закона са чл. 16. и 19. Законом о систему јавних служби („Службени гласник Републике Српске“, бр. 68/07, 109/12 и 44/16), као и чланом 9. став 3. Закона о удружењима и фондацијама („Службени гласник Републике Српске“, бр. 52/01 и 42/05). Такође, дати су приједлози да се сходно члану 17. тачка 11. Пословника о раду Владе Републике Српске („Службени гласник Републике Српске“, број 123/18) прибаве мишљења Министарства здравља и социјалне заштите и Јединице за стратешко планирање.

Обрађивач Закона је упућене сугестије прихватио и уградио у текст Нацрта закона.

У складу са чланом 36. став 1. тачка 9) Пословника о раду Владе Републике Српске и Смјерницама за консултације у изради прописа и других општих аката („Службени гласник Републике Српске“, број 86/22), обрађивач је у Образложењу Закона навео да је текст Закона био објављен на интернет страници Министарства трговине и туризма, на веб-апликацији еКонсултације и упућен заинтересованим субјектима, као и да су све достављене примједбе које су биле оправдане, конструктивне и оцијењене да доприносе остваривању циља Закона прихваћене.

Будући да постоји уставни основ за доношење предметног закона, да је Закон усаглашен са Уставом, правним системом и Правилима за израду закона и других прописа Републике Српске, мишљење Републичког секретаријата за законодавство је да се Нацрт закона о туризму може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020- 3051/25 од 29. октобра 2025. године, након увида у прописе Европске уније и анализе одредаба Нацрта закона о туризму и инструменте усклађивања достављене уз Нацрт, установљено је да је израђивач идентификовао и у свом раду користио секундарне обавезујуће изворе права ЕУ који се дјелимично односе на материју предметног нацрта.

С тим у вези, се истиче да област туризма не спада у искључиву надлежност ЕУ, већ представља област у којој Унија има допунске надлежности у складу са чланом 195. Уговора о функционисању Европске уније. То подразумијева да ЕУ не успоставља јединствен правни оквир који би у потпуности хармонизовао прописе држава чланица у области туризма, већ својим дјеловањем настоји да подржи, допуни и координира активности држава чланица у циљу јачања конкурентности туристичког сектора, подстицања одрживог развоја, унапређења квалитета туристичких услуга и промовисања сарадње међу државама чланицама. Достављени нацрт уређује облике планирања и развоја туризма на територији Републике Српске, права и обавезе туристичких субјеката, услове за обављање туристичке дјелатности, услуге у туризму, промоцију и унапређивање туризма, подстицаје у туризму, евиденције у туризму, управни надзор, као и друга питања од значаја за развој и унапређивање туризма. С обзиром на предмет регулисања Нацрта, израђивач је приликом његове израде вршио дјелимично усклађивање са изворима права који се односе на заштиту потрошача, функционисање унутрашњег тржишта ЕУ и правила конкуренције, односно државну помоћ и то:

* Директивом (ЕУ) 2015/2302 Европског парламента и Савјета од 25. новембра 2015. године о путовањима у пакет-аранжманима и повезаним путним аранжманима, о измјени Регулативе (ЕЗ) број 2006/2004 и Директиве 2011/83/ЕУ Европског парламента и Савјета те о стављању ван снаге Директиве Савјета 90/314/ЕЕЗ;
* Директивом 2006/123/ЕЗ Европског парламента и Савјета од 12. децембра 2006. године о услугама на унутрашњем тржишту и
* Регулативом Комисије (ЕУ) 2023/2831 од 13. децембра 2023. о примјени чланова 107. и 108. Уговора о функционисању Европске уније на de minimis помоћ.

Када се ради о Директиви (ЕУ) 2015/2302 из области заштите потрошача, израђивач је идентификовао дјелимичну усклађеност одредаба Нацрта са чланом 3. Директиве којим се утврђују дефиниције, чл. 5. и 7. који прописују обавезе у вези са информисањем корисника туристичког пакет-аранжмана и садржајем уговора о путовању, те чл. 16. и 17. који регулишу обавезу пружања помоћи кориснику туристичког пакет-аранжмана, тј. путнику, те заштиту у случају несолвентности организатора путовања. Детаљан преглед усклађености садржан је у Упоредном приказу усклађености Нацрта за Директиву (ЕУ) 2015/2302. Како се ради о Нацрту закона сугерише се израђивачу да до израде приједлога, посредством поменутог инструмента, јасније прикаже или образложи усклађеност одредаба члана 25. Нацрта са одредбама члана 16. Директиве. Наиме, члан 16. Директиве јасно указује на обавезу организатора на дјеловање и пружање помоћи путнику у потешкоћама у току трајања пакет-аранжмана, док у члану 25. Нацрта исто није наведено. Такође, сугерише се да се узме у обзир и члан 13. став 1. Директиве који прописује одговорност организатора за извршење пакет-аранжмана, јер су одређена рјешења која указују на ову обавезу већ садржана у чл. 25. и 34. Нацрта. Исто тако, потребно је узети у обзир члан 14. Директиве који уређује право путника на примјерено умањење цијене у случају одступања од уговореног пакет-аранжмана и право на примјерену накнаду од организатора за штету коју путник претрпи усљед поменутог одступања, јер је исто дијелом прописано у члану 34. Нацрта.

Надаље, израђивач је у инструментима усклађивања навео дјелимичну усклађеност са Директивом 2006/123/ЕЗ, и то у дијелу члана 23. Директиве, који се односи на осигурање и јамство професионалне одговорности. Напомињемо да је наведена Директива преузета Законом о услугама, док се предметним нацртом врши усклађивање само са одредбама које су релевантне за посебну категорију услужне дјелатности.

Узевши у обзир да Нацрт прописује подстицајне мјере за развој туризма, израђивач је у свом раду узео у обзир Регулативу (ЕУ) 2023/2831 о de minimis државној помоћи. Ова регулатива прописује правила о додјели мањих износа државних помоћи које се сматрају довољно малим да немају значајан утицај на конкуренцију и трговину, па не подлијежу обавези пријављивања и одобравања као државна помоћ веће вриједности у посебним секторима. Према Регулативи, укупна вриједност додијељене помоћи ограничена је на износ од 300 000 евра у периоду од три године предузетницима који обављају дјелатност, између осталих, у области туристичког сектора. Израђивач је наведено имао у виду када је прописао додјелу подстицајних средстава у области туризма у чл. 91, 92. и 96. Нацрта.

У складу са образложеним, потврђује се оцјена „Дјелимично усклађено“ наведена у Изјави о усклађености Нацрта са правном тековином ЕУ и праксом и стандардима Савјета Европе. Усвајање Нацрта допринијеће испуњавању обавеза из чл. 71 (ц) и 94. ССП-а , које се односе на конкуренцију и друге економске одредбе и сарадњу уговорних страна у области туризма, али члана 76, који укључује сарадњу уговорних страна у области заштите потрошача.

**IV РАЗЛОЗИ ЗА ДОНОШЕЊЕ ЗАКОНА**

Закон о туризму донесен је 2017. године и заједно са измјеном из 2023. године представљао је значајан помак у односу на претходна законска рјешења из 2011. и 2013. године, доносећи модернизацију и боље прилагођавање савременим трендовима у туризму.

Приликом израде новог текста Нацрта закона, Министарство трговине и туризма руководило се потребом да се на свеобухватан и прецизан начин уреди област туристичких агенција, проширења круга корисника туристичких ваучера и на стране држављане, а све ради остваривања стратешких циљева у туризму Републике Српске који су дефинисани у Стратегији развоја туризма и у осталим планским документима у туризму. Циљ Нацрта закона јесте да преузме и сублимира сва ранија рјешења која су се у пракси показала као ефикасна и корисна, а то значи да се неће напуштати оно што је функционисало, већ ће се то интегрисати у нову законску структуру. На тај начин се осигурава континуитет у позитивним праксама и избјегава непотребно експериментисање са већ провјереним моделима.

Анализом постојећег законског оквира препознати су и одређени недостаци који су ометали даљи развој туризма или стварали правну несигурност. Нацрт закона се бави тим недостацима кроз увођење нових рјешења и пооштравање мјера посебно у неколико кључних сегмената, а то је обављање туристичке д‌јелатности од стране удружења и организација, јасније дефинисање појма посредника у уговору о посредовању при продаји туристичких пакет-аранжмана, увођење електронске продаје туристичких пакет-аранжмана, те стварање услова за стицање звања туристичког водича за рафтинг – скипера.

Досадашња пракса је показала да је било одређених недоречености или злоупотреба у обављању туристичке д‌јелатности од стране удружења и организација. Нацртом закона се уводе строжи критеријуми и пооштравају мјере надзора, како би се осигурало да се ова д‌јелатност обавља у складу са прописима и да се спријечи нелојална конкуренција регистрованим и лиценцираним туристичким агенцијама. Циљ је осигурати већу транспарентност и одговорност у овом сегменту. Удружења грађана и сличне организације обично су регистроване за друге сврхе (нпр. културне, спортске, едукативне), али не и за комерцијално пружање туристичких услуга. Њихово дјеловање у овој области је стога изван законског оквира, стварајући правну несигурност за све укључене стране. Нерегистровани субјекти избјегавају бројне обавезе које су прописане за туристичке агенције, као што су, на примјер, обавезна банкарска гаранција или полиса осигурања. Туристичке агенције су дужне да обезбиједе гаранцију за случај инсолвентности или полису осигурања од одговорности за штету нанесену путницима. Удружења то не чине и остављају се путници незаштићени у случајевима отказивања путовања, банкрота организатора или других непредвиђених околности. Регистроване агенције морају испуњавати одређене услове који се односе на пословни простор, стручну спрему запослених и друге стандарде. Нерегистровани субјекти не подлијежу тим провјерама и то може довести до нижег квалитета услуга и угрожавања сигурности путника. Удружења која послују изван законских оквира имају значајну финансијску предност у односу на лиценциране и регистроване туристичке агенције, не сносе трошкове пореза, доприноса, лиценци, банкарских гаранција и других обавеза. Све наведено им омогућава да нуде ниже цијене, а то ствара нелојалну конкуренцију и угрожава опстанак лиценцираних и регистрованих туристичких агенција. Највећи проблем је недостатак заштите крајњег потрошача, тј. туристе. Туристи који користе услуге туристичких пакет-аранжмана код удружења и других организација немају адекватну законску заштиту у случају проблема. Предложеним рјешењима Нацрта закона јасно се дефинише под којим условима удружења могу организовати путовања: само за своје чланове, без сврхе стицања добити, у складу са статутом и посебним прописима о регистрацији удружења. Ово рјешење је кључно јер разграничава њихову дјелатност од комерцијалног пословања туристичких агенција. Увођење обавезе израде и достављања годишњег плана путовања, пријаве сваког појединачног путовања са програмом и списком путника, те вођења детаљне евиденције пружа много јаснији оквир за праћење и контролу њиховог дјеловања. Прописана је и директна санкција за свако одступање од прописаних услова: уколико путовање није у плану, или се подаци не евидентирају на прописан начин, аутоматски се сматра туристичким путовањем за које је потребна лиценца, што отвара могућност за инспекцијске мјере и казне. Ограничење удружења на „непрофитну“ сврху и „само за чланове“ је примарно средство за борбу против нелојалне конкуренције. Удружење које би покушало да конкурише туристичким агенцијама путем јавног оглашавања или пружања услуга субјектима који нису чланови, аутоматски би прекршило закон и било санкционисано. Тако се удружењима даје јасан, али рестриктиван, правни оквир за организацију путовања, што елиминише сиву зону пословања.

Такође, препозната је потреба за јасним дефинисањем и регулисањем улоге агенције као посредника у продаји туристичких пакет-аранжмана. Ово питање је важно због заштите потрошача и јасног дефинисања одговорности између агенције у својству организатора путовања и агенције у својству посредника. Нацртом закона су дефинисани услови под којима агенција као посредник може обављати ову д‌јелатност, њихова права и обавезе, те осигурати да се продаја пакет-аранжмана одвија у складу са важећим прописима о заштити потрошача. У претходном рјешењу Закона о туризму постојале су одређене нејасноће око тога ко је стварни организатор путовања, то је стварало конфузију и потенцијално отварало могућности за злоупотребу или недостатак одговорности. Увођењем нових одредаба постиже се јасан циљ, а то је повећање правне сигурности за све стране: путник јасно зна ко је организатор, а посредник има дефинисану улогу. Такође, осигурава се да посредник послује са легитимним и лиценцираним организаторима.

С циљем унапређења регулативе у области електронске трговине, било је неопходно прописати јасна правила која се односе на продају туристичких услуга путем интернета. Савремени трендови у пословању туристичких агенција указују на све чешћу употребу онлајн платформи, интернет страница, друштвених мрежа и других дигиталних алата у понуди и продаји туристичких пакет-аранжмана, излета и сродних услуга. Недостатак специфичне правне регулативе у овој области доводи до правне несигурности, како за туристичке агенције, тако и за потрошаче. Одредбе Нацрта закона су усклађене са позитивним прописима којим се уређује заштита потрошача и склапање уговора на даљину, чиме се осигурава интегрисан правни систем и стварају услови за развој легалног дигиталног тржишта туристичких услуга.

Кључни стратешки корак ка јачању туристичке привреде, повећању међународне препознатљивости и усклађивању домаћег законодавства с међународним принципима јесте проширење круга корисника туристичких ваучера и на стране држављане. Циљ те измјене је оптимизација постојећег система туристичких ваучера, успостављеног Уредбом о дод‌јели туристичких ваучера ради остваривања максималних економских и промотивних ефеката, будући да страни туристи остварују већу потрошњу у односу на домаће, чиме ће се мултипликовати економски ефекат ваучер система. Поменута могућност представља конкретну примјену принципа реципроцитета, посебно у односу на земље са којима Република Српска и БиХ имају потписане међународне споразуме о сарадњи у области туризма или економске сарадње. Давањем могућности страним држављанима да користе туристичке ваучере шаље се јасна порука о отворености и спремности за фер туристичку размјену, чиме се отварају врата и за сличне бенефите и за грађане Републике Српске у иностранству, те на тај начин се домаће законодавство усклађује са савременим европским и свјетским праксама отвореног туристичког тржишта.

На основу потребе за унапређењем квалитета и безбједности туристичких услуга у области авантуристичког туризма, те усклађивања са савременим стандардима и праксом у туристичком сектору, Нацртом закона се уређују услови за стицање звања туристичког водича за рафтинг – скипера. Полазећи од тога да је рафтинг активност повећаног ризика, у којој учествују како домаћи, тако и страни туристи, било је неопходно прописати јасне, објективне и провјерљиве услове под којима физичка лица могу да стекну звање туристичког водича за рафтинг – скипера и тиме легитимно пружају ову услугу. Растући интерес домаћих и страних туриста за активни и авантуристички туризам, посебно за рафтинг на ријекама Републике Српске, као и све већи број субјеката који пружају услуге у овој области, захтијевају јасан и прецизан правни оквир који ће обезбиједити да се овом дјелатношћу баве искључиво стручна, обучена и одговорна лица. Рафтинг као туристичка активност укључује повећан ниво ризика и захтијева адекватну уређеност лиценцирања водича који воде туристе. Доношењем овог прописа стварају се услови за стандардизовање знања, вјештина и одговорности туристичких водича – скипера, повећава се степен заштите живота и здравља учесника у рафтинг туризма, унапређује квалитет туристичке понуде и уређује тржиште услуга у области рафтинга. Истовремено, јача се институционална улога ресорног министарства у праћењу и регулисању овог сегмента туризма, што је у складу са стратешким опредјељењем Републике Српске за развој одрживог, безбједног и конкурентног туристичког сектора.

Остале измјене у тексту Нацрта закона углавном се односе на прецизирање постојећих рјешења и нису суштинског карактера.

Нацрт закона о туризму представља свеобухватан корак ка модернизацији и унапређењу туристичког сектора. Циљ је створити стабилан и предвидив правни оквир који ће подстицати инвестиције, штитити интересе потрошача и доприносити одрживом развоју туризма.

Наиме, Нацрт закона је условљен чињеницом да се нова рјешења нису могла позиционирати у оквиру основног текста Закона из 2017. године, укључујући и измјене Закона из 2023. године, јер би таква рјешења подразумијевала измјену више од половине одредаба Закона о туризму, а то је и према Правилима за израду закона и других прописа Републике Српске формалан услов за припрему новог текста Нацрта закона o туризму у Републици Српској.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. Нацрта закона дефинисан је предмет закона, облици планирања и развоја туризма на територији Републике Српске, права и обавезе туристичких субјеката, услови за обављање туристичке дјелатности, услуге у туризму, промоција и унапређење туризма, подстицаји у туризму, туристичка накнада, евиденција у туризму, управни надзор, као и друга питања од значаја за развој и унапређење туризма.

Чланом 2. Нацрта закона прописана су начела у туризму. Препорука Европске комисије је да Република Српска хармонизује своју легислативу са ЕУ Acquis за сектор туризма, те је предложено да се у Закону о туризму уведу дефиниције Етичког кодекса о туризму који је дефинисала Свјетска туристичка организација (UNWТО), што је и учињено овим чланом.

Чланом 3. Нацрта закона дефинисани су појмови који се користе у Закону.

Чл. 4. до 10. Нацрта закона дата је дефиниција планирања у туризму, као веома битног сегмента у цјеловитом развоју туристичке привреде. Дефинише се принцип одрживог развоја туризма који подразумијева усклађен и прилагођен развој туристичког сектора уз обавезно вођење рачуна о заштити природних и осталих компаративних вриједности ради успостављања равномјерног и уравнотеженог развоја туризма. Стратешка документа у туризму су: Стратегија развоја туризма Републике Српске и Стратегија развоја туризма јединице локалне самоуправе, док су планска документа у туризму: План промоције туризма Републике Српске, Мастер план и Програм развоја туристичког производа. Сва планска документа морају бити усаглашена са Стратегијом развоја туризма Републике Српске. Прописано је да Стратегију доноси Влада на приједлог Министарства за период од најмање седам година. Министарство трговине и туризма прати реализацију Стратегије и о томе једанпут годишње извјештава Владу и Народну скупштину Републике Српске. Стратегија је усклађена са Законом о стратешком планирању и управљању развојем („Службени гласник Републике Српске“ број 63/21), као и са подзаконским актима донесеним на основу предметног закона. Као битан сегмент у развоју туристичке привреде егзистира и питање маркетиншке кампање у туризму, а то се рјешава Планом промоције туризма Републике Српске који израђује Туристичка огранизација Републике Српске и подноси Министарству на усвајање. Влада даје сагласност на План промоције. Мастер план је комплексан, истраживачки и свеобухватан документ којим се на основу Стратегије развоја туризма за одређену туристичку дестинацију утврђује концепт развоја простора у вези са размјештајем објеката туристичке инфраструктуре, туристичком супраструктуром, инвестицијама у туризму, плановима маркетинга и конкурентности, као и мјерама за њихово спровођење, за одређени простор од значаја за развој туризма, односно за приоритетну туристичку дестинацију. Стратегија развоја туризма јединице локалне самоуправе је плански документ којим се прецизније одређује развој туристичких производа јединице локалне самоуправе утврђених Стратегијом. Програм развоја туристичког производа је документ којим се одређује развој приоритетних туристичких производа утврђених Стратегијом.

Чланом 11. Нацрта закона прецизирају се одредбе у вези са додјелом концесије у туризму, тј. таксативно се прописују случајеви у којима се ради изградње туристичке инфраструктуре и супраструктуре додјељује концесија над природним добром или добором у општој употреби ради обављања туристичке дјелатности. Наиме, Законом о концесијама („Службени гласник Републике Српске“, бр. 59/13, 16/18, 70/20 и 111/21) прописано је да се концесије у Републици Српској могу додјељивати за изградњу туристичке инфраструктуре и туристичке супраструктуре, а овим законом, као материјалним, прецизније је дефинисан тај појам. Нормирано је и да се концесије у туризму додјељују за изградњу скијалишта у складу са посебним законом којим се уређује област пружања услуга на скијалишту; изградњу угоститељских објеката за смјештај, исхрану и пиће; изградњу купалишта, базена и велнес објеката; изградњу тематских паркова (нпр. андреналински паркови)и изградњу објеката туризма на води и објеката за пружање туристичких услуга са спортско-рекреативним активностима.

Чланом 12. Нацрта закона дефинише се туристичко мјесто као насељено мјесто које располаже природним, културним, историјским и другим знаменитостима од значаја за туризам, као и објектима и другим садржајима за смјештај и боравак туриста. Питање одређивања туристичког мјеста и подјеле туристичких мјеста у оквиру Републике Српске, као и њихово проглашење је од суштинског значаја за цјеловито финкционисање система финансирања у туризму. Наиме, предметни члан предвиђа туристичко мјесто као основну туристичку јединицу у просторном смислу (која се подудара са административним одређењем јединице локалне самоуправе – града или општине), те обавезу Министарства да прогласи подручје града или општине за туристичко мјесто према посебним критеријумима који се прописују правилником министарства надлежног за послове туризма. Имајући у виду одредбе које се односе на финансирање рада туристичких организација на пословима промоције у туризму, у наредном периоду, а након проглашавања туристичког мјеста, висина боравишне таксе ће зависити од тога да ли је простор јединице локалне самоуправе проглашен као туристичко мјесто. У том смислу, у оквиру туристичког мјеста, обвезници боравишне таксе ће плаћати виши износ боравишне таксе, што је уређено Законом о боравишној такси („Службени гласник Републике Српске“, бр. 78/11, 106/15 и 107/24).

У члану 13. Нацрта закона процедурално је одређен поступак проглашавања туристичког мјеста, тако да испуњеност прописаних услова за проглашавање туристичког мјеста утврђује Комисија за проглашење туристичког мјеста, коју формира министар трговине и туризма.

Чл. 14. до 18. Нацрта закона дата је дефиниција туристичке дјелатности, побројани су субјекти у туризму, те таксативно наведене њихове обавезе. Туристичка дјелатност је, у смислу овог закона, пружање услуга туристичких агенција, услуга туристичких професија (туристички водич, туристички пратилац и туристички аниматор) и пружање других услуга у складу са овим законом. Овим чланом прецизно се дефинише ко може обављати туристичку дјелатност. Туристичку дјелатност обављају привредна друштва, друга правна лица и предузетници и физичка лица која за пружање тих услуга нису регистрована као предузетници (у даљем тексту: туристички субјекти). Што се тиче дефинисања туристичке дјелатности, врло је тешко прецизно одредити врсте туристичке дјелатности, али и само набрајање упућује на велики обим могућих услуга. Правни облици у којима се појављују туристички субјекти су привредна друштва, остала правна лица, предузетници и физичка лица, с тим да је Законом, у каснијим одредбама, прецизно прописано које од туристичких дјелатности могу обављати поједини туристички субјекти. Под условима прописаним овим законом поједине врсте туристичких услуга могу пружати и субјекти који управљају заштићеним подручјем и удружења. Имајући у виду да се ови субјекти не сматрају туристичким субјектима, у Закону су прописане њихове обавезе у случају да, поред основне дјелатности, пружају поједине врсте туристичких услуга. Из законских одредаба, такође, произлази да одређене туристичке услуге могу пружати физичка лица која се не региструју код надлежног органа. Вршење туристичких услуга омогућено је у случају вршења одређених услуга мањег обима и наглашеног је сезонског карактера, а које физичко лице може да обавља без регистрације. Овдје се, прије свега, мисли на пружање туристичко-угоститељских услуга на селу у складу са посебним прописима из области угоститељства.

Чланом 16. Нацрта закона прописани су услови за обављање туристичке дјелатности. Туристички субјект за обављање туристичке дјелатности мора да обезбиједи простор, уређаје и опрему, као и услове који се односе на запослена лица, осим ако овим законом није другачије прописано. Туристички субјект организован као привредно друштво може да почне обављање дјелатности, да обавља дјелатности и да мијења услове њеног обављања када се код регистарског суда региструје за обављање туристичке дјелатности у складу са законом којим се уређује регистрација пословних субјеката, осим ако овим законом није другачије прописано. Туристички субјект организован као предузетник може да почне обављање дјелатности, да обавља дјелатности и да мијења услове њеног обављања када од регистрационог органа добије рјешење којим се одобрава обављање туристичке дјелатности. Туристички субјект у тренутку регистрације код надлежног органа мора испуњавати услове за обављање туристичке дјелатности, који се односе на простор, опрему и уређаје, а тржишна инспекција у року који је прописан Законом о привредним друштвима, односно Законом о самосталним предузетницима, провјерава испуњеност прописаних услова за рад, односно обављање туристичке дјелатности. Уједно је и поједностављен систем регистрације у туризму јер је избрисана ранија одредба да привредно друштво, поред регистрације код суда мора да прибави посебан акт надлежног органа јединице локалне самоуправе за обављање туристичке дјелатности. Изузетак од овог правила односи се на издавање лиценци за туристичке агенције које су организоване у форми привредног друштва, што је усклађено са чланом 6. став 3. Закона о привредним друштвима.

Чланом 17. Нацрта закона наведена је и упућујућа одредба на Закон о облигационим односима, којим је јасно уређено питање наношења штете другоме чињењем или нечињењем. Питање одговорности туристичког субјекта у систему регистрације туристичке дјелатности на основу претпостављених минимално-техничких услова који се у редовној инспекцијској контроли провјеравају накнадно у року од 45 дана од дана регистрације туристичке дјелатности је значајно јер се рјешава питања накнаде штете у периоду од тренутка регистрације до тренутка контроле испуњености услова. Туристички субјект у тренутку регистрације дјелатности мора испуњавати све минимално-техничке услове за обављање дјелатности, који се накнадно провјеравају. Уколико се у инспекцијској контроли утврди да не испуњава све опште или посебне услове за обављање појединих врста туристичке дјелатности, туристички субјект ће прекршајно одговарати за сву штету проузроковану трећим лицима која је причињена због неиспуњавања услова за обављање туристичке дјелатности.

Чланом 18. Нацрта закона прописан је период обављања дјелатности који туристички субјект утврђује за сваки објекат посебно и о томе обавјештава надлежни орган јединице локалне самоуправе.

Чл. 19. до 40. Нацрта закона дата је дефиниција послова туристичких агенција које са оправдањем заузимају централно мјесто у Закону као главни носиоци организованог туристичког промета, с обзиром на њихов значај, присуство у пракси и досадашњу регулативу, наручито са аспекта остваривања права корисника туристичке услуге (путника, потрошача, туристе), а то произлази из потребе заштите професионалног статуса туристичке агенције и остваривања ефикасније заштите корисника услуга. Пословима туристичких агенција, у смислу овог закона, сматра се организовање, продаја и спровођење туристичких пакет-аранжмана, екскурзија, излета и осталих облика путовања, као и пружање других услуга уобичајених у туристичком промету, ради стицања добити, осим ако овим законом није другачије прописано. У дефиницији послова туристичке агенције обухваћена су оба основна сегмента њених пословних активности:

1. планирање, организовање и реализација унапријед припремљених индивидуалних и групних путовања (туристички пакет-аранжман), које агенција као сопствени производ нуди тржишту, препродаја сопствених аранжмана другим агенцијама које посредују у организацији путовања и

2. посреднички послови туристичких агенција, као што су посредовање у организацији туристичког аранжмана, пружање, односно посредовање у пружању услуга при резервацији, смјештају и пружању услуга у угоститељским објектима, те посредовање у пружању услуга туристичког водича, посредовање у издавању соба и других капацитета за смјештај у својини физичког лица и други посреднички послови. Послове агенције може да обавља привредно друштво или предузетник уписан у одговарајући регистар у складу са законом којим се уређује регистрација привредних субјеката, односно предузетничка дјелатност, као и у складу са овим законом. Дакле, овим законом је нормирано да туристичке агенције могу обављати и организаторске и посредничке послове у реализацији туристичког пакет-аранжмана.

Чланом 20. Нацрта закона у терминолошком смислу одређено је да туристичка агенција, поред тог назива, може имати и други уобичајени назив, чиме се желе узети у обзир сви могући називи за привредног субјекта који обавља послове организације путовања или пружа посредничке услуге у путовању. Овом одредбом Закона се прецизније одређује одредба из системских прописа (Закона о привредним друштвима и Закона о самосталним предузетницима) у сегменту прецизирања начина одређивања пословног имена.

У члану 21. Нацрта закона таксативно су побројани послови агенције: организовање, продаја и спровођење туристичког пакет-аранжмана или излета у земљи и иностранству; организовање и реализовање путовања ученика и студената у иностранство ради учења страног језика или стручног усавршавања са могућношћу обављања привремених и повремених послова, понуде и продаје туристичких путовања, понуде, продаје и посредовања у продаји туристичких путовања прихвата и превоза путника (трансфер) и друго. Основни посао агенције је да организује туристичко путовање или да посредује у његовој организацији. Међутим, поред наведеног, агенције могу посредовати у организовању скупова, сајмова, манифестација и спортских приредби, посредовати у пружању услуга туристичких водича, туристичких пратилаца, локалних туристичких водича и туристичких аниматора, прибављати путне исправе, резервације и продавати путне карте у име и за рачун домаћих и страних превозника, посредовати у пружању услуга смјештаја и исхране у објектима сеоског туризма, апартманима, кућама за одмор и собама за изнајмљивање, посредовати у изнајмљивању возила корисницима туристичких услуга, резервисати и продавати карте за спортске, културне и друге приредбе и манифестације и слично.

Чланом 22. Нацрта закона прописани су услови који се односе на пословни простор туристичке агенције. Агенција за обављање послова мора посједовати пословни простор који мора испуњавати минимално-техничке услове који ће се разрадити подзаконским актом министра. Изузетно, пословни простор агенције не мора представљати посебну грађевинску цјелину уколико се такав простор налази у оквиру тржних центара, сајамских простора, у склопу аутобуских и жељезничких станица, аеродромских терминала и у холу угоститељског објекта за смјештај врсте хотел. Овом одредбом узета је у обзир пракса да многе агенције послују у оквиру простора који се налази унутар шире грађевинске цјелине, што је условљено новим и савременијим техникама рада агенција. Такође, овим законом је дата могућност да агенција која непосредно пружа услуге путнику посредством интернета у складу са овим законом и прописима којим се уређује област електронског пословања и заштите потрошача, не мора да испуњава услове који се односе на пословни простор агенције. У том случају предвиђен је изузетак од општег правила да агенција за рад мора обезбиједити пословни простор. Савремени начини комуникације, као и могућност да агенција може да обавља само неке послове из члана 21. овог закона условили су и предметно рјешење. Предвиђено је рјешење да је агенција која пружа услуге кориснику туристичке услуге искључиво електронским путем дужна да у пословању примјењује одредбе посебног прописа којим се уређује заштита потрошача у дијелу који се односи на склапање уговора на даљину, те да поред лица које је овлашћено за заступање агенције има запослено још једно лице.

Чланом 23. Нацрта закона прописано је да агенција продаје туристички пакет-аранжман као комбинацију двију или више услуга по јединственој цијени. Издвојени обрачун или наплата појединачних услуга једног истог туристичког аранжмана не ослобађа агенцију од обавеза прописаних овим законом. Будући да се туристички пакет-аранжман састоји од најмање двије услуге (превоз и смјештај), а може се састојати и од више услуга, прописана је обавеза агенције да за ове услуге формира јединствену цијену. С циљем спречавања злоупотреба у исказивању цијене и њеног евидентирања прописано је да издвојени обрачун или наплата појединачних услуга једног истог туристичког аранжмана не ослобађа агенцију од обавеза прописаних овим законом, односно да формира јединствену цијену ако различито обрачунава цијене појединачних услуга у оквиру пакет-аранжмана.

Чланом 24. Нацрта закона прописани су услови за електронску продају туристичког пакет-аранжмана, те је предвиђено да агенција која продаје услугу електронским путем послује у складу са овим законом и прописима којим се уређује електронска трговина и заштита потрошача. Агенција је дужна да испуни посебне услове, као и да електронску продају туристичког пакет-аранжмана, излета и других услуга у туризму врши на прописан начин, као и да на својој интернет страници мора видно да објави сљедеће податке: пословно име и матични број; адресу, сједиште, односно пословну јединицу; контакт податке; број лиценце; безусловну банковну гаранцију или полису осигурања; опште услове путовања; програм путовања; име и презиме и контакт лица задуженог за пријем рекламације и број текућег рачуна туристичке агенције. Такође, предвиђено је да министар прописује услове које треба да испуни туристичка агенција која продаје услуге посредством интернета, као и начин електронске продаје туристичког путовања, излета и других услуга у туризму.

Чланом 25. Нацрта закона таксативно су прописане обавезе туристичке агенције. Поједине обавезе агенције условљене су другим законима, прије свега Законом о заштити потрошача у Републици Српској, којим су прописана права и обавезе агенције и потрошача из уговора о туристичком пакет-аранжману, обавезе агенције на издавање потврде о путовању и информисање потрошача прије почетка путовања, обавезно закључивање уговора о туристичком пакет-аранжману тако да у овом члану поједине обавезе имају упућујући карактер на Закон о заштити потрошача. Агенција је обавезна да донесе опште услове путовања и програм путовања. Агенције је обавезна да обезбиједијемство за обављање послова и о томе упозна корисника туристичке услуге. Од осталих важнијих обавеза агенције потребно је издвојити обавезу да за вођење туристичке групе ангажује овлашћене туристичке водиче, обавезу на реализацији аранжмана на начин који је уговорен, као и на обавезу да агенција на брз и ефикасан начин рјешава рекламације потрошача и друго. Агенција је дужна да се придржава утврђених цијена и садржаја појединачних (визирање, резеврације, излети и остало) услуга, те свих услова наведених у општим условима путовања, програму путовања и уговору, као и да нуди и продаје програме путовања који су припремљени на основу закљученог уговора са трећим лицима којима је повјерио извршење услуга из тог програма путовања.

Чланом 26. Нацрта закона прописан је минималан обавезни садржај општих услова путовања агенције. У општим условима путовања кориснику туристичке услуге непосредно се појашњавају права и обавезе агенције и корисника туристичке услуге у реализацији организације туристичког путовања у складу са законом којим су уређена права потрошача у Републици и облигациони односи, као и права и обавезе приликом обављања осталих послова агенције из члана 22. овог закона, уколико их агенција обавља. Општи услови путовања агенције су битни са становишта приближавања законских норми потрошачу, али и указивања на права и обавезе агенције и потрошача у сложеним односима организације путовања у иностранству при чему се примјењује страно право или општи услови путовања других пружалаца услуга (авио-компаније, бродске компаније и сл.). Агенција је дужна да опште услове путовања учини доступним корисницима туристичких услуга.

Чланом 27. Нацрта закона таксативно су прописани елементи програма путовања. За реализацију појединачног туристичког пакет-аражмана или излета, агенција је дужна да обезбиједи програм путовања (у штампаној или електронској форми). Програм путовања садржи све детаљне информације о конкретном путовању које се нуди кориснику туристичке услуге. Ријеч је о информацијама које се односе на мјесто, датум и вријеме почетка и завршетка путовања (одредиште), опис плана путовања (итинерер), опис одредишта путовања, о врсти превоза и својствима превозног средства које се користи приликом реализације путовања, о смјештајном објекту (врста и назив, локација и категорија према важећим прописима земље у којој се објекат налази и садржаје које објекат има) о опремљености смјештајне јединице (соба, апартман, студио), опремљеност и ниво комфора и услуга и остале карактеристике, о броју ноћења, врсти и броју услуга и укупном броју дана туристичког путовања, броју, врсти и начину услуживања оброка као карактеристике јела и исхране, укупну цијену путовања и услуге које су обухваћене том цијеном, износ таксе и накнаде које се односе на одређене услуге, посебне обавезе путника које су услов за реализацију путовања (здравствене, царинске и граничне формалности, административне и визне, као и документа и рокови неопходни за прибављање виза), цијену оних факултативних услуга које нису обухваћене продајном цијеном и минимални број корисника туристичке услуге, ако је то услов за реализацију путовања и крајњи рок за њихово обавјештавање за случај отказивања путовања.

Чланом 28. Нацрта закона прописано је да је агенција дужна да програм путовања уручи кориснику туристичке услуге услуге непосредно или електронским путем прије закључивања уговора о туристичком пакет-аранжману (уговор о организацији путовања). У Закону је по овом питању другачије дефинисан моменат предаје програма путовања и везан је за издвање потврде о путовања. Како је издавање потврде о путовању уређено другим законом (Законом о заштити потрошача у Републици Српској), логичније је рјешење да се програм путовања уручи прије закључења уговора, како би се потенцијални корисници услуге на вријеме упознали с тим.

Чланом 29. Нацрта закона дата је упућујућа одредба на Закон о заштити потрошача у Републици Срспкој и Закон о облигационим односима, који се примјењује у вези са садржајем, правима и обавезама агенције и корисника туристичке услуге из уговора о туристичком пакет-аранжману (уговор о организацији путовања), као и у другим уговорима у агенцијском пословању. Закон о туризму прописује услове за рад туристичких агенција, а права и обавезе агенције и корисника туристичке услуге прописани су другим законима. Пооштрена је одговорност туристичке агенције приликом организовања групних туристичких путовања (екскурзије). Агенција је дужна да за организацију групних путовања, као што су ученичке, ђачке и студентске екскурзије, обезбиједи банковну гаранцију у најмањој вриједности половине укупне цијене екскурзије прописане уговором о извођењу екскурзије. Гаранција се обезбјеђује ради осигурања ризика који су таксативно прописани у случају организације индивидуалних туристичких путовања. Уговор о организацији екскурзије садржи све елементе уговора о туристичком пакет-аранжману (уговор о организацији путовања), с тим да корисници услуга групног путовања (ученици, ђаци и студенти) имају иста права и обавезе као и корисници туристичких услуга из туристичког пакет-аранжмана према закону из области заштите потрошача у Републици и закону из области облигационих односа. Уз уговор обавезно се прилаже списак корисника услуга групног путовања овјерен од одговорног лица васпитно-образовне установе, а прије закључивања уговора о организацији екскурзије, потребно је прибавити писмену сагласност родитеља, односно старатеља свих корисника услуга групног путовања. Оваквим рјешењем олакшава се практична ситуација агенцијама у случају организације групних путовања, јер нису обавезне са сваким потрошачем закључити појединачни уговор, с тим да се задржава исти ниво заштите права ученика, студента као корисника туристичке услуге, имајући у виду упућујуће одредбе на Закон о заштити потрошача и Закон о облигационим односима.

Чланом 30. Нацрта закона прописан је начин рада агенције приликом обављања посредничких послова у организацији туристичког пакет-аранжмана. Агенција у својству посредника може само продавати или нудити на продају туристички пакет-аранжман или излет друге агенције, на основу уговора о посредовању. Агенција продаје туристички пакет-аранжман у име и за рачун агенције у својству организатора путовања. У том случају агенција је дужна да у програму путовања и у уговору закљученим са корисником туристичке услуге назначи својство у коме наступа, наведе пословно име и број лиценце агенције у својству организатора туристичког путовања, као и да кориснику туристичке услуге стави на располагање програм и опште услове агенције у својству организатора туристичког путовања у писаној форми. Агенција која препродаје туђе аранжмане дужна је да продаје туристичка путовања под истим условима као и агенција у својству организатора путовања, уз одговарајућу накнаду. Тиме се обавезује агенција која обавља посредничке послове да у потпуности поштује програм путовања организатора и продаје га под истим условима. За остваривање осталих права и обавеза из уговора посредовању сходно се примјењују одредбе закона којима су уређени облигациони односи.

Чланом 31. Нацрта закона нормирани су случајеви код којих агенција није одговорна за накнаду штете кориснику туристичке услуге, а углавном је ријеч о непредвиђеним догађајима који су утицали на реализацију уговорених обавеза у складу са начелима облигационих односа. Дакле, агенција није одговорна кориснику туристичке услуге за насталу штету ако се утврди да су пропусти у неиспуњавању уговорних услуга кривица корисника туристичке услуге и ако су пропусти настали дјеловањем више силе или неким другим догађајем које организатор туристичког путовања није могао да предвиди или отклони и поред дужне пажње, у шта се не убраја пребукирање. У случају отказа туристичког пакет-аранжмана или излета од агенције, агенција је дужна да кориснику туристичке услуге врати уплаћена средстава за отказано путовање у складу са законом којим се уређују права потрошача у Републици и облигациони односи.

Чланом 32. Нацрта закона прописане су обавезе агенције приликом пружања услуга превоза. Закон прописује обавезу агенције да превоз корисника туристичких услуга обавља сопственим превозним средствима или превозним средствима у власништву других превозника регистрованих за обављање дјелатности превоза путника, у том случају је обавезна да сачини уговор о међусобним правима и обавезама. Закон не предвиђа могућност да агенција у обављању превоза користи превозна средстава којима се обавља линијски превоз путника из мјестаполаска и доласка до одредишта и назад.

Чланом 33. Нацрта закона прописани су услови за рад агенције. Поред пословног простора у законом прописаним случајевима и обавеза у агенцијском пословању, агенција мора испуњавати услове за запослене раднике и јемства за обављање агенцијских послова. По питању запослених у агенцији, закон прописује да агенција у сваком пословном простору, односно мјесту пословања има запослена најмање два лица у пуном радном времену, од којих једно лице са завршеним првим студијским циклусом високог образовања у трајању од најмање три године, или одговарајући еквивалент изнањем најмање једног страног језика. Изузетно, агенција која искључиво обавља рецептивни туризам по питању кадровске опособљености треба да испуњава блаже услове и то да у сваком пословном простору, односно мјесту пословања у којем непосредно обавља послове из члана 22. овог закона има запослено најмање једно лице у пуном радном времену са најмање средњом стручном спремом у четворогодишњем трајању.

Чланом 34. Нацрта закона прописана је висина и начин обезбјеђења јемства за обављање послова туристичке агенције. Агенција из члана 33. став 1. овог закона дужна је да обезбиједи јемство за обављање послова у облику неопозиве, безусловне и на први позив плативе банкарске гаранције или полисе осигуравајућег друштва са лимитом одговорности до 50.000 КМ. С циљем стимулисања агенције која искључиво обавља организацију туристичког путовања страних држављана у БиХ, односно по Републици Српској дужна је да обезбиједи јемство за обављање послова у облику неопозиве, безусловне и на први позив плативе банкарске гаранције или полисе осигуравајућег друштва са лимитираном одговорношћу на износ од 10.000 КМ. У оба случаја закон прописује да су исти случајеви који се осигуравају јемством у облику банковне гаранције или полисе осигурања, ради накнаде кориснику туристичке услуге:

1) плаћене цијене путовања ако због платне немогућности или стечаја агенције изостану услуге путовања,

2) накнаде трошкова који су настали због платне немогућности или стечаја агенције да измири трошкове нужног смјештаја, исхране и повратка корисника туристичке услуге у мјесто поласка и

3) накнаду штете која се проузрокује кориснику туристичке услуге неиспуњењем, дјелимичним испуњењем или неуредним испуњењем обавеза агенције које су одређене уговором о туристичком пакет-аранжману и програмом путовања.

Дакле, код агенције која обавља „рецептивни туризам“ лимитирана је одговорност на износ до 10.000 КМ, док код агенције чије пословање подразумијева организацију туристичког путовања и у земљи и иностранству, одговорност је на износ до 50.000 КМ. Као облик јемства у оба случаја предвиђена је банкарска гаранција и полиса осигурања. Обавеза је агенције да уколико обезбјеђује јемство у облику банковне гаранције или полисе осигурања уговорене на једногодишњи временски период да у року од 15 дана од дана издавања банковне гаранције или полисе осигурања за наредни једногодишњи период Министарству достави продужену банковну гаранцију, односно полису осигурања, те на тај начин омогућава Министарству да изврши увид јемства туристичких агенција након лиценцирања туристичких агенција, с обзиром на ситуацију да већина агенција јемство обезбјеђује у форми полисе осигурања уговорене на једногодишњи период. На тај начин омогућиће се ефикаснија контрола финансијских гаранција туристичких агенција и повећати заштита потрошача у ситуацијама које су покривене јемством туристичке агенције.

Чланом 35. Нацрта закона дефинисана је банковна гаранција за извођење екскурзије. Наиме, поред општег јемства које свака агенција мора да обезбиједи за своје пословање, агенције које организују групна путовања као што су екскурзије обавезне су да обезбиједе посебну банковну гаранцију у најмањој вриједности половине укупне цијене екскурзије утврђене уговором. Опште јемство које обезбјеђује агенција у случају групних путовања није довољна гаранција за обештећење потрошача, па се овим додатним видом гаранције појачава заштита ученика, ђака и студената приликом извођења екскурзије.

Чланом 36. Нацрта закона прописано је да је корисник јемства и гаранције из чл. 34. и 35. овог закона корисник туристичке услуге или друго лице које у складу са законом има право на накнаду трошкова или штете, у случају: када је платио цијену путовања, измирио трошкове нужног смјештаја, исхране и повратака са путовања у мјесто поласка у земљи и иностранству, неиспуњења, дјелимичног испуњења или неуредног испуњења обавеза агенције које су одређене општим условима путовања и програмом путовања. Овим чланом се одређује корисник јемства, односно гаранције агенције у случају извођења екскурзије, ради отклањања недоумица по овом питању.

Чланом 37. Нацрта закона прописан је начин издавања лиценце за обављање послова агенције. Лиценца представља посебну дозволу коју издаје Министарство на захтјев агенције. Потреба прибављања лиценце оправдава се превасходно чињеницом да организовање туристичких путовања представља најсложенију врсту послова у туристичко-агенцијској дјелатности, а директно је повезана са крајњим корисником услуга, односно корисником туристичке услуге за чију је заштиту законодавац најзаинтересованији. Издавањем лиценце, Министарство ће обезбиједити неопходан увид у број активних туристичких агенција које обављају агенцијске послове и путем инспекцијских органа квалитетније контролисати начин њиховог пословања. Агенције су дужне да, након прибављања рјешења надлежног органа о регистрацији, прибаве дозволу за рад, односно лиценцу за обављање послова туристичке агенције. Приликом издавања лиценце, Министарство утврђује да ли је агенција регистрована за обављање предметне дјелатности, односно да ли су испуњени услови прописани овим законом и прописима донесеним на основу овог закона који се односе на испуњеност минимално-техничких услова који се односе на пословне просторије, кадровске оспособљености, обезбјеђења средстава јемства, изрицања заштитних мјера и других услова за рад агенције који се тичу солвентности и квалитета рада. Лиценца се издаје у року од 15 дана након подношења потпуног и уредног захтјева агенције и важи три године од дана издавања. У овом члану Закона таксативно је побројана документација која се доставља Министарству ради издавања лиценце.

У члану 38. Нацрта закона прописани су услови за одбијање захтјева за издавање лиценце и ревизију лиценце. Министарство ће одбити захтјев за издавање лиценце ако утврди да је захтјев поднесен од агенције којој је у периоду од три године рачунајући од дана подношења захтјева за издавање лиценце била одузета лиценца, ако су оснивачи, односно одговорна лица агенције или лица која након оснивања приступе агенцији, физичка лица која су директно или индиректно имала контролно учешће у капиталу агенције којој је одузета лиценца и ако су оснивачи, односно одговорна лица агенције или лица која након оснивања приступе агенцији, физичка лица која су у периоду од двије године прије подношења захтјева за издавање лиценце кажњена за прекршај из области привреде. Такође, захтјев за издавање лиценце ће се одбити ако нису испуњени остали услови за њено издавање из члана 37. став 3. У истом члану прописано је да у поступку ревизије лиценце Министарство, у сарадњи са АПИФ-ом или увидом у електронски регистар пословних субјеката и предузетника врши провјеру регистровања агенције, а у сарадњи са Пореском управом Републике Српске по службеној дужности прибавља потврду, односно увјерење Пореске управе Републике Српске о регистрацији обвезника доприноса обавезног осигурања. Лиценца подлијеже ревизији након истека рока од три године од дана њеног достављања агенцији, а Министарство по службеној дужности води рачуна о истеку наведеног рока. Суштина ревизионог поступка је да се провјери да ли агенција и даље испуњава услове за обављање агенцијских послова. У овом поступку већину документације прибавља Министарство по службеној дужности (рјешење о регистрацији, подаци о агенцији, доказ о евиденцији обвезника обавезног социјалног осигурања и сл.), а од агенције се захтијева достављање овјереног и потписаног списка реализованих туристичких путовања, туристичких пакет-аранжмана, екскурзија, излета, односно извршених других послова из члана 22. т. 2) до 15) овог закона које је агенција обављала у периоду од момента издавања лиценце до момента покретања поступка ревизије лиценце и извод из евиденције уговора који се закључују у агенцијском пословању. У истом члану утврђује се правни основ министру да донесе правилник којим ће се дефинисати садржај и облик идентификационог кода агенције.

Чл. 39. и 40. Нацрта закона прописани су случајеви у којима престаје да важи лиценца, односно случајеви у којима се одузима лиценца. Лиценца престаје да важи: протеком периода предвиђеног за ревизију, на основу захтјева агенције, одузимањем лиценце, подјелом агенције на два или више друштва или престанком постојања агенције у складу са законом којим се уређују привредна друштва и обављање предузетничке дјелатности. Изузетно, уколико је агенција поступила у складу са чланом 38. став 7, односно уколико је агенција доставила Министарству потребну документацију и то: овјерен и потписан списак реализованих туристичких путовања, туристичких пакет-аранжмана, екскурзија, излета и других послова које обавља агенција, лиценца неће аутоматски престати истеком периода одређеног за ревизију. С циљем обезбјеђења квалитетнијег рада агенције, министру је дато овлашћење да одузме лиценцу у случају ако агенција у периоду важења лиценце престане да испуњава услове који се односе на пословни простор, односно ако у овом периоду не испуњава битне услове за рад (јемство, кадар), као и ако агенција не обезбиједи смјештај корисника туристичке услуге за све вријеме трајања уговореног путовања, ако агенција не обезбиједи повратак корисника туристичке услуге или су корисници неоправдано задржани на путовању дуже него што је предвиђено програмом путовања и слично. Један од разлога за одузимање лиценце је да је агенција отказала путовање, а корисницима туристичке услуге у законском року не изврши повраћај уплаћених средстава и ако агенција није обезбиједила смјештај корисника туристичке услуге током уговореног путовања. Агенција којој је одузета лиценца не може да поднесе захтјев Министарству за добијање лиценце прије истека рока од три године од дана пријема рјешења о одузимању лиценце. У истом члану прописане су посљедице одузимања лиценце. Агенција којој је одузета лиценца не може да поднесе захтјев Министарству за добијање лиценце прије истека рока од три године од дана достављања рјешења о одузимању лиценце.

Чланом 41. Нацрта закона дефинисани су остали субјекти који могу легално пружати услуге организације путовања, у складу са посебним прописима. Удружења, организације и синдикати могу, ради остваривања својих циљева и задатака прописаних статутом или другим актом, организовати путовање које укључује превоз и смјештај само за своје чланове, у складу са посебним прописима којима се региструју удружења, организације и синдикати, без сврхе стицања добити. Начин на који ови правни субјекти могу обављати привредну дјелатност и по основу ње стицати посебне приходе дефинисан је у посебним прописима којима је уређен статус и унутрашња организација наведених субјеката. Вјерске организације могу организовати посјете вјерника и ходочашћа вјерским свечаностима, светим мјестима, процесијама у складу са законом којим је уређен правни положај цркава и вјерских заједница. Као посебни услови за организацију путовања, овим законом нормирано је да се путовање односи само на чланове наведених правних субјеката (осим вјерских организација) и да су наведени субјекти дужни да утврде годишњи план путовања и доставе га тржишној инспекцији, у року од седам дана од дана усвајања, те уколико исти није достављен тржишној инспекцији, сматраће се као да није ни донијет. Истовремено са планом путовања достављају се и подаци који су неопходни за његову идентификацију, док је у случају промјене плана путовања нови план путовања је потребно доставити тржишној инспекцији најкасније пет дана од дана усвајања тог плана. Побројани субјекти могу да реализују само она путовања која су предвиђена планом путовања и којима се остварују циљеви утврђени оснивачким актом, односно статутом. Начин и поступак вршења надзора над радом наведених субјеката по питању обављања организације путовања, сврхе путовања, чињенице да ли је путовање организовано у складу са статутарним циљевима, начина расподјеле прихода врши се у складу са посебним прописима којима је уређено оснивање и дјелатност удружења, омладинско и синдикално организовање.

Чл. 42. до 49. Нацрта закона уређује се проблематика рада туристичких водича, туристичких пратилаца и туристичких аниматора, као туристичких субјеката који су од суштинске важности у процесу квалитетног остваривања туристичке услуге свих туристичких субјеката према одредбама овог закона и који представљају битну карику између прохтјева и потреба туриста и туристичке понуде одређене туристичке дестинације. Туристички водич је физичко лице које пружа туристима услуге показивања и стручног објашњавања, по унапријед утврђеном програму природне, културно-историјске, археолошке, етнографске, друштвено-политичке и друге туристичке знаменитости, док је туристички пратилац физичко лице које обавља оперативно-техничке послове у вођењу и праћењу групе туриста, те даје туристима основна саопштења о сврси путовања. Законом су дефинисани појмови, услови за обављање послова туристичког водича, туристичког пратиоца и туристичког аниматора, као и субјекти који се сматрају специјализованим водичима, који према сили закона не морају полагати испит за туристичког водича. Веома је важно питање дефинисања туристичког водича, а квалитет више у прецизирању тог појма је и негативно одређивање самог појма датог кроз набрајање послова које не пружа туристички водич. Прописана је обавеза агенције да у свим законом одређени случајевима за вођење групе туриста обавезно ангажује туристичке водиче и туристичке пратиоце који су положили испит и легализовали своју активност.

Према члану 43. Нацрта закона стручни испит за стицање звања туристичког водича може се полагати за: подручје Републике и/или туристичка подручја која обухватају територију на којој се по овом закону оснивају међуопштинске туристичке организације. Туристички водич на нивоу града или општине може да пружа услуге само на територији јединице локалне самоуправе за коју је положио испит што је ограничавајући фактор, док ће туристички водич који положи испит на нивоу подручја за које се оснива Међуопштинска туристичка организација имати шири територијални обим дјеловања. Дакле, питање оснивања МТО и полагања испита за стицање звања туристичког водича за уже подручје од нивоа полагања испита за Републику Српску су међусобно условљена. Међутим, до момента оснивања МТО, омогућено да једна или више туристичких организација града или општина спроведу испит за стицање звања туристичког водича за тзв. туристичке регије, односно за подручја на којима је предвиђено да се оснивају МТО. Стручни испит за стицање звања туристичког водича за подручје Републике Српске се полаже пред Комисијом Министарства, а стручни испит за стицање звања водича за туристичка подручја која обухватају територију на којој се оснивају међуопштинске туристичке организације полаже се пред комисијом коју именује међуопштинска туристичка организација или једна или више туристичких организација јединица локалне самоуправе. Лице које положи стручни испит пред Комисијом Министарства може да пружа услуге водича на подручју Републике Српске. Законом је утврђен основ да се правилником пропише програм и начин полагања стручног испита за стицање звања туристичког водича за подручје Републике Српске. Такође, Међуопштинска туристичка организација или једна, односно више туристичких организација јединица локалне самоуправе, уз претходно прибављену сагласност министра, доноси програм полагања стручног испита за стицање звања туристичког водича за подручја у којима је основана МТО.

Чланом 46. Нацрта закона прописан је начин пружања услуга туристичког водича.

Туристички водич може да пружа услуге самостално као предузетник, односно посредством агенције, привредног друштва или другог правног лица. У Закону је прописано да туристички водич за пружање услуге не мора посједовати пословни простор и то представља олакшицу у начину њиховог пословања, у ситуацији оснивања предузетничке радње. Дозвољено је да туристичког водича ангажује агенција, привредно друштво или друго правно лице на основу уговора о дјелу или другог уговора. Један од могућих начина пружања услуга туристичких водича је посредством Удружења туристичких водича. Законом је нормирано да удружење туристичких водича може у име и за рачун својих чланова посредовати у пружању услуга туристичког водича, уз обавезу издавања рачуна кориснику услуге.

Чл. 47. и 48. Нацрта закона се уводи и појам туристичког пратиоца који обавља оперативно-техничке послове у вођењу и праћењу туристичке групе, те даје туристима основна саопштења о путовању, као и појам туристичког аниматора који планира и остварује програме организовања слободног времена корисника туристичких услуга, а које се односи на спортско-рекреативне, забавне и културне садржаје.

Чланом 49. Нацрта закона прописана је дефиниција туристичког аниматора. Ради се о физичком лицу које планира и остварује програме организовања слободног времена корисника туристичких услуга, а које се односи на спортско-рекреативне, забавне и културне садржаје. За обављање послова туристички аниматор не мора посједовати пословни простор.

Чланом 50. Нацрта закона прописане су заједничке обавезе туристичких водича, туристичког пратиоца и туристичког аниматора. Наведена лица дужна су да пружају услуге савјесно и стручно у складу са одредбама овог закона и узансама у туризму. Приликом обављања послова, туристички водич мора код себе имати легитимацију туристичког водича, те на видљивом мјесту носити прописану ознаку туристичког водича, а уколико услуге пружа као предузетник, дужан је код себе имати рјешење надлежног органа за пружање услуга или уговор о дјелу, односно други уговор ако услуге пружа посредством агенције, привредног друштва или другог правног лица.

Чл. 51. до 63. Нацрта закона побројане су услуге у туризму. Наведеним члановима прописане су туристичке услуге у осталим облицима понуде, као што су услуге у здравственом, културном, конгресном, омладинском, планинском туризму, вјерском туризму и слично. Од предметних услуга потребно је истакнути услуге у омладинском туризму у смислу овог закона сматра се организовање и спровођење боравка туриста у омладинским хотелима – хостелима, или другим објектима предвиђених за омладину (студентски и омладински домови, кампови), као и организовање културно-забавних, музичких, едукативних и других програма и садржаја који се односе на боравак омладине. Законом је прописан правни основ министру да правилником пропише услове и начин пружања ових услуга. Дефиниција омладинског туризма упућује на његов садржај. Наиме, такав туризам се дефинише као боравак младих туриста, омладинаца у омладинским хотелима, хостелима и за њих организовање културно-историјских и спортско-рекреативних програма. Туристичке услуге на скијалишту прописане су Законом о јавним скијалиштима. Поред тога, дефинисане су туристичке услуге у здравственом туризму, туристичке услуге на селу, туристичке услуге у ловно-риболовном туризму, туристичке услуге на водама, туристичке услуге са спортско-рекреативним активностима и остале туристичке услуге. Туристичке услуге у здравственом туризму подразумијевају путовања мотивисана потребом за унапређење здравља и превенцију болести уз помоћ медицинских услуга, терапија, физичке активности, велнес услуга и слично, а које се конкретно односе на бањски (пружање услуга уз коришћење природно-љековитих фактора) и медицински туризам (пружање медицинских услуга из области стоматологије, пластичне хирургије, ортопедије и слично. Туристичке услуге на селу представљају шири појам од угоститељских услуга на селу које су прописане Законом о угоститељству. Туристичке услуге на селу подразумијевају и продају ручно израђених народних рукотворина, као и организацију активности на упознавању насљеђа и традиционалне културе сеоских подручја.

Чланом 54. Нацрта закона одређене су услуге у ловно-риболовном туризму. Под услугама у ловно-риболовном туризму подразумијевају се: организовање боравка ловаца и риболоваца, прихват и смјештај ловаца – туриста у одговарајуће објекте, организовање лова, пружање других услуга за потребе ловног туризма, као и друге услуге у вези са боравком ловаца и риболоваца. Ловно-туристичке услуге, у складу са одредбама овог закона, могу да пружају привредна друштва и остала правна лица у ловиштима у складу са прописима из области ловства.

Чл. 55. и 56. Нацрта закона прописане су туристичке услуге на водама. Туризам на водама као посебна врста туризма такође је значајан, те кроз јасно дефинисање појма наведено је и које услуге овај вид туризма обухвата, а углавном се односе на изнајмљивање простора за смјештај пловних објеката, изнајмљивање пловних објеката, прихват и чување пловних објеката и слично. Извршена је и подјела објеката туризма на ријекама и то на прихватне и пловне објекте. Објекти морају испуњавати услове за поједину врсту и категорију ових објеката како би добили то својство и били регистровани. Објекти у туризму на водама дијеле се на прихватне и пловне објекте. Прихватним објектом, у смислу овог закона, сматра се објекат лоциран на обали или на води, који служи за прихват, снабдијевање, чување, одржавање и поправку пловних објеката. Прихватни објекти, у смислу овог закона, јесу: сидришта, пристаништа и марине. Прихватни и пловни објекти туризма на водама морају испуњавати посебне услове за поједину врсту објекта у складу са прописом којим се уређује унутрашња пловидба. Пружаоци услуга у случају изнајмљивања пловног објекта обавезни су да кориснику издају бродско свједочанство или пловидбену дозволу у складу са законом.

Чл. 58. до 61. Нацрта закона прописани су услови за обављање туристичких услуга које укључују спортско-рекреативне активности и услуга на дивљим водама. Под туристичким услугама на дивљим водама подразумијевају се: услуге рафтинга, кајака, кануа, сплаварења, кањонинга и осталих екстремних спортова. Туристичке услуге које укључују спортско-рекреативне активности могу да пружају правна лица и предузетници под условима прописаним овим законом и другим прописима, а туристичке услуге на дивљим водама и у складу са законом којим се уређује област унутрашње пловидбе. Пружаоци ових услуга морају имати запослена стручна лица, као што су инструктори, тренери, скипери и друга лицакоја су обучена за пружање услуга у складу са посебним прописима, односно која посједују лиценцу издату од одговарајуће асоцијације. Пружалац услуга је обавезан: обезбиједити стандардну опрему и да је одржава у складу са посебним прописима, да прије почињања пружања услуга посебном информацијом у писаној форми, али и усменим путем, упозна корисника услуга са врстама ризика приликом спровођења туристичких услуга на дивљим ријекама, у случају организованог пружања услуга из члана 58. став 1. овог закона осигура кориснике услуга од посљедица несретног случаја, да упозна кориснике услуга са свим осигураним случајевима из полисе осигурања. Имајући у виду потенцијалну опасност од коришћења услуга на дивљим водама, пружалац услуга је обавезан да прије него што започне са пружањем услуга предочи кориснику изјаву о разумијевању, а овај је обавезан да је прочитати и потписати. Пружалац услуга је обавезан прије почетка пружања услуга усмено обавијестити кориснике услуга о сигурностним захтјевима, тзв. сигурносни извјештај, сачинити план путовања, те са садржајем истог упознати све кориснике услуга обезбиједити заштиту животне средине током обављања дјелатности, провјерити техничку исправност опреме корисника услуга, благовремено обавијестити претпостављене о почетку и завршетку путовања, обавијестити надлежне органе у ситуацији наступања несретног догађаја, водити дневник о свакој учињеној услузи. Поред уобичајених облика туристичких услуга, према закону могу се пружати и остали облици туристичких услуга које укључују остале спортско-рекреативне и авантуристичке активности, као што су: екстремног пењања, параглајдинга, спелеолошког истраживања, роњења, спелео-роњења, бициклизма, брдског бициклизма, алпинизма, горско-планинско вођење, скакање са ужетом (скакање са падобраном, те осталих високоадреналинских и екстремних спортова).

Чланом 61. Нацрта закона прописују се услови за стицање звања туристичког водича за рафтинг – скипера на подручју Републике Српске. Потреба за прописивањем ових услова проистиче из специфичности дјелатности рафтинга као вида авантуристичког туризма који носи одређене ризике по живот и здравље учесника. Увођењем система обавезног лиценцирања туристичких водича за рафтинг – скипера доприноси се унапређењу безбједности туриста, професионализацији ове услуге и подизању квалитета туристичке понуде Републике Српске. Услови за стицање звања односе се на држављанство, степен образовања и обавезу полагања стручног испита. Полагање стручног испита врши се пред комисијом коју формира министар, а коју чине представник Министарства трговине и туризма, један доктор медицине запослен у Јавној здравственој установи Дом здравља и инструктор који посједује цертификат IRF – Међународне рафтинг федерације за рафтинг инструкторе. Прописује се и висина трошкова полагања испита, начин њихове уплате, као и обавеза да само лица са издатом лиценцом могу обављати ову дјелатност у комерцијалне сврхе. Такође, овлашћује се министар да правилником пропише програм полагања стручног испита. Овим рјешењем се обезбјеђује уређеност тржишта у области рафтинга, подиже ниво одговорности и квалитета пружених услуга и унапређује укупни имиџ Републике Српске као безбједне и организоване туристичке дестинације.

Чланом 62. Нацрта закона прописане су остале туристичке услуге. Осталим туристичким услугама, у смислу овог закона, сматрају се: услуге на купалиштима и базенима, скијање на води, изнајмљивање скијашке, риболовне опреме, изнајмљивање опреме за обављање спортских и рекративних активности, као и изнајмљивање опреме за обављање различитих врста туристичких услуга. На купалиштима и базенима мора бити организована спасилачка служба, купалиште мора испуњавати минимално-техничке услове који ће се прецизније дефинисати правилником министра трговине и туризма. Пружалац услуга на купалишту је дужан да осигура кориснике туристичких услуга од посљедица несрећног случаја, видно истакне назив купалишта, односно базена и да пропише купалишни ред, уради процјену ризика и правила коришћења купалишта. Закон третира и начин пружања услуга изнајмљивањем одговарајуће опреме, за коју дјелатност такви субјекти морају прибавити одобрење за рад и регистровати се код надлежног органа. Субјекти који обављају такву дјелатност обавезни су кориснике својих услуга осигурати од посљедица несретног случаја. Надлежни орган јединице локалне самоуправе у рјешењу одређује мјесто и вријеме пружања тих услуга.

Чл. 63. и 64. Нацрта закона дефинисане су услуге изнајмљивања возила (рентакар), под којима се сматра изнајмљивање путничких аутомобила и возила до 3,5 тоне без возача. Ова врста услуге се према овом закону сматра специфичном туристичком услугом имајући у виду да су њени корисници углавном лица која имају својство корисника туристичке услуге у смислу члана 2. овог закона. Прописује се обавеза пружаоца ових услуга да запосли најмање једно лице ако пружа услугу изнајмљивања возила са возачем, као и обавезно закључивање уговора о изнајмљивању возила. Возила која се изнајмљују не могу да буду старија од пет година и морају да испуњавају услове утврђене прописима о безбједности саобраћаја на путевима. Пружалац услуга изнајмљивања возила мора да посједује најмање три регистрована моторна возила, обезбијеђено сервисирање и паркинг-простор за сва моторна возила.

Чл. 65. до 87. Нацрта закона односе се на организације које обављају промотивну дјелатност у туризму, како на републичком, тако и на општинском нивоу власти. Туристичке организације су организације које представљају јавне установе основане од стране јавних органа власти (Владе Републике Српске и скупштине општина), а које се брину о унапређењу туризма на републичком и локалном нивоу. Законом је успостављен координаторски однос између Туристичке организације Републике Српске и осталих општинских туристичких организација, а у смислу посредног утицаја ТОРС-а на израду и реализацију програмских активности општинских туристичких организација, обавезног сазивања тзв. Координационог тијела, које чине директори или њихови представници свих постојећих ТО општина и међуопштинских туристичких организација ради заједничког усаглашавања и спровођења јединствене политике промоције туристичких потенцијала Републике Српске. Законом су таксативно наведени циљеви дјеловања туристичких организација, као што су: промоција туристичког производа, подстицање и унапређивање развоја постојећег и развоја новог туристичког производа, унапређење и развијање свијести о значају туризма, привредним, друштвеним, културним и мултипликативним ефектима туризма на цјелокупни привредни систем и унапређивање општих услова боравка туриста и пружања информација туристима.

Иако су туристичке организације непрофитне организације, чланом 66. таксативно су побројани и остали послови туристичких организација од којих могу стицати одређене приходе с циљем побољшања њиховог материјалног статуса, што узрочно-посљедично утиче на квалитет обављања основих послова из члана 65. Туристичке организације могу да управљају туристичком инфраструктуром јединице локалне самоуправе, туристичког простора или туристичког мјеста, која им је дата на управљање одлуком оснивача, да управљају природним добрима и ресурсима који су им дати на управљање одлуком оснивача у складу са посебним прописима (излетишта, ловишта, паркови, плаже, језера, ријеке, природно и културно-историјско насљеђе), да посредују у пружању угоститељских услуга на селу, у апартманима, кућама за одмор и собама за изнајмљивање, да организују испит за стицање звања туристичког водича за туристичка подручја која обухватају територију на којој се оснивају међуопштинске туристичке организације, организују манифестације и приредбе, објављају туристичке комерцијалне огласе у огласним медијима који су им дати на управљање одлуком оснивача, изнајмљују сајамски простор и продају сувенире, туристичке карте и брошуре, осим сопственог промотивног материјала и врше продају производа и услуга. Тиме је установљена могућност да туристичке организације на принципима дестинацијског менаџмента управљају одређеном туристичком дестинацијом и да унапређују туристички производ туристичког мјеста.

Чланом 67. Нацрта закона таксативно су побројани приходи туристичких организација. Тренутно се већина туристичких организација дјелимично финансира из буџета оснивача и из средстава боравишне таксе, а оваквим рјешењем дефинисаће се начин додатног финансирања система туристичких организација.

Чланом 68. Нацрта закона прописује правни статус туристичких организација као јавних установа, а чланом 69. прописују се врсте туристичких организација које се могу оснивати у Републици Српској. У том правцу могу постојати Туристичка организација Републике Српске, међуопштинске туристичке организације и туристичке организације града или општине.

Чланом 70. Нацрта закона прописани су органи управљања у туристичким организацијама.

Новина у овом закону је постојање Међуопштинске туристичке организације (МТО) – удруживање више постојећих општинских туристичких организација, или оснивање једне МТО за подручје више јединица локалне самоуправе за коју нису основане локалне ТО, као и комбинација наведених могућности, прописан је поступак и начин оснивања ових организација, с циљем регионализације постојећих туристичких организација у једну организацију за промоцију туризма одређеног туристичког подручја.

Чланом 72. Нацрта закона прописан је садржај програма рада туристичке организације. Годишњи програм рада и финансијски план туристичке организације обавезно садржи појединачно утврђене и планиране задатке, као и потребна финансијска средства за њихово извршавање. Туристичка организација је обавезна да за сваку пословну годину утврди програм рада и финансијски план. Законом је прописана обавеза туристичких организација града или општине и МТО да програма рада доставе ТОРС-у, након што их усвоји оснивач. Ради благовременог испуњења обавеза ТОРС-а према оснивачу, законом је прописано да је ТОРС обавезан донијети Програм рада и финансијски план најкасније до краја децембра текуће године, за наредну годину.

Члан 73. Нацрта закона прописује обавезу сачињавања финансијских извјештаја туристичких организација градова или општина и МТО и њиховог обавезног достављања ТОРС-у ради упознавања са ефектима и степеном реализације програмских активности локалних ТО. Путем тог извјештаја, у поступку разматрања извјештаја о раду ТОРС-а, Министарство ће имати сазнања о начину дјеловања и о степену реализације планираних активности ТО општина/градова и МТО, што је значајно са становишта предузимања стратешких мјера у туризму. Прописивање предметне обавезе је значајно и са становишта контроле утрошка јавних средстава прикупљених од боравишне таксе. ТОРС је обавезан донијети извјештај о пословању са финансијским извјештајем о пословању за претходну годину најкасније до краја априла текуће године, а туристичке организације града или општине и МТО најкасније до краја јуна текуће године.

Чланом 74. Нацрта закона прописана је дестинацијска менаџмент организација. Све туристичке организације из члана 69. овог закона, уз сагласност оснивача, ради планирања, координације и управљања туристичким активностима, могу са другом туристичком организацијом, привредним друштвом или предузетником који обавља дјелатност из области саобраћаја, туризма, угоститељства, промета робе и услуга, културе, спорта, информисања, конгресних и сајамских активности, основати дестинацијску менаџмент организацију, односно организацију за оперативне, маркетиншке и промотивне послове. Циљ овог специфичног облика удруживања је заједничка реализација дефинисаног туристичког производа у оквиру постојеће туристичке дестинације.

Чл. 75. и 76. Нацрта закона прописани су основни послови ТОРС-а. У том смислу, извршено је разврставање послова ТОРС-а на три основне групе: промотивне активности у туризму, програмске активности у туризму и координаторске активности у туризму, те су у овкру наведених група послова прецизно и таксативно наведене активности ТОРС-а. Новину у раду представља обавеза ТОРС-а да у координацији са туристичким организацијама из члан 69. т. 2) и 3) води евиденцију обвезника боравишне таксе на подручју Републике који не уплаћују или неуредно уплаћују боравишну таксу.

Чланом 77. Нацрта закона прописује се рад и дјелокруг послова Координационог тијела у ТОРС-у. Тијело је замишљено као институционализација обавезне сарадње свих туристичких организација градова или општина и МТО међусобно и у корелацији са ТОРС-ом, као кровном републичком организацијом у области туристичке промоције, што је од изузетне важности за јединствено дјеловање тих јавних служби на формулисању и представљању туристичког производа Републике Српске. Сарадња и усаглашено дјеловање ТО градова или општина, са ТОРС-ом представља суштину цјелокупног система унапређења и промоције туризма. Координационо тијело чине директор или овлашћени представник туристичких организација из члана 69. т. 2) и 3) овог закона, на начин и под условом који се утврди Статутом ТОРС-а, те један представник Министарства. Број чланова координационог тијелаиз постојећих туристичких организација градова или општина, односно међуопштинских туристичких организација утврђује се одлуком Управног одбора ТОРС-а и одређује у зависности од броја постојећих туристичких организација и сразмјерно њиховом туристичком значају и учешћу у укупном приходу ТОРС-а.

Чланом 78. Нацрта закона прописана је могућност да ТОРС оснује своје пословне јединице у иностранству с циљем квалитетније промоције туристичких потенцијала Републике Српске.

Чл. 79. до 81. Нацрта закона прописана је унутрашња организација ТОРС-а, органи управљања, дјелокруг послова и посебни услови за избор директора и чланова Управног одбора ТОРС-а. Органи управљања ТОРС-а су: управни одбор и директор, с тим да ТОРС формира и координационо тијело које не представља орган управљања. За директора ТОРС-а може да буде изабрано лице које испуњава посебне услове: завршен први циклус високог образовања са остварених најмање 180 ECTS бодова или еквивалентом правног, економског или туристичког смјера, најмање три године радног искуства у струци, након завршеног првог циклуса образовања и активно знање најмање једног страног језика. За чланове Управног одбора ТОРС-а може да буде изабрано лице које испуњава посебне услове: завршен први циклус високог образовања са остварених најмање 180 ECTS бодова или еквивалентом правног, економског или туристичког смјера и најмање три године радног искуства у струци. Прописивањем јединствених посебних услова за избор директора и чланова Управног одбора ТОРС-а осигураће се да органи управљања ТОРС-а имају потребне квалификације за рад у ТОРС-у имајући у виду специфичност послова у систему промоције туризма.

Чланом 82. Нацрта закона прописане су основне, контролне функције Владе Републике Српске, односно Министарства трговине и туризма над радом свих туристичких организација као јавних установа основаних на републичком, односно општинском нивоу власти. Законом је нормирана ситуација у којој органи управљања ТОРС-а не поступе у складу са обавезом достављања извјештаја о раду и финансијског извјештаја на разматрање Влади, као оснивачу, као и у случају да нису обезбиједили одржавање сједнице Координационог вијећа најмање једанпут годишње.

Чланом 83. Нацрта закона прописани су циљеви оснивања туристичких организација града или општине, односно МТО. Наведене организације оснивају се ради промоције туризма јединице локалне самоуправе.

Чланом 84. Нацрта закона прописано је да се Међуопштинска туристичка организација оснива за подручје туристичких подручја (регија) које су дефинисане Стратегијом развоја туризма, и то за: бањолучку туристичку регију, добојску туристичку регију, зворничко-бијељинску туристичку регију, сарајевску туристичку регију, фочанску туристичку регију и требињску туристичку регију.

Имајући у виду постојећи систем финансирања ТО градова или општина, путем боравишне таксе коју уплаћују угоститељи који пружају услуге смјештаја на територији општине, а с обзиром на чињеницу да су у појединим, слабије развијеним општинама, смјештајни капацитети ограничени (што утиче на прилив средстава од боравишне таксе) и да због финансијске неодрживости ТО надлежни органи јединице локалне самоуправе не могу обезбиједити буџетска средства за финансирање рада ТО, предвиђена је могућност оснивања заједничке или међуопштинске ТО за више општина. Међуопштинска туристичка организација може настати на основу удруживања више постојећих туристичких организација градова или општина у јединствену међуопштинску туристичку организацију или на основу одлука надлежних органа јединица локалне самоуправе на којима претходно није била основана туристичка организација града или општине. На сва питања рада МТО, као што су оснивање, органи, управљања, статус, доношење одлука, усвајање програма рада, извјештаја о пословању, са финансијским извјештајима, примјењују се одговорајуће одредбе закона којим је уређен систем јавних служби и закона којим се уређује систем локалне самоуправе.

Чланом 85. Нацрта закона, а с циљем валоризације, очувања и заштите туристичких вриједности на територији града или општине, системом позитивне нумерације, таксативно су одређени послови туристичких организација општина, односно градова, или МТО које се уопштено могу одредити у односу на програмске активности у оквиру надлежности јединица локалне самоуправе у области туризма.

Чланом 86. Нацрта закона прописани су посебни услови за избор директора и Управног одбора туристичке организације града или општине и МТО. За директора туристичке организације града или општине и МТОможе да буде изабрано лице које испуњава посебне услове: завршен први циклус високог образовања са остварених најмање 180 ECTS бодова или еквивалент економског, правног или туристичког смјера, најмање двије године радног искуства у струци и активно знање једног страног језика. За чланове Управног одбора туристичке организације града или општине и МТОможе да буде изабрано лице које испуњава посебне услове: завршен први студијски циклус високог образовања у трајању од најмање три године (180 ECTS бодова) економског, правног или туристичког смјера и најмање двије године радног искуства у струци. Прописивањем јединствених посебних услова за избор директора и чланова управног одбора туристичких организација на нивоу града, односно општине или МТО осигураће се да органи управљања имају потребне квалификације за рад у наведеним организацијама.

Чланом 87. Нацрта закона нормирана је веома честа појава да туристичке организације општине или градова оснивају посебне организационе дијелове, тзв. туристичко-информативне центре. Центар нема својство правног лица, а њиховим оснивањем туристичке организације квалитетније ће вршити регистрацију и праћење туристичког промета на подручју туристичког мјеста.

Чл. 88. и 89. Нацрта закона уређена су питања туристичке сигнализације. Туристичка сигнализација представља знакове, односно табле, паное или карте којима се усмјеравају и обавјештавају туристи, пјешаци, бициклисти и учесници у саобраћају о културним, историјским, природним и туристичким знаменитостима, објектима туристичке инфраструктуре и супраструктуре, манифестацијама и осталим садржајима туристичке понуде. Закон дефинише начин постављања туристичке сигнализације, као и обавезу претходног прибављања одобрења органа у складу са посебним прописима из области безбједности саобраћаја на путевима, а према захтјеву ТОРС-а или туристичке организације града или општине, односно МТО.

Чланом 90. Нацрта закона успостављена је јединствена евиденција у туризму која је значајна са становишта праћења статистичких података о кретањима у туристичком сектору.

Чланом 91. Нацрта закона уређује се питање субвенционисања туристичке привреде, додјелом финансијске помоћи туристичким субјектима из овог закона за коју се не захтијева никаква противнакнада, чим се заправо врши стимулисање туристичких субјеката у смислу смањења трошкова обављања туристичке дјелатности. Утврђује се могућност трајног обезбјеђивања буџетских средстава за усмјеравање и подстицање развоја туризма и таксативно су набројане намјере за које се обезбјеђују средства из буџета, као што су: учешће у финансирању израде стратегије, мастер планова, осталих планских докумената у туризму, учешће у финансирању промотивних активности туристичких дестинација и туристичких мјеста, као и туристичко-културних и туристичких манифестација у земљи и иностранству; учешће у финансирању пројеката субјеката у туризму и у осталим дјелатностима које су сродне туризму и које се могу туристички валоризовати; подстицање изградње туристичке инфраструктуре, туристичке супраструктуре, спортско-рекреативних и других пратећих садржаја јавног карактера значајних за унапређење квалитета туристичке понуде и слично. Право на додјелу намјенских средстава имају субјекти који су регистровани у Републици и Брчко Дистрикту БиХ за обављање дјелатности туризма и угоститељства, или са туризмом непосредно повезаних дјелатности: привредна друштва и предузетници, физичка лица која пружају угоститељске услуге на селу, апартману, кући за одмор, односно соби за изнајмљивање, удружења, невладине организације и остале непрофитне организације, пољопривредне задруге, јединице локалне самоуправе и туристичке организације града или општине, односно МТО и остале јавне установе и правна лица основане на нивоу јединице локалне самоуправе и јавне установе и јавна предузећа. Услови и начин додјеле, као и обезбјеђење механизма за намјенско коришћење субвенције прописаће се уредбом Владе Републике Српске. Додјела намјенских средстава за развој туризма врши се: на основу акта Владе, на основу јавног конкурса, рјешењем министра за износе до 10.000 КМ, рјешењем министра о додјели субвенције за туристичке агенције и за додјелу субвенција у туризму.Законом су прописани критеријуми за избор пројеката за финансирање, као и именовање посебне Комисије за избор пројеката, односно за контролу утрошка средстава. Корисник подстицаја обавезан је да Министарству благовремено достави извјештај о утрошку средстава са потребним доказима у року који је прописан уговором и да намјенски утроши додијељена средства. Корисник средстава који у уговореном року не достави извјештај са пратећим доказима о намјенском утрошку средстава или достави неуредан и непотпун извјештај, злоупотријеби, односно ненамјенски утроши средства или не реализује пројекат, губи право на коришћење финансијских средстава прописаних овим законом у наредном буџетском периоду, те има обавезу да врати додијељена средства увећана за затезну камату.

Чл. 92. до 97. Нацрта закона уређује се појам туристичких ваучера. С циљем развоја домаћег туризма у буџету Републике се могу планирати средства за субвенционисано коришћење услуга код угоститеља додјелом туристичких ваучера. Дакле, додјела туристичких ваучера у једној фискалној области искључиво зависи од расположивих средстава у буџету Републике Српске за наведену намјену. Ваучер је заправо хартија од вриједности, документ који издаје Министарство, а на основу кога корисник ваучера остварује право на субвенционисано коришћење услуга смјештаја или других угоститељских услуга код угоститеља. Министарство води Евиденцију субјеката који су испунили формалне и материјалне услове за додјелу ваучера. За учешће на јавном позиву угоститељ и туристичка агенција дужни су да испуне услове који се односе на регистровано сједиште у Републици, измирене све доспјеле пореске обавезе најкасније 30 дана од дана подношења захтјева за учешће на јавном позиву и број запослених радника код угоститеља и туристичке агенције. Министарство, по службеној дужности, увидом у Јединствени информациони систем за регистрацију пословних субјеката Републике Српске утврђује испуњеност услова регистрације угоститеља и туристичке агенције, а у сарадњи са Пореском управом Републике Српске утврђује испуњеност услова у вези са измиреним пореским обавезама и бројем запослених радника. Уколико угоститељ и туристичка агенција испуњавају услове за учешће у поступку додјеле туристичких ваучера, министар доноси рјешење о упису у Евиденцију угоститеља и туристичких агенција. Само код угоститеља који је уписан у Евиденцију могуће је искористити ваучер. Министарство води Евиденцију угоститеља и туристичких агенција који су испунили услове по јавном позиву. Министарство доноси рјешење о брисању из Евиденције ако се у току периода додјеле туристичких ваучера утврди да су угоститељ или туристичка агенција престали испуњавати услове за учешће у шеми додјеле ваучера, или ако се у поступку инспекцијске контроле утврди да угоститељска услуга није пружена лично кориснику ваучера, односно ако угоститељ или туристичка агенција злоупотребљавају личне податке грађана.

Чл. 98. до 102. Нацрта закона прописан је инспекцијски надзор над примјеном одредаба овог закона. Инспекцијски надзор над спровођењем одредаба овог закона врши Републичка управа за инспекцијске послове и посебне организационе јединице за обављање инспекцијских послова у градској, односно општинској управи јединица локалне самоуправе путем тржишног инспектора, здравственог инспектора, саобраћајног, урбанистичко-грађевинског и еколошког инспектора. У Закону су садржане материјално-правне одредбе које се односе на конкретна овлашћења тржишних инспектора у поступку инспекцијског надзора над примјеном одредаба овог закона. Законом је извршена подјела послова о питању контроле примјене овог закона између више различитих инспекцијских служби. Прописани су услови за примјену мјере забране обављања туристичке дјелатности, затварања туристичког објеката, провјере испуњености минималних техничких услова.

Чл. 103. до 113. Нацрта закона прописане су новачне казне за непоштовање обавеза из овог закона за све туристичке субјекте, које су усаглашене са Законом о прекршајима.

Чланом 114. Нацрта закона прописане су прелазне и завршне одредбе. Прописано је да ће туристички субјекти ускладити своје пословање са одредбама овог закона у року од годину дана од дана ступања на снагу овог закона.

Чл. 116. и 117. Нацрта закона таксативно су прописани подзаконски акти које ће донијети Влада, односно надлежни министар.

Чланом 118. Нацрта закона прописано је да ће се до доношења подзаконских аката утврђених овим законом примјењивати подзаконски акти донесени на основу Закона о туризму („Службени гласник Републике Српске“, бр. 45/17 и 16/23), осим ако нису у супротности са овим законом.

Чланом 119. Нацрта закона прописано је да ступањем на снагу овог закона престаје да важи Закон о туризму („Службени гласник Републике Српске“, бр. 45/17 и 16/23).

Чланом 120. Нацрта закона прописано је да овај закон ступа на снагу осмог дана од дана објављивања у „Службеном гласнику Републике Српске“.

**VI ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА**

**НА УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ**

**ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Увидом у спроведени процес методологије кратке процјене утицаја прописа на Нацрт закона о туризму, Министарство привреде и предузетништва, у Мишљењу број: 18.06-322-278/25 од 28. октобра 2025. године, између осталог наводи да је Нацрт закона планиран Програмом рада Владе Републике Српске и Програмом рада Народне скупштине Републике Српске за 2025. годину.

Општи циљ који се жели постићи доношењем Нацрта закона је да се обезбиједи унапређење правног оквира за регулисање туристичке дјелатности у Републици Српској, а посебни циљеви су: успостављање јасних правила за рад туристичких агенција и посредника, сузбијање нелојалне конкуренције од стране удружења и сличних организација, проширење система туристичких ваучера на стране држављане, стварање услова за стицање звања лиценцираног рафтинг водича – скипера и усклађивање са прописима Европске уније.

Код утврђивања опција за постизање циљева, утврђено је да је регулаторна промјена најбоља опција за рјешавање утврђених проблема и постизање дефинисаног циља.

У вези са утицајем на јавне буџете, обрађивач наводи да су за спровођење овог закона потребна финансијска средства из буџета Републике Српске за финансирање пројеката туристичких субјеката по основу субвенција у туризму. У циљу усмјеравања и подстицања развоја туризма у буџету се могу планирати средства, што подразумијева да висина обезбијеђених средстава зависи од пројекције буџета, односно динамике реализације буџета за текућу годину. Покретање поступка додјеле туристичких ваучера у наредним буџетским годинама искључиво ће зависити од расположивих средстава у буџету за те намјене. Нацртом закона утврђује се висина трошкова полагања стручног испита која износи једну четвртину износа утврђене најниже нето плате у Републици Српској за претходну годину, али с обзиром на очекивани број кандидата не очекује се значајнији утицај на буџет.

У вези са утицајем на пословање, обрађивач наводи да Нацрт закона прописује увођење електонске продаје туристичких пакет-аранжмана што ће повећати транспарентност и ефикасност у пословању туристичких агенција које ће бити обавезне да јавно објаве пословне податке (пословно име, матични број, адреса, контакт подаци, број лиценце, банкарску гаранцију или полису осигурања, те опште услове путовања приликом електронске продаје). Такође, Нацртом закона јасно се дефинише под којим условима удружења могу организовати путовања: само за своје чланове, без сврхе стицања добити, у складу са статутом и посебним прописима о регистрацији удружења. Ово рјешење је кључно јер разграничава њихову дјелатност од комерцијалног пословања туристичких агенција. Увођење обавезе израде и достављања годишњег плана путовања, пријаве сваког појединачног путовања са програмом и списком путника, те вођења детаљне евиденције пружа много јаснији оквир за праћење и контролу њиховог дјеловања. Прописана је и директна санкција за свако одступање од прописаних услова: уколико путовање није у плану, или се подаци не евидентирају на прописан начин, аутоматски се сматра туристичким путовањем за које је потребна лиценца, што отвара могућност за инспекцијске мјере и казне. Нацртом закона прописује се могућност страним туристима да користе туристичке ваучере. С обзиром да страни туристи остварују већу потрошњу очекује се развој туристичке привреде кроз повећање прихода и већа промоција Републике Српске као туристичке дестинације. Све наведно ће позитивно утицати на унапређење пословања у области туристичког сектора.

Нацртом закона прописано је увођење нове формалности: Лиценца о стеченом звању туристичког водича за рафтинг - скипера на подручју Републике Српске. Сврха формалности је повећање броја специјализованих туристичких водича, а што ће обезбиједити да се овом дјелатношћу баве искључиво стручна, обучена и одговорна лица. Нацрт закона утврђује измјену двије постојеће формалности:

* Лиценца за обављање послова туристичке агенције – разлог за измјену рока ревизије лиценце са четири на три године произилази из потребе за унапређењем квалитета, безбједности и професионалних стандарда у туристичком сектору. Туристичке услуге су динамична дјелатност у којој се стандарди, законски оквири и тржишни захтјеви мијењају брже него раније, па је неопходно чешће провјеравати да ли носиоци лиценце и даље испуњавају прописане услове за њено обављање.
* Увјерење о положеном стручном испиту за стицање звања туристичког водича за подручје Републике Српске – утврђује се висина накнаде за полагање стручног испита, а што ће бити основа за покриће организационих и административних трошкова спровођења испита.

У вези са социјалним утицајем, обрађивач наводи да ће Нацрт закона имати позитиван утицај на потрошаче, тј. туристе. Предложеним рјешењима потрошачи ће имати лакши приступ кључним информацијама код електронске продаје туристичких пакет-аранжмана, што смањује ризик од превара и ствара веће повјерење у куповину електронским путем. Јасним дефинисањем улоге агенције као посредника у продаји туристичких пакет-аранжмана и утврђивањем одговорности између агенције у својству организатора путовања и агенције у својству посредника штите се интереси потрошача и ствара правна сигурност. Прописивањем јасних услова под којима удружења могу организовати путовања постиже се већи ниво заштите и сигурности за туристе. Прописи који ограничaвају удружења на непрофитно дјеловање и организацију путовања искључиво за своје чланове спречавају појаву нелиценцираних и непоузданих организатора. На овај начин путници имају јасну разлику између регистрованих туристичких агенција и удружења која дјелују у складу са законом, што смањује ризик од превара, неиспуњених обавеза и финансијских губитака. С обзиром на то да је рафтинг активност повећаног ризика, у којој учествују како домаћи, тако и страни туристи, неопходно је прописати јасне услове под којим физичка лица могу да стекну звање туристичког водича за рафтинг – скипера и легитимно пружају ову услугу, а што ће утицати на унапређење квалитета и безбједности туристичких услуга у области авантуристичког туризма. Увођењем новог начела у туризму обезбјеђује се поштовање људских права и достојанства особа са инвалидитетом, равноправности и забране дискриминације. На овај начин доприноси се подизању свијести о важности инклузивности и приступачности у туризму, како код пружалаца услуга, тако и код шире јавности.

У вези са утицајем на животну средину, утврђено је да Нацрт закона нема директног утицаја, али се током израде текста Нацрта закона водило рачуна о заштити и очувању природних ресурса.

У погледу осталих методолошких корака процјене утицаја прописа, утврђено је да су обављене консултације са Привредном комором Републике Српске, Комором самосталних предузетника Републике Српске, туристичким организацијама општина и градова и Савезом општина и градова Републике Српске. Обрађивач прописа је оправдане сугестије и примједбе уградио у текст Нацрта закона.

Када је у питању праћење спровођења прописа, обрађивач наводи да ће управни надзор над спровођењем закона вршити ресорно министарство, а инспекцијски надзор Републичка управа за инспекцијске послове и посебне организационе јединице за обављање инспекцијских послова у градској, односно општинској управи јединица локалне самоуправе посредством тржишног инспектора, здравственог инспектора, саобраћајног инспектора, те урбанистичко-грађевинског и еколошког инспектора. Кључни показатељи за вредновање ефеката примјене закона биће број издатих лиценци, укупна туристичка потрошња, резултати спроведених инспекцијских надзора и ниво усклађености закона са директивама Европске уније.

Министарство привреде и предузетништва утврдило је да је обрађивач, приликом спровођења процјене утицаја прописа, поступио у складу са Одлуком о процјени утицаја прописа.

Сугерише се обрађивачу да поступи у складу са тачком V Одлуке о процјени утицаја прописа приликом израде подзаконских аката.

**VII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У поступку израде предметног Нацрта закона обављене су консултације са пословним субјектима у области туризма и угоститељства, у складу са Смјерницама за консултације у изради прописа и других општих аката („Службени гласник Републике Српске“, број 86/22), закон је био објављен и на интернет страници Министарства и веб-апликацији еКонсултације и упућен заинтересованим субјектима, те затражена мишљења, сугестије и коментари од Привредне коморе Републике Српске, Коморе самосталних предузетника Републике Српске, туристичких организација општина и градова, Савеза општина и градова Републике Српске, а све с циљем проналажења најцјелисходнијих законских рјешења која су нормирана предметним Нацртом закона.

Све достављене примједбе су размотрене и примједбе које су биле оправдане, конструктивне и оцијењене да доприносе остваривању циља Закона прихваћене су и уграђене у текст Закона.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ**

**ДОНОШЕЊА ЗАКОНА**

За спровођење овог закона потребно је обезбиједити средства из буџета Републике Српске за финансирање пројеката туристичких субјеката по основу субвенција у туризму, прије свега гранта, који се у Закону о буџету води као Капитални грант за развој туризма и Текући грант за развој туризма. У члану 91. Закона, прописано је да се ради усмјеравања и подстицања развоја туризма у буџету Републике Српске могу планирати средства, што подразумијева да висина обезбијеђених средстава у буџету зависи од пројекције буџета, односно динамике реализације буџета за текућу годину. Такође, покретање поступка додјеле туристичких ваучера која су дефинисана чланом 92. овог закона, у наредним буџетским годинама искључиво ће зависити од расположивих средстава у буџету за те намјене.