

**РЕПУБЛИКА СРПСКА**

**ВЛАДА**

**МИНИСТАРСТВО ПРИВРЕДЕ И ПРЕДУЗЕТНИШТВА**

|  |
| --- |
| Трг Републике Српске 1, Бања Лука, тел: 051/338-642, fаx: 051/338-847; e-mail: mpp@mpp.vladars.rs; www.vladars.rs |

Број: 18.03/052-912-2/25

Датум: 26.09.2025. године

Министарство привреде и предузетништва, поступајући у складу са чланом 198. став 4. Пословника Народне скупштине Републике Српске („Службени гласник Републике Српске“, број 66/20), а у вези са Закључком Народне скупштине Републике Српске, број: 02/1-021-857/25 са 15. редовне сједнице одржане 9. јула 2025. године, након спроведене јавне расправе о Нацрту закона о измјенама и допунама Закона о јавним предузећима, доставља

**ИЗВЈЕШТАЈ**

**О РЕЗУЛТАТИМА ЈАВНЕ РАСПРАВЕ О НАЦРТУ ЗАКОНА**

**О ИЗМЈЕНАМА И ДОПУНАМА ЗАКОНА О ЈАВНИМ ПРЕДУЗЕЋИМА**

Народна скупштина Републике Српске је на 15. редовној сједници одржаној 9. јула 2025. године усвојила Нацрт закона о измјенама и допунама Закона о јавним предузећима и донијела Закључак број: 02/1-021-857/25 од 9. јула 2025. године, који је објављен у „Службеном гласнику Републике Српске“, број 60/25.

Овим закључком одлучено је да се Нацрт закона о измјенама и допунама Закона о јавним предузећима упути на јавну расправу, с обзиром на то да се њиме уређују питања од посебног значаја за грађане, те да је неопходно консултовати органе, организације, научне и стручне институције, као и заинтересоване грађане.

Истим закључком задужено је Министарство привреде и предузетништва да у року од 30 дана организује и спроведе јавну расправу о наведеном нацрту закона и уз текст Приједлога закона Народној скупштини достави извјештај о резултатима јавне расправе са мишљењима и приједлозима изнесеним у тој расправи.

Јавна расправа отворена је 18.07.2025. године објавом на интернет страници Министарства привреде и предузетништва, којом су позване све заинтересоване стране да доставе своје приједлоге, примједбе и сугестије у писаној форми.

Поред тога, позив на јавну расправу објављен је и на интернет страници Привредне коморе Републике Српске.

У оквиру јавне расправе, Министарство привреде и предузетништва је организовало централну јавну расправу која је одржана дана 29.07.2025. године у просторијама Привредне коморе Републике Српске.

На централној јавној расправи учествовала су 42 регистрована учесника, представника институција Републике Српске, јединица локалне самоуправе, пословне заједнице, јавних предузећа и друга заинтересована лица.

Одређени приједлози за измјене и допуне предметног закона изнесени су усмено и писаним путем на централној јавној расправи одржаној у Привредној комори Републике Српске, док су други приједлози достављени писаним путем, у складу са објављеним позивом на јавну расправу.

У наставку су наведени приједлози за измјене Закона о јавним предузећима изнесени у току јавне расправе, као и образложења и изјашњења у вези са тим приједлозима.

* Приједлог за повећање броја независних чланова надзорног одбора

Члан 8. Нацрта закона о измјенама и допунама Закона о јавним предузећима прописује да најмање један члан надзорног одбора буде независан, што је у складу са стандардимакорпоративног управљања Европске уније и рјешењима у региону (Република Србија, Република Хрватска). Ова одредба закона говори о минималном броју независних чланова надзорног одбора и иста не искључује могућност да се у пракси може именовати већи број независних чланова. Из наведених разлога, није прихваћена иницијатива да се законом пропише да већина или сви чланови надзорног одбора морају бити независни.

* Приједлог да се створи могућност вођења одвојеног рачуноводства по дјелатностима

У члану 3. тачка л. Нацрта закона о измјенама и допунама Закона о јавним предузећима је прописано да су јавна предузећа која истовремено обављају и тржишне дјелатности и послове од јавног интереса дужна да воде засебну рачуноводствену евиденцију за сваку од дјелатности. Анализиран је приједлог са јавне расправе везано за могућност спровођења ове одредбе у пракси и исти је у Приједлогу закона прецизиран, те је прописано да су јавна предузећа која истовремено обављају тржишне дјелатности и послове од јавног интереса дужна да воде интерну рачуноводствену евиденцију засебно за тржишне дјелатности и за послове од јавног интереса, на начин којим се обезбјеђује јасно разграничење остварених прихода и расхода у вези са тим дјелатностима и пословима.

* Приједлог о избору управе јавног предузећа

Члан 11. Закона о јавним предузећима Републике Српске („Службени гласник Републике Српске“ бр. 75/04 и 78/11) прописује да управу бира надзорни одбор већином гласова, на основу јавног конкурса, за избор најбоље квалификованог кандидата, према оперативним и пословним потребама предузећа, а у складу са одредбама статута предузећа. Наведена одредба закона осигурава избор чланова управе према стручности и квалитету, и који одговарају специфичним потребама сваког појединачног јавног предузећа, те је оцијењено да нема потребе за измјеном исте.

* Приједлог да радници не могу бити чланови надзорног одбора

Члан 8. Закона о јавним предузећима Републике Српске („Службени гласник Републике Српске“ бр. 75/04 и 78/11) прописује да акционари или чланови друштва који имају најмање 5% гласачких права имају право на једно мјесто у надзорном одбору, а да члана надзорног одбора из реда акционара или чланова друштва бира скупштина на начин утврђен статутом, на приједлог мањинских акционара или чланова друштва са најмање 5% гласачких права. У складу са овом одредбом, у пракси је чест случај да се испред мањинских акционара у надзорни одбор именује запослени јавног предузећа, што има своје оправдање, јер исти познаје прилике у предузећу, а његово учешће значајно је и са становишта транспарентности пословања предузећа. Стога је оцијењено да није оправдано прописивање забране избора запосленог радника у надзорни одбор.

- Приједлог у вези укидања забране давања кредита или позајмица или пружања гаранција или осигурања за кредит, као и обнове или измјене постојећих зајмова

Чл. 40. тачка а. и 56. Закона о јавним предузећима Републике Српске („Службени гласник Републике Српске“, бр. 75/04 и 78/11) прописују да предузећу није допуштено давање кредита или позајмица запосленим предузећа или другим лицима или пружање гаранција или осигурања за кредит, као ни обнављати или материјално мијењати постојеће зајмове додијељене повезаним лицима или лицима у вези са повезаним лицима или трећим лицима. Оцијењено је да укидање наведених забрана није у складу са реформским процесом, односно потребним измјенама правног оквира у оквиру спровођења Реформе јавних предузећа, као и да одређене рестрикције у вези наведених питања постоје и у релевантним законским рјешењима у окружењу, те овај приједлог није прихваћен.

Поред наведеног, у току јавне расправе постављена су питања и дати су одређени приједлози који нису прихваћени, јер се не односе на материју која се уређује Законом о јавним предузећима, већ се уређују другим законским рјешењима, и то:

* Приједлог у вези са стручним квалификацијама и статусом кадрова у области интерне ревизије

Питање стручних квалификација и статуса кадрова који обављају послове интерне ревизије прописано је Законом о систему интерних финансијских контрола у јавном сектору Републике Српске („Службени гласник Републике Српске“, број 91/16), који је lex specialis закон за успостављање и спровођење интерне ревизије. На исти начин регулише се питање интерне ревизије у јавним предузећима у окружењу (Федерација БиХ, Република Србија, Република Хрватска).

* Приједлог за избор чланова надзорног одбора и забрану чланства у политичким странкама

На избор чланова надзорног одбора примјењује се Закон о министарским, владиним и другим именовањима Републике Српске („Службени гласник Републике Српске“, број 41/03), који уређује наведена питања.

* Упит да ли ће се законом обухватити и реструктурисање јавних предузећа

Реструктурисање јавних предузећа није предмет уређивања Закона о јавним предузећима, већ је исто регулисано другим материјалним законима у Републици Српској, а тако и у правним системима окружења.

МИНИСТАР

Војин Митровић