**РЕПУБЛИКА СРПСКА**

**ВЛАДА**

**ПРИЈЕДЛОГ**

**ЗАКОН**

**О ИЗМЈЕНАМА И ДОПУНАМА ЗАКОНА О ПОДРШЦИ НЕЗАПОСЛЕНОМ РОДИТЕЉУ ЧЕТВОРО И ВИШЕ ДЈЕЦЕ У РЕПУБЛИЦИ СРПСКОЈ**

**Бања Лука, новембар 2025. године**

**Приједлог**

**ЗАКОН**

**О ИЗМЈЕНАМА И ДОПУНАМА ЗАКОНА О ПОДРШЦИ НЕЗАПОСЛЕНОМ РОДИТЕЉУ ЧЕТВОРО И ВИШЕ ДЈЕЦЕ У РЕПУБЛИЦИ СРПСКОЈ**

Члан 1.

У Закону о подршци незапосленом родитељу четворо и више дјеце у Републици Српској („Службени гласник Републике Српске“, број 132/22), у члану 6. у ставу 1. у тачки 3) послије ријечи: „основном школовању“ додају се ријечи: „у Републици Српској или Брчко Дистрикту БиХ“.

Тачка 5) мијења се и гласи:

„5) да има пријављено пребивалиште у Републици Српској или на територији Брчко Дистрикта БиХ, са ентитетским држављанством Републике Српске, најмање три године прије подношења захтјева,“.

Послије тачке 5) додаје се нова тачка 6) која гласи:

„6) да није правоснажно осуђено за кривична дјела извршена на штету дјетета или чланова породице и породичне заједнице.”

У ставу 2. број: „5)“ замјењује се бројем: „6)“.

У ставу 3. у тачки 3) послије ријечи: „са ентитетским држављанством Републике Српске“ додају се ријечи: „најмање три године прије подношења захтјева“.

Члан 2.

У члану 7. у ставу 1. у тачки 2) послије ријечи: „година“ додају се ријечи: „и извод из матичне књиге умрлих, за умрлог родитеља дјеце“.

Послије тачке 6) додају се запета и нове т. 7) и 8) које гласе:

„7) потврду да малољетно дијете редовно похађа основну школу у Републици Српској или Брчко Дистрикту БиХ,

8) доказ да лице није правоснажно осуђено за кривична дјела извршена на штету дјетета или члана породице и породичне заједнице“.

У ставу 3. послије ријечи: „примање“ додају се ријечи: „при чему сарађује са другим институцијама, установама и организацијама које врше јавна овлашћења“.

Послије става 4. додаје се нови став 5. који гласи:

„(5) Докази из става 1. т. 5), 6) и 7) овог закона достављају се сваке године у периоду од 1. до 31. октобра.“

Члан 3.

У члану 8. послије става 2. додаје се нови став 3. који гласи:

„(3) Изузетно од става 2. овог члана, за кориснике из Брчко Дистрикта БиХ на примање из става 1. овог члана не плаћа се порез, нити допринос за здравствено осигурање.

Члан 4.

У члану 11. послије тачке 7) додају се запета и нове т. 8), 9), 10) и 11) које гласе:

„8) на лични захтјев,

9) уколико се утврди да је дијете, због занемаривања, злостављања или неадекватне бриге подносиоца захтјева, корисник неког од права из социјалне заштите, односно да је смјештено у установу социјалне заштите или збринуто у хранитељској породици,

10) уколико буде правоснажном осудом осуђено за кривична дјела извршена на штету дјетета или члана породице и породичне заједнице,

11) недостављањем периодичних годишњих доказа из члана 7. став 5. овог закона“.

Члан 5.

Члан 16. мијења се и гласи:

„(1) Надзор над спровођењем овог закона врши Министарство.

(2) Министарство врши, најмање једном годишње, ревизију рјешења којим је утврђено право на подршку, у складу са овим законом.“

Члан 6.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ИЗМЈЕНАМА И ДОПУНАМА ЗАКОНА О ПОДРШЦИ НЕЗАПОСЛЕНОМ РОДИТЕЉУ ЧЕТВОРО И ВИШЕ ДЈЕЦЕ У РЕПУБЛИЦИ СРПСКОЈ**

**I УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Приједлога закона о измјенама и допунама Закона о подршци незапосленом родитељу четворо и више дјеце у Републици Српској садржан је у Уставу Републике Српске.

Уставом Републике Српске, дио Људска права и слободе, чланом 36. утврђено је, између осталог, да породица, мајка и дијете имају посебну заштиту. Такође, чланом 68. тачка 12. Устава Републике Српске утврђено је да Република уређује и обезбјеђује радне односе, заштиту на раду, запошљавање, социјално осигурање и друге облике социјалне заштите, здравство, борачку и инвалидску заштиту, бригу о дјеци и омладини, образовање, културу и заштиту културних добара, физичку културу.

Чланом 70. став 1. тачка 2. Устава Републике Српске прописано је да Народна скупштина Републике Српске доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА ЗА ИЗРАДУ ЗАКОНА И ДРУГИХ ПРОПИСА** **РЕПУБЛИКЕ СРПСКЕ**

Према Мишљењу Републичког секретаријата за законодавство број: 22.04.020-3264/25 од 17. новембра 2025. године, уставни основ за доношење овог закона садржан је у Амандману XXXII тачка 12. на члан 68. Устава Републике Српске, према којем Република, између осталог, уређује и обезбјеђује запошљавање, социјално осигурање и бригу о дјеци и омладини. Чланом 36. Устава Републике Српске утврђено је да породица, мајка и дијете имају посебну заштиту. Такође, уставни основ за доношење овог закона садржан је и у члану 70. став 1. тачка 2. Устава Републике Српске, којим је утврђено да Народна скупштина Републике Српске доноси законе.

Обрађивач овог закона је, у складу са чланом 41. став 1. тачка 5) Правила за израду закона и других прописа Републике Српске („Службени гласник Републике Српске“, број 24/14), навео разлоге за његово доношење. У вези с тим, обрађивач Закона је у Образложењу Закона навео да је основни разлог за доношење измјена и допуна Закона о подршци незапосленом родитељу четворо и више дјеце у Републици Српској („Службени гласник Републике Српске“, број 132/22) извршавање Одлуке Уставног суда Републике Српске број У-91/23 од 27. новембра 2024. године („Службени гласник Републике Српске“, број 105/24), као и потреба отклањања уочених недостатака у примјени Закона.

Обрађивач је у Образложењу Закона навео да није било разлика у тексту Приједлога закона у односу на Нацрт закона. Такође, обрађивач је у Образложењу Закона навео све сугестије и примједбе које су народни посланици упутили на скупштинској расправи и образложио разлоге за њихово неприхватање.

Будући да је предметни Закон усаглашен са Уставом, правним системом Републике Српске и Правилима за израду закона и других прописа Републике Српске, мишљење Републичког секретаријата за законодавство је да се Приједлог закона о измјенама и допунама Закона о подршци незапосленом родитељу четворо и више дјеце у Републици Српској може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020-3280/25 од 18. новембра 2025. године, након увида у прописе Европске уније и анализе Приједлога закона о измјенама и допунама Закона о подршци незапосленом родитељу четворо и више дјеце у Републици Српској, нису установљени обавезујући секундарни извори права релевантни за предмет уређивања достављеног приједлога. Због тога у Изјави о усклађености стоји оцјена „Непримјењиво“.

Предлагач је у дијелу праксе и стандарда Савјета Европе узео у обзир члан 5. Европскe конвенцијe за заштиту људских права и основних слобода – Протокол број 7 уз Конвенцију, који се односи на једнакост супружника.

**IV РАЗЛОЗИ ЗА ДОНОШЕЊЕ ЗАКОНА**

Основни разлог за израду Закона о измјенама и допунама Закона о подршци незапосленом родитељу четворо и више дјеце у Републици Српској налази се у чињеници да је Уставни суд Републике Српске Одлуком број: У-91/23 од 27. новембра 2024. године („Службени гласник Републике Српске“, број 105/24) утврдио да члан 6. став 1. тачка 3) у дијелу који гласи „...у Републици Српској...“ и члан 7. став 1. тачка 7) Закона о подршци незапосленом родитељу четворо и више дјеце у Републици Српској („Службени гласник Републике Српске“, број 132/22), нису у сагласности са Уставом Републике Српске.

Такође, примјеном овог закона у пракси примијећени су одређени недостаци које је потребно отклонити, а односе се на потребу прецизнијег дефинисања појединих одредаба и допуну новим одредбама, ради ефикаснијег остваривања сврхе и циља овог закона.

Програмом рада Министарства породице, омладине и спорта и Програмом рада Народне скупштине Републике Српске планирано је да се овај закон упути у скупштинску процедуру у другом кварталу 2025. године.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. Приједлога закона о измјенама и допунама Закона о подршци незапосленом родитељу четворо и више дјеце у Републици Српској (у даљем тексту: Приједлог закона) извршене су измјене у члану 6. у ставу 1. у тачки 3) Закона о подршци незапосленом родитељу четворо и више дјеце у Републици Српској (у даљем тексту: важећи Закон) послије ријечи: „основном школовању“ додате су ријечи: „у Републици Српској или Брчко Дистрикту БиХ“, чиме је спроведена Одлука Уставног суда Републике Српске и овај став нормиран јасно и прецизно на начин да га адресати могу разумјети, утврдити његов садржај и са њим ускладити своја понашања. Такође, у члану 6. измијењена је тачка 5) на начин да гласи да незапослени родитељ четворо и више дјеце треба да има пријављено пребивалиште у Републици Српској или на територији Брчко Дистрикта БиХ, са ентитетским држављанством Републике Српске, најмање три године прије подношења захтјева, а послије тачке 5) додата је нова тачка 6) којом је прописано, као услов за остваривање права, неосуђиваност за кривична дјела извршена на штету дјетета или чланова породице и породичне заједнице. У ставу 2. члана 6. број: „5)“ замијењен је бројем: „6)“, а у ставу 3. члана 6. у тачки 3) послије ријечи: „са ентитетским држављанством Републике Српске“ додате су ријечи: „најмање три године прије подношења захтјева“.

Чланом 2. Приједлога закона измијењен је и допуњен члан 7. важећег Закона на сљедећи начин:

* у ставу 1. у тачки 2) послије ријечи: „година“ додате су ријечи: „и извод из матичне књиге умрлих, за умрлог родитеља дјеце“,
* послије тачке 6) додате су нове т. 7) и 8) које гласе:

„7) потврду да малољетно дијете редовно похађа основну школу у Републици Српској или Брчко Дистрикту БиХ,

8) доказ да лице није правоснажно осуђено за кривична дјела извршена на штету дјетета или члана породице и породичне заједнице,“,

* у ставу 3. послије ријечи: „примање“ додате су ријечи: „при чему сарађује са другим институцијама, установама и организацијама које врше јавна овлашћења“,
* додат је послије става 4. нови став 5. којим је прописано да се докази из става 1. т. 5), 6) и 7) члана 7. Закона достављају сваке године у периоду од 1. до 31. октобра.

Чланом 3. Приједлога закона допуњен је члан 8. важећег Закона тако што је послије става 2. додат нови став 3. којим је прописано да се, изузетно од става 2. овог члана, за кориснике из Брчко Дистрикта БиХ, на примање из става 1. овог члана не плаћа порез, нити допринос за здравствено осигурање, а то је било потребно уредити како би се избјегло дуплирање права за кориснике из Брчко Дистрикта БиХ који то право остварују као незапослена лица по основу чл. 52. и 61. Закона о запошљавању и правима за вријеме незапослености („Службени гласник Брчко Дистрикта БиХ“, бр. 1/23, 19/23 и 31/24).

Чланом 4. Приједлога закона додате су послије тачке 7) нове т. 8), 9), 10) и 11) у члану 11. важећег Закона и тако су прецизирани разлози за престанак права, и то:

* тачком 8) прописује се могућност престанка права на лични захтјев корисника права,
* тачком 9) да, уколико се утврди да је дијете због занемаривања, злостављања или неадекватне бриге подносиоца захтјева, корисник неког од права из социјалне заштите, односно да је смјештено у установу социјалне заштите или збринуто у хранитељској породици,
* тачком 10) као разлог за престанак права предвиђено је да корисник губи право на то новчано примање уколико буде правоснажном осудом осуђено за кривична дјела извршена на штету дјетета или члана породице и породичне заједнице,
* тачком 11) као разлог за престанак права наводи се недостављање периодичних годишњих доказа из члана 7. став 5. овог закона (потврда о пребивалишту за подносиоца захтјева, потврда о пребивалишту за малољетно дијете и потврда да малољетно дијете редовно похађа основну школу у Републици Српској или Брчко Дистрикту БиХ).

Чланом 5. Приједлога закона измијењен је члан 16. важећег Закона тако што се прописује да надзор над спровођењем овог закона врши Министарство (став 1) и да Министарство врши, најмање једном годишње, ревизију рјешења којим је утврђено право на подршку, у складу са овим законом (став 2).

Чланом 6. Приједлога закона прописано је ступање на снагу овог закона.

**VI РАЗЛИКЕ ПРИЈЕДЛОГА У ОДНОСУ НА НАЦРТ ЗАКОНА**

Народна скупштина Републике Српске је усвојила Нацрт закона о измјенама и допунама Закона о подршци незапосленом родитељу четворо и више дјеце Републике Српске на наставку Петнаесте редовне сједнице одржане 8. и 9. јула 2025. године.

Народни посланици су подржали предложени Нацрт закона и дали сугестије и примједбе које је Радна група за израду Приједлога закона размотрила.

Сугестије народних посланика Бојана Кресојевића, Жељка Дубравца, Ђорђа Вучинића, Загорке Граховац и Маје Драгојевић Стојић односиле су се, између осталог, на потребу да се се овим законом пропише да право на подршку имају и незапослени родитељи четворо живорођене дјеце од којих, нажалост, нису сва дјеца жива. Радна група за израду Приједлога закона, уз дужно суосјећање и поштовање у односу на родитеље којима сва дјеца нажалост нису жива, става је да је основна поставка предметног закона подршка незапосленом родитељу четворо и више дјеце, као и сам циљ – допринос побољшању материјалног статуса њихове породице. Сами услови за остварење права везани су за број дјеце, четворо и више, живот у заједничком домаћинству са носиоцем овог права, похађање редовног основношколског образовања, доб најмлађег дјетета – до 18. године живота, о чему надлежно Министарство брине по службеној дужности, те да би статус, евиденција и одобравање у контексту предложеног од стране народних посланика у овом закону и оваквом концепту била готово немогућа.

Сугестије народних посланика Бојана Кресојевића, Жељка Дубравца, Ђорђа Вучинића и Загорке Граховац односиле су се на члан 8. став 1. Закона којим је прописано да се новчано примање исплаћује у мјесечном износу који Влада Републике Српске утврђује одлуком, а који не може бити нижи од 750 КМ. Именовани предлажу да се овај став измијени на начин да се наведе да незапослени родитељи четворо и више дјеце остварују накнаду која је једнака минималној плати у Републици Српској. Радна група за израду Приједлога закона става је да важећа одредба предметног Закона, члан 8. став 1, којом је прописано да се новчано примање исплаћује у мјесечном износу који Влада Републике Српске утврђује одлуком, а који не може бити нижи од 750 КМ, оставила довољан простор, односно формално-правни оквир да се на повећање може утицати у било ком тренутку примјене овог закона. Напомињемо да су по овом основу издвојена укупна средства у Буџету Републике Српске за 2025. годину у износу од 69.950.000 КМ и да би евентуалну корекцију висине примања требало оставити у надлежности највишег извршног органа власти у Републици Српској, у зависности од актуелне процјене макроекономских кретања и друштвено-политичких прилика у земљи, региону, па и свијету, које непобитно утичу на могућа буџетска издвајања и рефлектују се на Републику Српску.

Народни посланик Милица Ловрић је предложила да Министарство породице, омладине и спорта једном годишње извјештава Народну скупштину Републике Српске о ефектима примјене овог закона. Радна група за израду Приједлога закона става је да, поред евидентног продемографског карактера овог закона, значајан дио је усмјерен ка социјалној подршци породицама са четворо и више дјеце у којима је један родитељ незапослен, трајно опредјељење законодавца, односно предлагача и обрађивача овог закона није константност, односно дугорочност коришћења овог права или мјере, него подршка до тренутка запошљавања родитеља, што би требало да се деси за сваког корисника што прије, а не да сама мјера буде мотивирајућа, пронаталитетна, демографска и да мотивише родитеље да имају што више дјеце, а да не раде. То није сврха овог закона и обрађивач се „нада“ што већем броју запослених родитеља са четворо и више дјеце, а из овог права, по службеној дужности, у складу са чланом 11. тачка 4), искључује сваког родитеља који се накнадно запосли и евидентира са примањем код надлежног органа – Пореске управе Републике Српске. У контексту самог извјештавања сматрамо да није неопходно утврдити законску обавезу, него је планирати у оквиру Програма рада Народне скупштине, када би се у сличној, али свеобухватнијој информацији нашле и друге мјере које се односе на подршку породици, односно њеним члановима, по основу више законских рјешења и мјера у Републици Српској.

Такође, народни посланик Милица Ловрић изнијела је недоумицу везано за потенцијалне кориснике из Брчко Дистрикта БиХ и начин на који ће достављати увјерења у складу са Законом о посебном регистру лица правоснажно осуђених за кривична дјела сексуалне злоупотребе и искориштавања дјеце, с обзиром на то да се тај закон не примјењује у Брчко Дистрикту БиХ. Радна група за израду Приједлога закона је става да, будући да је Скупштина Брчко Дистрикта БиХ усвојила Закон о посебном регистру лица правоснажно осуђених за кривична дјела полног злостављања и искориштавања дјетета у Брчко Дистрикту БиХ којим се, између осталог, успоставља посебан регистар правоснажно осуђених особа за кривична дјела полног злостављања и искориштавања дјеце, чиме се не само омогућава њихово ефикасније праћење и спречава могућност њиховог запошљавања или ангажмана у пословима који укључују контакт с дјецом, него и омогућава утврђивање овог статуса за потенцијалне кориснике права прописаног Законом о подршци незапосленом родитељу четворо и више дјеце Републике Српске, из Брчко Дистрикта БиХ.

Народни посланик Жељко Дубравац предложио је да се овим законом предвиди право да дјеца наслиједе право на подршку у случају смрти родитеља који је корисник права. Радна група за израду Приједлога овог закона става је да је ово лично право корисника и да се не може насљеђивати јер је, као такво, утврђено само за период када је родитељ незапослен и аутоматски престаје у случају његовог/њеног запослења. Такође, већ постојећом одредбом члана 6. став 2. овог закона прописано је да самохрани родитељ из члана 4. став 2. овог закона има право на новчана примања ако испуњава услове из става 1. т. 2) до 5) овог члана, што значи да не мора бити незапослен да би остварио ово право (значи да се новим захтјевом може остварити право, али не и насљеђивати). Поред наведене сугестије, народни посланик Жељко Дубравац предложио је да се, уколико је родитељ који је корисник овог права хронични коцкар и/или алкохоличар, омогући да се ово право исплаћује директно породици. Радна група за израду Приједлога закона става је да се, у посебном поступку пред судом, пословна способност може, и због горенаведеног, одузети или ограничити, те лицу поставити старатељ, чиме би се заштитили интереси породице.

Народни посланик Загорка Граховац истакла да су родитељи у дилеми да ли да раде или да примају ову подршку и предложила да се и оним женама које раде омогући да примају ову накнаду, како се не би охрабривао рад на црно. Радна група за израду Приједлога закона става је да је ово право краткотрајног карактера, за случај незапослености једног од родитеља четворо и више дјеце у Републици Српској, а никако намјера законодавца да се права, материјални статус и радни ангажман у потпуности замијене правом на накнаду незапосленом родитељу, у складу са овим законом. Мотив сваког од корисника овог права треба да буде повратак на тржиште рада и заснивање радног односа, а никако прихватање ове мјере као јединог рјешења за егзистенцију своје породице. Овај став се такође рефлектује на саму висину, односно износ накнаде, која не би смјела бити мотивирајућа за задржавање оваквог статуса, него само привременог карактера, како смо то и навели.

Народни посланик Биљана Петковић указала је на могуће злоупотребе и оперативне начине њиховог отклањања како се не би дешавало да и они незапослени родитељи четворо и више дјеце који живе у благостању, захваљујући чињеници да други родитељ остварује изузетно велика примања, добијају исту подршку као и незапослени родитељи који живе у оскудици. Радна група за израду Приједлога овог закона става је да би се за ограничавање права по овом закону у контексту предложеног требале остварити одређене формално-правне претпоставке које се односе на укупан социјални статус породица и појединаца у Републици Српској, јер се њихово материјално стање и евентуално искључивање из права не би могло односити само на износ личног примања, него на цјелокупну имовину и примања којим располажу, с циљем праведније расподјеле јавних средстава. Одређивање прецизног цензуса по овом и другим правима која се односе на расподјелу јавних средстава можемо очекивати у скоријем периоду, а и кроз пуну примјену Закона о социјалној карти.

Народни посланик Биљана Петковић указала је на потребу да се обрати пажња на дјецу чији родитељи имају различита презимена, односно да се тражи потврда од центра за социјални рад или надлежног суда или од пунољетне дјеце изјава о томе да ли је родитељ који је поднио захтјев испуњавао своје обавезе у вријеме док је дијете било малољетно, а не да га „искористи“ да оствари право на накнаду. Радна група за израду Приједлога овог закона става је да се, кроз постојећи формално-правни оквир прикупљања додатних доказа по службеној дужности, обрађивач Закона, који је и надлежан за његово спровођење, може бавити овим питањем.

**VII ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊЕ НОВИХ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Према Мишљењу Министарства привреде и предузетништва број: 18.06-322-303/25 од 18. новембрa 2025. године, а након увида у спроведени процес методологије кратке процјене утицаја прописа на Приједлог закона о измјенама и допунама Закона о подршци незапосленом родитељу четворо и више дјеце у Републици Српској Министарство привреде и предузетништва, констатује да је Приједлог закона планиран програмима рада Владе и Народне скупштине Републике Српске за 2025. годину и да је обрађивач правилно анализирао постојеће стање и дефинисао проблем у Обрасцу о спровођењу скраћеног ПУП-а, те да је проблем саставни дио „Разлога за доношење или измјену и/или допуну закона“. Обрађивач наводи да је предметна област нормативно регулисана важећим законом, али да је Уставни суд Републике Српске Одлуком број: У-91/23 од 27. новембра 2024. године („Службени гласник Републике Српске“, број 105/24) утврдио да члан 6. став 1. тачка 3) у дијелу који гласи „...у Републици Српској...“ и члан 7. став 1. тачка 7) Закона о подршци незапосленом родитељу четворо и више дјеце у Републици Српској („Службени гласник Републике Српске“, број 132/22), нису у сагласности са Уставом Републике Српске. У складу са наведеном Одлуком Уставног суда, као услов за остваривање права на новчану подршку, било је потребно прописати, као један од услова и тај да малољетна дјеца подносиоца захтјева похађају основну школу у Републици Српској или на територији Брчко дистрикта БиХ са ентитетским држављанством Републике Српске, најмање три године прије подношења захтјева.

Такође, примјеном овог закона у пракси примијећени су одређени недостаци које је потребно отклонити, а односе се на потребу прецизнијег дефинисања појединих одредаба и допуну новим одредбама, ради ефикаснијег остваривања сврхе и циља овог закона.

Општи циљ овог закона је подршка Републике Српске родитељима са четворо и више дјеце чиме се доприноси побољшању материјалног статуса њихове породице, а остварује се признавањем права на новчано примање незапосленом родитељу четворо и више дјеце. Посебни циљ је усклађивање неуставних одредаба важећег закона са Уставом Републике Српске на начин којим ће се обезбиједити поштовање принципа правне сигурности.

Код утврђивања опција за постизање циљева и њихове анализе, утврђено је да се циљ може постићи једино доношењем закона.

У вези с утицајем на јавне буџете, обрађивач наводи да су за спровођење овог Закона обезбијеђена средства у буџету Републике Српске за 2025. годину у износу од 69.950.000,00 КМ.

У вези с утицајем на пословање, обрађивач наводи да Приједлог овог закона нема директног утицаја.

Приједлогом закона предвиђена је измјена формалности, Рјешење о признавању права на подршку незапосленом родитељу четворо и више дјеце у Републици Српској, а односи се на услове и документацију која се прилаже уз захтев за остваривање овог права.

У вези за социјалним утицајима, обрађивач је навео да Пријелог закона позитивно утиче на посебно рањиву групу односно категорију дјеце у вишечланим породицама и њихове незапослене родитеље. Прецизирање одредби које се односе на услове и документацију за остваривање права на новчано примање, створиће додатну правну сигурност за лица из наведене категорије. Поред тога, у циљу ефикасније заштите права дјеце, Пријелогом закона искључују се из предметног права лица правоснажно осуђена за кривична дјела на штету дјетета или чланова породице и породичне заједнице. С друге стране, увођење обавезе достављања доказне документације сваке године у периоду од 1. октобра – 31. октобра омогућиће ефикаснију контролу испуњености услова за остварење предметног права,

У вези с утицајем на животну средину, обрађивач је навео да Приједлог закона нема директног утицаја.

У погледу осталих методолошких корака процјене утицаја прописа, обрађивач наводи да су обављене интерресорне консултације као и консултације са јавним установама и организацијама које, у оквиру својих ресорних надлежности, доприносе побољшању социјалног положаја незапослених лица и вишечланих породица.

Када је у питању спровођење прописа, обрађивач је навео да је за примјену закона одговорно Министарство породице, омладине и спорта. Примјена закона пратиће се кроз годишњу ревизију рјешења којим је утврђено право на подршку и на основу броја лица која испуњавају услове за остваривање предметног права.

Министарство привреде и предузетништва утврдило је да је обрађивач, приликом спровођења процјене утицаја прописа, поступио у складу с Одлуком о процјени утицаја прописа.

**VIII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У изради Приједлога закона о измјенама и допунама Закона о подршци незапосленом родитељу четворо и више дјеце у Републици Српској учествовали су чланови Радне групе именовани Рјешењем министра породице, омладине и спорта у саставу:

1. Марко Ромић, Служба предсједника Републике Српске,
2. Јована Симић, Кабинет предсједника Владе Републике Српске,
3. Слободанка Поповић, Министарство финансија,
4. Владимир Макарић, Министарство здравља и социјалне заштите,
5. Урош Ђукић, Министарство управе и локалне самоуправе,
6. Маринела Петровић Ерцег, Пореска управа Републике Српске,
7. Владан Тривковић, Јавна установа Јавни фонд за дјечију заштиту,
8. Драган Суботињски, Фонд здравственог осигурања Републике Српске,
9. Горан Самарџић, Фонд за пензијско и здравствено осигурање Републике Српске,
10. Татјана Михајловић, Дирекција за финансије Брчко Дистрикта БиХ,
11. Јелена Куртиновић, Министарство породице, омладине и спорта,
12. Наталија Петрић, Министарство породице, омладине и спорта,
13. Слађана Аничић, Министарство породице, омладине и спорта и
14. Дијана Јуришић, Министарство породице, омладине и спорта.

Приликом израде Приједлога закона, у складу са Смјерницама за консултације у изради прописа и других општих аката („Службени гласник Републике Српске“, број 86/22), вршене су консултације са министарствима, јавним установама и организацијама које, у оквиру својих ресорних надлежности, у значајној мјери доприносе побољшању социјалног положаја и заштити свих Уставом и законом утврђених права незапослених лица и вишечланих породица.

**IX ФИНАНСИЈСКА СРЕДСТВА И ЕКОНОМСКА ОПРАВДАНОСТ**

**ДОНОШЕЊА ЗАКОНА**

Спровођење Закона о подршци незапосленом родитељу четворо и више дјеце Републике Српске захтијева обезбјеђивање адекватних финансијских средстава из буџета Републике Српске ради остваривања циљева овог закона – подршка родитељима четворо и више дјеце, чиме се доприноси побољшању материјалног статуса ових породица. Финансијска средства су неопходна ради исплате новчаног примања и припадајућих доприноса незапосленом родитељу четворо и више дјеце, који испуњава законске услове. Финансијски ефекти спровођења закона односе се на директне трансфере у виду новчане подршке корисницима права. За спровођење Закона неопходна су средства из буџета Републике Српске у износу од 69.950.000 КМ, која су и обезбијеђена у Буџету Републике Српске за 2025. годину.

На основу евиденције о корисницима права на новчано примање са којом располаже Министарство породице, омладине и спорта, тренутно 4.845 корисника остварује право по Закону. У току 2025. године, на мјесечном нивоу, право на новчано примање оствари у просјеку 45 нових корисника, а право на новчано примање престане по основу пунољетства у просјеку код 15 корисника и по другом основу у просјеку код седам корисника. Уколико се до краја 2025. године настави оваква динамика, процјена је да ће до краја 2025. године право остварити око 4.950 корисника.

За даље спровођење Закона, документом Оквирног буџета за период 2026–2028. године, планирана су средства у буџету Републике Српске у истом износу. Висина потребних средстава у наредном трогодишњем периоду зависиће од броја потенцијалних корисника – незапослених родитеља са четворо и више дјеце, који ће испуњавати услове прописане Законом.

Обезбјеђивање финансијских средстава за спровођење овог закона представља улагање у смањивање сиромаштва и социјалне искључености породица са четворо и више дјеце у Републици Српској. Ради потпуне и ефикасне примјене Закона о подршци незапосленом родитељу четворо и више дјеце у Републици Српској, неопходно је планирати и обезбиједити средства у буџету Републике Српске у износу од 69.950.000 КМ, чиме ће се омогућити остваривање циља Закона и обезбиједити трајна и одржива подршка породицама са четворо и више дјеце.

**X ПРИКАЗ ОДЛУКЕ УСТАВНОГ СУДА РЕПУБЛИКЕ СРПСКЕ**

Одлуком број: У-91/23 од 27. новембра 2024. године („Службени гласник Републике Српске“, број 105/24), Уставни суд Републике Српске је утврдио да члан 6. став 1. тачка 3) у дијелу који гласи: „... у Републици Српској ...“ и члан 7. став 1. тачка 7) Закона о подршци незапосленом родитељу четворо и више дјеце у Републици Српској („Службени гласник Републике Српске“, број 132/22), нису у сагласности са Уставом Републике Српске.

Уставни суд је оцијенио да је прописивањем из члана 6. став 1. тачка 3) у дијелу који гласи: „... у Републици Српској...“ Закона о подршци незапосленом родитељу четворо и више дјеце у Републици Српској нарушено начело владавине права из члана 5. алинеја 4. Устава, које је једно од темељних начела на којима се заснива уставно уређење Републике Српске.

Наиме, да би законска норма била у сагласности са начелом владавине права, неопходно је да испуњава одређене стандарде који се тичу њеног квалитета, односно мора да буде јасна, прецизна, доступна адресатима и за њих предвидива како би могли без дилеме знати своја права и обавезе и поступити у складу са истом. У конкретном случају, дефинишући услове које мора да испуњава родитељ из члана 4. оспореног закона, законодавац је, поред осталог, у члану 6. став 1. тачка 5) прописао да родитељ има пријављено пребивалиште у Републици Српској или на територији Брчко Дистрикта БиХ, са ентитетским држављанством Републике Српске. Поред тога, један од услова из члана 6. став 1. тачка 3) овог закона је да дјеца родитеља из члана 4. живе са тим родитељем у заједничком домаћинству. Дакле, законодавац предвиђа да дјеца и њихов родитељ из члана 4. Закона имају исто пребивалиште које по Закону може бити у Републици Српској или на територији Брчко Дистрикта БиХ. Међутим, у истој одредби (члан 6. став 1. тачка 3) Закона законодавац предвиђа да је услов да се дјеца родитеља из члана 4. Закона налазе на редовном основном школовању у Републици Српској, ако за то испуњавају услове. Када се доведу у везу одредбе из члана 6. став 1. т. 3) и 5) Закона, произлази да дјеца родитеља из члана 4. Закона који има пријављено пребивалиште на територији Брчко Дистрикта БиХ и која са њим живе у заједничком домаћинству, дакле, на територији Брчко Дистрикта БиХ, морају похађати школу у Републици Српској да би родитељ из члана 4. Закона остварио право из Закона. Када се узме у обзир одредба члана 3. тачка 12) Закона о основном васпитању и образовању, којом је прописано да је уписно подручје за основно образовање у Републици Српској са којег се дјеца уписују у основну школу подручје на основу мјеста пребивалишта, односно пријављеног боравишта, произлази да су одредбе из члана 6. став 1. т. 3) и 5) контрадикторне, прописујући адресатима понашања која се међусобно искључују, односно да исте нису довољно јасне и прецизне на начин да их адресати могу разумјети, утврдити њихов садржај и са њима ускладити своја понашања. Имајући у виду наведено, Суд је утврдио да члан 6. став 1. тачка 3) у дијелу који гласи: „... у Републици Српској ...“ Закона о подршци незапосленом родитељу четворо и више дјеце у Републици Српској није у сагласности са начелом владавине права из члана 5. алинеја 4. Устава јер у контексту одредбе члана 6. став 1. тачка 5) овог закона доводи до правне неизвјесности у примјени права, што је супротно принципу правне сигурности, који је један од основних сегмената уставног начела владавине права. Како је оваквим прописивањем нарушено уставно начело владавине права, Суд је оцијенио да је тиме повријеђен и члан 108. став 1. Устава, према којем закони, статути, други прописи и општи акти морају бити у сагласности са Уставом.

Из истих, напријед наведених разлога, Суд је утврдио да је и члан 7. став 1. тачка 7) оспореног закона, који је по свом садржају у директној вези са оспореним дијелом одредбе члана 6. став 1. тачка 3) Закона, супротан члану 5. алинеја 4. Устава, те тиме и одредби члана 108. став 1. Устава.

**ПРИЛОГ**

**ЗАКОН О ПОДРШЦИ НЕЗАПОСЛЕНОМ РОДИТЕЉУ ЧЕТВОРО И ВИШЕ ДЈЕЦЕ У РЕПУБЛИЦИ СРПСКОЈ**

(Текст предложених измјена и допуна уграђен у основни текст Закона)

Члан 6.

(1) Родитељ из члана 4. овог закона новчано примање остварује ако испуњава сљедеће услове:

1) да је незапослено лице и да не остварује примања по другом основу која су већа од најниже плате у Републици,

2) да има четворо или више дјеце, од којих је најмлађе дијете у доби до 18 година живота или дијете над којим је продужено родитељско право у складу са законом,

3) да малољетна дјеца из става 1. тачка 2) овог члана живе са родитељем у заједничком домаћинству и да се налазе на редовном основном школовању **у Републици Српској или Брчко Дистрикту БиХ** уколико за то испуњавају услове,

4) да има држављанство Босне и Херцеговине и држављанство Републике Српске,

**5)** **да има пријављено пребивалиште у Републици Српској или на територији Брчко Дистрикта БиХ, са ентитетским држављанством Републике Српске, најмање три године прије подношења захтјева**,

**6) да није правоснажно осуђено за кривична дјела извршена на штету дјетета или чланова породице и породичне заједнице.**

(2) Самохрани родитељ из члана 4. став 2. овог закона има право на новчана примања ако испуњава услове из става 1. т. 2) до **6**) овог члана.

(3) У нарочито оправданим случајевима може се признати право на новчано примање старатељу са којим четворо или више дјеце живе у заједничком домаћинству, ако испуњава услове:

1) да је незапослено лице и да не остварује примања по другом основу која су већа од најниже плате у Републици,

2) да има држављанство Босне и Херцеговине и држављанство Републике Српске,

3) да има пријављено пребивалиште у Републици Српској или територији Брчко Дистрикта БиХ, са ентитетским држављанством Републике Српске **најмање три године прије подношења захтјева**.

Члан 7.

(1) Уз захтјев за признавање права на новчано примање подносилац захтјева прилаже документацију у оригиналу или овјереној фото-копији, којом се доказује испуњеност услова из члана 6. овог закона, а то подразумијева:

1) доказ да лице није регистровано, односно пријављено у Јединствени систем регистрације, контроле и наплате доприноса по основу радног односа и да не остварује мјесечни доходак по другом основу који је већи од најниже плате у Републици, које издаје Пореска управа Републике Српске, изузев лица из члана 6. став 2. овог закона,

2) изводе из матичне књиге рођених за свако дијете, односно одлуку суда о продужењу родитељског права над дјететом старијим од 18 година **и извод из матичне књиге умрлих, за умрлог родитеља дјеце**,

3) одлуку надлежног органа о повјеравању дјетета на заштиту, чување и васпитање, уколико је таква одлука донесена,

4) увјерење о држављанству Босне и Херцеговине и држављанству Републике Српске за подносиоца захтјева,

5) потврду о пребивалишту за подносиоца захтјева,

6) потврду о пребивалишту за малољетно дијете**,**

**7) потврду да малољетно дијете редовно похађа основну школу у Републици Српској или Брчко Дистрикту БиХ,**

**8) доказ да лице није правоснажно осуђено за кривична дјела извршена на штету дјетета или члана породице и породичне заједнице**.

(2) Поред докумената из става 1. овог члана, уз захтјев се прилаже и овјерена копија личне карте подносиоца захтјева, уз потписану сагласност подносиоца захтјева за коришћење личних података.

(3) Министарство може, по службеној дужности, прибављати и другу додатну документацију, која је неопходна за вођење поступка за признавање права на новчано примање **при чему сарађује са другим институцијама, установама и организацијама које врше јавна овлашћења**.

(4) Министарство прибавља, по службеној дужности, документацију из става 1. тачка 1) овог члана.

**(5) Докази из става 1. т. 5), 6) и 7) овог закона достављају се сваке године у периоду од 1. до 31. октобра.**

Члан 8.

(1) Новчано примање исплаћује се у мјесечном износу који Влада Републике Српске утврђује одлуком, а који не може бити нижи од 750 КМ.

(2) На примање из става 1. овог члана плаћа се порез и припадајући доприноси у складу са законом којим се уређују доприноси.

**(3) Изузетно од става 2. овог члана, за кориснике из Брчко Дистрикта БиХ на примање из става 1. овог члана не плаћа се порез, нити допринос за здравствено осигурање.**

Члан 11.

Право на новчано примање престаје:

1) кад најмлађе дијете наврши 18 година живота или по престанку продуженог родитељског права за дијете са навршених 18 година живота,

2) престанком заједнице живота родитеља који остварује право и малољетног дјетета,

3) смрћу корисника,

4) заснивањем радног односа,

5) престанком држављанства БиХ и држављанства Републике Српске,

6) промјеном пребивалишта изван Републике или територије Брчко Дистрикта БиХ,

7) одузимањем родитељског права, у складу са законом којим се уређују породичноправни односи**,**

**8) на лични захтјев,**

**9) уколико се утврди да је дијете, због занемаривања, злостављања или неадекватне бриге подносиоца захтјева, корисник неког од права из социјалне заштите, односно да је смјештено у установу социјалне заштите или збринуто у хранитељској породици,**

**10) уколико буде правоснажном осудом осуђено за кривична дјела извршена на штету дјетета или члана породице и породичне заједнице,**

**11) недостављањем периодичних годишњих доказа из члана 7. став 5. овог закона**.

Члан 16.

**(1) Надзор над спровођењем овог закона врши Министарство.**

**(2) Министарство врши, најмање једном годишње, ревизију рјешења којим је утврђено право на подршку, у складу са овим законом.**